text: Serbia - Headlines Отправлено 04 Май 2009 - 12:18 Деценија од НАТО напада на ТВ Нови Сад Пре десет година у НАТО бомбардовању СР Југославије уништена зграда Телевизије Нови Сад, садашњи део Медијског јавног сервиса Војводине, који је још увек у подстанарским просторијама. На Светски дан слободе медија, 3. маја пре десет година, НАТО је бомбардовао и практично уништио зграду РТС-Телевизије Нови Сад, садашњег дела медијског Јавног сервиса Војводине, који је и даље у подстанарским просторијама. Западна војна алијанса је, у току 78 дана ваздушне кампање на СР Југославију, још четири пута својим пројектилима гађала и потпуно уништила нову и стару зграду, и део опреме новосадске телевизије, на брду Мишелуку уз десну обалу Дунава. У тим нападима, на срећу, није било настрадалих али је причињена огромна материјална штета коју ће се, према многим оценама, веома тешко надокнадити. Претходна власт Новог Сада и руководство Радио-Телевизије Војводине договорили су се да плац на Мишелуку буде уступљен граду, а заузврат би била обезбеђена одговарајућа локација за изградњу нове телевизијске зграде. Субвенције за нова радна места 4. мај 2009. | 01:03 -> 07:36 | Извор: Б92 Београд -- У последње три године, Србија је одобрила 27 милиона евра приврединцима за отварање нових радних места. Највише новца, чак шест хиљада евра по радном месту, одобрено је шведској фирми “Сивус” која се налази у Нишу. Пет хиљада евра по запосленом недавно је министар економије Млађан Динкић обећао и Немачкој компанији “Леони” - за отварање фабрике у Прокупљу. Пракса привлачења инвеститора постоји и у другим државама. Међутим, док се у осталим земљама тај новац обезбеђује из фондова Европске уније, Србија је једна од ретких где се новац даје директно из буџета. Србија је британској текстилној компанији “Алена” својевремено платила три милиона евра, како се тада тврдило, за отварање 3.000 нових радних места. Пројекат је пропао. Радници се нису запослили, а држава ни после више од две године није успела да врати уложени новац. Ипак, са праксом давања субвенција се наставља. На основу прописаних ставки, предузећима се даје од две, до чак шест хиљада евра за отварање једног радног места. У Агенцији за страна улагања и промоцију извоза тврде да постоје прецизни критеријуми на основу којих се одлучује коме ће се и колико дати. “Сви пројекти бодују се на основу врло детаљне листе критеријума. Има их укупно девет, од референце инвеститора, до утицаја на животну средину”, каже Драган Пејчић из Агенције за страна улагања. Највише новца, поред “Сивуса” из Ниша - 6.000 евра, добили су и домаћа компаније “Висарис” - 5.000 евра по раднику, Немачки “Реум” - 4.000 евра, “Соја протеин” и “Вели Голден Лејди”- по 3.000 евра. Остали су углавном добијали по 2.000 евра за једно радно место. До сада су средстава одобрена за 77 пројеката, од којих су два пропала. У Министарству екомије кажу да је идеја овог пројекта пронаћи посао за 12 хиљада радника. “Та средства која су одобрена - 27 милиона евра, веома су скромна у поређењу с оним што инвеститори могу да добију у Мађарској и Словачкој, где њихове владе, на основу фондова Европске уније могу да креирају овакве програме”, указао је Пејчић. Компанија из Србије која се бави развојем софтвера, “Висарис”, добила је 200.000 евра да би запослила 40 људи. Колика ће им бити плата остављено је власнику да одлучи. Због кризе, како кажу, и код њих је пријем радника успорен. Новац им је стизао у неколико транши, по испуњењу одређених услова из уговора. “Прва транша се добијала по закупљивању земљишта за изградњу. Друга транша се добијала по добијању дозволе за градњу, а трећа по добијању употребне дозволе”, каже директор компаније "Висарис" Батрић Михајловић. “Ми имамо одређене обавезе по том уговору. До 2010. морамо да запослимо 40 људи, и не смемо да отпустимо никога наредне три године по запошљавању последњег”, рекао је Михајловић. Међутим, привредници, па и они који су добили субвенције, сматрају да новац који добију није пресудан у одлучивању где ће уложити капитал и отворити ново радно место. ”Моје мишљење је да је битнија та привредна клима која би се створила у домену малих и средњих предузећа. И онда би се много више људи примало, и не би можда ни било потребе користити средства за запошљавање нових радника”, сматра Милутин Анђелковић из компаније "Мој сапун". Велика мана овог програма је то што само субвенија, без уређеног привредног амбијента, привлачи углавном шпекуланте, сматрају економисти. Бољи закони, мање корупције и бирократије, као и транспарентнији токови новца, и без субвенција омогућили би веће запошљавање радника. “Ово може бити чак и контрапродуктивно. Мислим да држава боље да је та средства усмерила да створи бољи амбијент послодавцима, да они могу да раде свој бизнис”, сматра економски аналитичар Данило Шуковић. “Јер, ако ви немате повољан амбијент, можете давати колико хоћете субвенција, то неће имати ефекта. И што је најгоре, многи довитљиви људи ће то користити ради стицања личне користи”, рекао је он. До сада је било седам кругова за доделу субвенција. Осми се завршава 22. маја. У Агенцији за страна улагања кажу да ће се резултати знати током лета. Када ће тај новац и одабране компаније добити, зависиће од тренутног стања у буџету. Љајић пред посету Брамерца Младић није успешнији од служби које га траже Аутор: Е. Б. | 04.05.2009. - 05:00 Главни тужилац Хашког трибунала Серж Брамерц посетиће у мају земље региона непосредно пре подношења редовног извештаја Савету безбедности Уједињених нација следећег месеца, а у Београду би требало да борави, према незваничним најавама, 11. и 12. маја. Председник Националног комитета за сарадњу са Хашким трибуналом Расим Љајић изјавио је да постоје сви предуслови да се сарадња са тим судом заврши до краја године, а да би у супротном значило „да је Ратко Младић или пропао у земљу или је ван Србије“. - Не могу да верујем да све ово што сада радимо неће дати резултат и да је Младић од свих успешнији, у смислу његовог даљег скривања - рекао је Љајић Тањугу. Према његовим речима, исто то важи и за другог хашког оптуженика Горана Хаџића, јер се акције паралелно изводе, иако је Младић, како је истакао, приоритет свих приоритета. Љајић је нагласио да све службе безбедности раде све што је у њиховој моћи, на најпрофесионалнији могући начин, и да више нема никаквих проблема у њиховој комуникацији и координацији. Он је навео да је посебно важно и то што постоји велики степен поверења између Националног комитета за сарадњу са Хагом и Трибунала, што раније није био случај. - Више се не доводи у питање све оно што радимо на лоцирању преостала два хашка оптуженика. Не морамо да објашњавамо добре намере да то заиста хоћемо да учинимо јер је то нешто што се подразумева и што је голим оком видљиво - рекао је Љајић. Он је додао да Комитет више нема проблем ни са САД у том погледу, као ни са 25 земаља Европске уније, сем са Холандијом и делимично са Белгијом. Брамерц је последњи пут боравио у Београду 26. марта, када је поред Љајића, разговарао и са председником Србије Борисом Тадићем, министром Ивицом Дачићем и тужиоцем за ратне злочине Владимиром Вукчевићем. СТРАНКА „ЗАЈЕДНО ЗА ШУМАДИЈУ“ ЗА ЦИЉ ИМА ОДВАЈАЊЕ ЦЕНТРАЛНЕ СРБИЈЕ Хоће аутономију БЕОГРАД - Блиски сарадници и идеолози новоформиране странке „Заједно за Шумадију“ градоначелника Крагујевца Верољуба Стевановића, гимназијски професор Саша Миленић и књижевник Видосав Стевановић, отворено се залажу за аутономију централног дела Србије, сазнаје Глас. Према речима нашег извора, професор Саша Миленић, бивши члан ДСС, „мозак“ је целе странке и већ дужи низ година Верољуба Стевановића уверава у неопходност аутономије за Шумадију. - Миленић инсистира на посебности Шумадинаца, као што неки инсистирају на посебности Војвођана. Други идеолог, књижевник Видосав Стевановић, стари је комуниста који се науживао у том периоду, све до доласка Слободана Милошевића који му је ускратио привилегије. Након тога, он се сврстао у табор противника Србије - тврди наш извор, близак дешавањима у Стевановићевој партији и додаје да је Видосав Стевановић раније отишао на запад, одакле је годинама „пљувао по Србији“. - То чини већ више од 15 година! Чак је пре неколико година био функционер у муслиманској влади у Сарајеву, као помоћник или саветник једног министра, одакле се редовно обрушавао на Србију и Србе. Пример због кога се згадио и најекстремнијим муслиманима, био је када је први пут учествовао у једној емисији на муслиманској телевизији. Наиме, чим га водитељ представио, он је затражио реч и рекао, дословце: „Драги гледаоци, ја морам да вам се извиним што се презивам Стевановић и што ми је име Видосав због злочина и агресије коју је Србија учинила вама“ - тврди наш извор. - Када се томе додају задаци које Верољуб Стевановић добија од министра економије Млађана Динкића, а Динкић од својих ментора из иностранства, јасно је где градоначелник Крагујевца води странку „Заједно за Шумадију“ - истиче наш саговорник. Књижевник Видосав Стевановић дематује да је странка „Заједно за Шумадију“ аутономашка. - Такве оптужбе су бесмислене! Шумадија је центар и срце Србије. Како би она могла да се отцепи сама од себе? Апсурдне су оптужбе које долазе из Београда. Странка „Заједно за Шумадију“ државотворна је партија и то ће својим радом доказати - тврди Стевановић. Мирослав Маркићевић из НС, међутим, каже да свакако „постоје елементи аутономаштва“ у Стевановићевој странци. - Нико није против децентрализације, али зна се како би она требало да почне. Прво од општина, па све друго. Чини се да је ово само блок Динкићевог Г17 плус, будући да је та странка омражена у народу, па покушавају преко других имена нешто да ураде - истиче Маркићевић. Заменик председника СНС Александар Вучић каже да се програм Стевановићеве странке „темељи ни на чему“. - То је само политички трик, како би се тобоже ујединиле странке које много воле Шумадију, а мрзе Београд или Нови Сад. Касније ће се ујединити са Г17 плус Млађана Динкића и сви ће да се воле. Реч је само о политичком трику и ничему више - оцењује Вучић. ВЕРКО БЕЗ КОМЕНТАРА Коментар градоначелника Крагујевца Верољуба Стевановића поводом наших сазнања јуче нисмо успели да добијемо. И поред уредно послате поруке, лидер странке „Заједно за Шумадију“ није одговарао на телефонске позиве. Јуче, такође, нисмо успели да добијемо ни коментар професора Саше Миленића. Србијагас и Гаспром оснивају заједничко предузеће 14. маја Уговор о оснивању заједничког предузећа Србијагаса и руског Гаспрома највероватније ће бити потписан 14. маја, најавио је генерални директор Јавног предузећа Србијагас Душан Бајатовић. Он је за данашњи новосадски "Дневник" рекао да ће бити потврђени основни уговор, анекс који усклађује односе између партнера, односно прецизира које се одлуке не могу донети без сагласности Србијагаса, односно државе Србије, те статут заједничког предузећа. "Уговор је практично готов и очекујемо да ће одмах после празника бити парафиран, а потом прослеђен Влади Србије", казао је Бајатовић. Он је навео да би гасовод Јужни ток требало да буде завршен до краја 2015. године, а прве количине гаса би требало да потеку најкасније првих дана 2016. године. Додао је да је већ сада сасвим извесно да капацитет гасовода кроз Србију неће бити мањи од 20 милијарди кубика годишње. "Србија ће на располагању имати количине гаса које су довољне не само за потрошњу већ и за нове електране на гас, дакле за постројења која би могла бити изграђена у Новом Саду, Београду и Нишу, и у којима би се, уз електричну, производила и топлотна енергија", навео је Бајатовић. Он је рекао да Србијагас има губитке од 100 милиона евра, који нису настали због лоших пословних одлука, већ искључиво због неодговарајуће цене гаса на домаћем тржишту. (Economy, Бета 30. април 2009.) 3. мај 2009. | Тањуг Тамо и овде награђен у Њујорку Филм "Тамо и овде", српског редитеља и сценаристе Дарка Лунгулова, награђен је на престижном филмском фестивалу Трајбека (Tribeca Film Festival) као најбољи филм у категорији остварења чија се радња дешава у Њујорку (Best New York Narrative). "Први играни филм Дарка Лунгулова о Њујорчанину који се нађе у Београду је у исто време и географски разноврстан и осетљив као и сам град Њујорк", наводи се у званичном саопштењу "Tribeca Film Festivala". Чланови жирија, међу којима је био и глумац Адриан Броди су у свом образложењу навели: „Ово је врло зрео, необичан и префињен филм. Дао нам је, не само Њујорк, већ и изванредну глуму, изванредну причу, дао нам је неки нови свет.“ Лунгулов истиче да је веома срећан што је добио награду на једном од најпрестижнијих филмских фестивала и то управо у Њујорку, граду у ком се школовао и формирао као филмаџија. "Учешће на 'Tribeca Film Festivalu' је врло значајно за филм, као и ова награда. Добили смо сјајне критике од најзначајнијих филмских гласила, попут Варијетијa (Variety), MTV, а публика је примила филм једнако топло и емотивно као и у Бограду", рекао је он. Након четири распродате пројекције 'Тамо и овде' ће на фестивалу имати и још једну, специјалну, као награђени филм фестивала. Филм 'Тамо и овде' је први српски филм уврштен у главни такмичарски програм "Трајбеке", а био је у конкуренцији је са јос 11 филмова из Ирана, Аустралије, Америке, Норвешке, Немачке, Француске, Израела и других земаља. Дебитантски играни филм Лунгулова "Тамо и овде" укршта животе њујоршког саксофонисте и српског емигранта, повезујући њихове и судбине њима драгих људи на релацији Београд - Њујорк. У њему, поред српских глумаца Мирјане Карановић, Бранислава Трифуновића, Феђе Стојановића, Горан Радаковића, Јелене Мрђе, главну улогу је одиграо амерички глумац Дејвид Торнтон, а мању је имала и његова супруга, поп-звезда Синди Лопер, чији је главни задатак био да напише музику за филм. Станишић и Симатовић враћају се у Хаг Аутор: А. Ж. А. | 04.05.2009. - 05:00 Франко Симатовић ХАГ - Хашки трибунал наложио је Јовици Станишићу, бившем начелнику Службе државне безбедности, и његовом некадашњем помоћнику Франку Симатовићу да се до данас врате са привремене слободе у притвор јер би 25. маја требало да им почне обновљено суђење. Станишић и Симатовић, који су оптужени за злочине над Хрватима и Муслиманима у Хрватској и БиХ од 1991. до 1995. године, од јуна прошле године су на привременој слободи. Суђење је почело у априлу прошле године, али Станишић због болести органа за варење и јаке депресије није био у стању да учествује у процесу. Почетак процеса је поништен и Станишић је пуштен на привремену слободу да би се лечио на ВМА. Суд је сада, на основу налаза двојице независних холандских лекара специјалиста, одлучио да је Станишић психички и физички ипак способан да учествује у процесу, али да ће због његове болести суђење бити одржавано само два пута седмично. Док је био на привременој слободи, лист „Лос Анђелес тајмс” је почетком марта објавио да је Станишић „годинама био главни човек америчке обавештајне службе у Београду”, а да је ЦИА заузврат Хашком трибуналу доставила поверљив документ са доказима о помоћи коју им је пружио. БЕОГРАД, 03.05.2009. PRESS УХАПШЕН ЗБОГ ГЛАСИНА! Зденко Томановић, адвокат Сретена Јоцића, инсистира на томе да се скине ознака службене тајне са предмета његовог клијента, јер сматра да домаће тужилаштво нема ваљаних доказа против њега Истражни судија Окружног суда у Београду одредио је притвор до 30 дана Сретену Јоцићу, Јоци Амстердаму, осумњиченом за организовање убиства хрватских новинара Иве Пуканића и Нике Франића. Притвор Јоци Амстердаму одређен је због могућности бекства, утицаја на сведоке и могућности понављања дела за које је осумњичен. Писмо као крунски доказ Пре саслушања и одређивања притвора Сретену Јоцићу, из Хрватске је стигла још једна сензационална вест која, такође, повезује Јоцића са атентатом. Наиме, Управа затворског система Хрватске је запленила, како тврде загребачки медији, писмо Роберту Матанићу, у којем Сретен Јоцић тражи да се убије сарадник тужилаштва, некадашњи члан екипе која је ликвидирала Пуканића. Писмо је било сакривено у ципели једног притвореника, који је требало да га преда Матанићу, али су га приликом прегледа пронашли полицајци. Случај против Сретена Јоцића је по закону Републике Србије проглашен службеном тајном, а његов адвокат Зденко Томановић истиче да ће инсистирати управо на томе да се ова ознака са предмета скине, како би се јавност уверила о каквим доказима против Јоцића је реч. Како је Јоцићев адвокат рекао за Пресс, у интересу јавности је да се сазна који су то докази који потврђују умешаност Јоцића у атентат у центру Загреба, када су настрадали Иво Пуканић и Нико Франић. - Мој клијент је на сваку оптужбу тужилаштва имао аргументацију. Због степена уверљивости, категоричности и одбијања свих навода оптужнице господина Јоцића, тражићу да се скине ознака службене тајне. То је потребно да би се јавност упознала и сама просудила да ли је заиста реч о доказима против Јоцића или не - рекао је Томановић и додао: - И пре хапшења, а и после њега, господин Јоцић је говорио да је његово хапшење, заправо, тренутна политичка потреба. Спекулације и пре хапшења Пре десетак дана, у хрватским медијима Сретен Јоцић се отворено именовао као организатор атентата и убиства Иве Пуканића и Нике Франића. После информације да је један заштићени сведок сарадник описао како је Сретен Јоцић, уз помоћ свог кума, бившег обавештајца Слободана Ђуровића, организовао и финансирао групу која је ликвидирала Пуканића, дошло је до акције српске полиције на Дедињу, у којој је ухапшен Јоца Амстердам. После оперативних сазнања и сарадње са хрватским колегама, српска полиција је у понедељак, 27. априла, упала у вилу на Дедињу и после вишесатног претреса ухапсила Јоцића. После тога је приведен у полицијску станицу, у улици 29. новембра, где је сутрадан саслушан у присуству адвоката. На саслушању Јоцић је негирао било какву повезаност са атентатом на власника „Национала", а након тога Томановић је изјавио да је српско тужилаштво реаговало на гласине из Хрватске, без провере њихове ваљаности и основаности, стављајући му на терет најтеже кривично дело, а све због потребе полицијско-политичке ситуације у Хрватској. Имамо доказе На ове коментаре министар полиције Ивица Дачић рекао је да је Јоцић ухапшен на основу налога и заједничке акције са Специјалним тужилаштвом за организовани криминал, које има споразум са хрватским тужилаштвом, тако да су „размењене информације и ваљани докази". Страх од епилепсије Сретен Јоцић је после одређивања притвора пребачен у Окружни затвор у Бачванској улици. Смештен је у део затвора познатом као „Хајат", и то у двокреветну собу. Према информацијама којима располаже Пресс, није смештен у самицу како су неки медији спекулисали. Управа Централног затвора одлучила је да га смести са још једним притвореником у собу због опасности од епилептичних напада, јер би у том случају други притвореник позвао помоћ. Јоцић је уз велике мере полицијског обезбеђења спроведен у Специјални суд у Устаничкој улици, где га је саслушао истражни судија. После тога му је одређен притвор до 30 дана, а према информацијама из Тужилаштва, ова мера је одређена јер постоји велика опасност од бекства. Штавише, верује се и да је акција хапшења изведена у последњи час јер је, према неким наводима, Сретен Јоцић већ хтео да побегне у Швајцарску. Да ли ће скидање ознаке службене тајне са овог случаја стварно помоћи да се јавност упозна са случајем, како верује Зденко Томановић, остаје да се види. За сада, Тужилаштво тврди да има чврсте доказе, Јоцић их негира, а хрватски новинари скупљају информације које „исцуре" и спекулишу. (М. С.) Неолитска уметност са овог тла из збирке Музеја Београда Дискретни шарм осмеха древног Београђанина Аутор: М. Марјановић | 04.05.2009. - 05:00 Да ли сте чули за Баташевску Венеру израђену од печене глине нађену крај Младеновца? Она је до сада позната најстарија Венера. Потиче из тзв. старчевачке културе, с краја ВИИ и почетка ВИ миленијума п.н.е. Прошли су миленијуми од времена када су разиграни прсти неолитских људи обликујући глину удахнули живот својим малим боговима, чуварима, прецима и играчкама. Пред вама су сада прва права уметничка дела с простора данашњег Београда на изложби „Живот у глини”, коју су приредили Бисенија Петровић, Велибор Катић и Милош Спасић, отвореној у Конаку кнегиње Љубице. Изложбом „Живот у глини” Музеј града Београда први пут у целини представља репрезентативну збирку неолитске фигуралне пластике. Поред поменуте Венере, изложба обухвата бројне друге антропоморфне и зооморфне статуете, привеске, звечке, жртвенике, пећи, поклопце, секире, чак и култни хлеб, нађене у Винчи (Бело брдо), на Бањици, у Грабовцу, у Жаркову, на локалитетима Међулужју (Јабланица 1 и 2), и Стублине-Црквине, на Агином брду у Гроцкој, у Поповићу, на Калемегдану, у Јакову, Добановцима, Брестовику и Прогару. Поставка је конципирана у неколико целина које чине рана прва, друга и трећа фаза неолитске уметности, односно фигурине чији су вратови стопљени с телом, с пуно реалистичних детаља и, најзад, схематизоване, готово апстрактне. Следе представе лица, култни предмети и играчке, жртвеници, амулети (привесци). - Веома занимљиви сегмент изложбе тиче се одеће неолитских жена. Вешти прсти уметника су божанство, инструмент магије, или реално приказан модел одевали у различите сукње и хаљине, што представља важан извор података за реконструкцију ношње неолитске жене - каже Бисенија Петровић, један од аутора ове изванредно постављене изложбе. - Готово да не постоје две исте прегаче. Неке су низане на канал око појаса, а неке су пребачене преко сукње или хаљине. Можда су прегаче означавале различит статус или припадност групи или роду. Из свега изложеног готово да се може ослушнути бука и граја праисторијске свакодневнице, осетити игра боја пред сутон неолитског дана. Фигурална пластика и други предмети представљени у Сали под сводовима само су наизглед непомични и ћуте. Усудили смо се да бар на тренутак ослободимо њихов шапат, осмех и неодлучан и стидљив покрет. Многобројна остварења фигуралне пластике из старчевачке и винчанске културе привлаче пажњу и постављају фундаментално питање: шта оне значе? Зна се да су разноврсне антропоморфне и зооморфне фигурине, амулети, жртвеници, поклопци служили у магијском и религијском култу као саставни део обреда који су спровођени у различитим животним ситуацијама. Фигурине представљају демоне у људском облику, али немају смисао богова ни њихову снагу, него тренутно дејство. Приликом започињања неких радова неолитски човек је најпре одређеном магијом настојао да умилостиви вишу силу да учини оно што он жели. - У фигуралној пластици препознају се први знаци уметности која се одликује креативношћу и инвентивношћу, а са естетског аспекта има важну улогу у пружању лепог, допадљивог, па чак и чулног доживљаја. Жена је најчешће са наглашеним полним атрибутима, нага или у богато украшеној одећи, а мушкарац, веровали или не, са брадом, мало буцмаст, дежмекаст - објашњава Милош Спасић. Неолитски „Београђанин” живео је као и данашњи, у породици. Жена је справљала храну, мушкарац је ловио (рибу на Дунаву). Свакодневицу су разбијали игром, о чему сведочи 19 фигура у облику купе или округлих плочица и седам минијатурних куглица окер боје, нађених у Међулужју. „Живот у глини”, заправо, показују колико је неолитско доба, уз сву своју архаичност и обредност, изузетно витално, богато духовним садржајем, који се манифестовао импресивним, маштовитим и надахнутим облицима. Од грубе Баташевске Венере с великим носем и задњицом, до лепотице из Грабовца, бадемастих очију, у украшеној одећи проћи ће читав један миленијум. - Мрежа насеља (види се на мапама такође на изложби) обитавалишта винчанске културе убедљиво уцртава београдски регион толико много пре овог нашег Београда са околином да оба календара која користимо можда треба заменити неким трећим с древним почетком бројања - згодна је опаска Бојана Ковачевића, директора Музеја града Београда. 04.05.2009. PRESS НОЛЕ ОСТАО БЕЗ ТРОФЕЈА И ТРЕЋЕГ МЕСТА! Новак Ђоковић изгубио у финалу мастерса у Риму од Рафаела Надала са 2:0 (7:6, 6:2), поред трофеја из Вечног града остао и без трећег места на АТП листи. Њега ће са те позиције скинути Британац Енди Мареј Не може се против чудесног Шпанца... Новак Ђоковић није успео да одбрани трофеј у Риму Најбољи српски тенисер Новак Ђоковић изгубио је јуче финале мастерс турнира у Риму, а са њим и трећу позицију на светској ранг-листи! Пораз од Рафаела Надала (7:6, 6:2), наиме, коштао је Ђоковића читавих 400 АТП поена, што у преводу значи да ће га Британац Енди Мареј 11. маја и званично сменити на трећој позицији листе најбољих играча данашњице. После пораза правац Београд Новак Ђоковић није имао много времена да тугује после меча са Надалом, будући да је одмах морао да крене за Београд, где данас почиње „његов" турнир Србија опен. Ноле ће, наравно, као први носилац бити слободан на старту такмичења, али би већ у другом колу могло да дође до својеврсног „београдског дербија", односно дуела Ђоковића и Јанка Типсаревића. Овај меч ће се највероватније одиграти у четвртак, с тим што би Типсаревић претходно морао успешно да прескочи први препреку, аргентинског тенисера Серхија Роитмана. Новак је у Риму имао најтежи могући задатак - да одбрани титулу и 1.000 АТП поена - а задесила га је и несрећа да се у финалу састане са „непобедивим" Надалом, па још и на омиљеној подлози шпанског тенисера. Ђоковића је само победа остављала на трећем месту, што му је вероватно представљало и додатни психолошки притисак, с којим очигледно није успео да се избори. Тринаести пораз Све у свему, на трећој позицији АТП листе провео је готово целе две године (од 9. јула 2007), а све до почетка ове сезоне чинило се да му то место не може угрозити ниједан тенисер у скорије време. Међутим, серија сјајних резултата Ендија Мареја, у комбинацији са неколико неодбрањених турнира Новака Ђоковића, резултирала је променом у самом врху мушког тениса, свакако најбитнијом откад је Надал прескочио Федерера у августу 2008. Ноле ће треће место изгубити тек 11. маја, јер је промењен АТП календар, па ће му бодови из Рима бити отписани следећег понедељка. И даље непобедив на шљаци... Рафаел Надал Био је то, иначе, већ 17. међусобни дуел Надала и Ђоковића, који се на жалост завршио 13. победом званично најбољег тенисера данашњице. Није се овај меч у некој битној мери разликовао од претходних, што значи да се гледао квалитетан и мање-више уједначен тенис, али је Рафа и овога пута успео да освоји последњи поен. Шпанац је, уосталом, добио и све остале мечеве са Нолетом који су играни на шљаци, док је Ђоковић све четири досадашње победе над Надалом остварио на тврдим подлогама. Јелена и Ана стигле у Рим Тенисерке Србије Јелена Јанковић и Ана Ивановић данас почињу такмичење на WТА турниру у Риму, чији је наградни фонд 2.000.000 долара. Јанковићева је постављена за трећег носиоца, а Ивановићева за петог, док је Рускиња Динара Сафина као тренутно најбоља тенисерка света постављена за првог носиоца. На турниру ће учествовати и Американке Серена (2) и Венус Вилијамс (4), али и Рускиња Светлана Кузњецова (7), која је јуче освојила турнир у Штутгарту. Титулу на турниру брани Јелена Јанковић. Прво, па брејк Рафа је већ на самом старту јучерашњег меча одузео сервис противнику, а Ђоковић му је истом мером узвратио тек када је „догорело до ноктију", односно када је Надал већ био стигао до прве сет лопте. Новак је успео да се извуче на тренутак и обезбеди тај-брејк, али је Шпанац изненађујуће лако добио 13. гем и спречио Ђоковића да начини потпуни преокрет. Поприлично истрошен, како физички тако и психички, Ђоковић се у наставку меча надигравао са Рафом само до половине другог сета, када је Шпанац направио нови брејк (4:2) и у потпуности сломио отпор српског тенисера. Наредна два гема Надал је лако решио у своју корист, па је Ђоковићу преостало само да честита противнику на још једној заслуженој победи. Победом у финалу Рима Надал се додатно учврстио на првом месту АТП листе, пошто је зарадио нових 990 поена (прошле године испао у другом колу), плус 430.000 евра. Ђоковић је, с друге стране, зарадио 203.000 европских новчаница, што је отприлике половина укупног наградног фонда првог српског АТП турнира... (А. Ј.) „Ципелићи“ данас путују у Москву Наши представници на „Евросонгу 2009“ Марко Кон и Милан Николић данас одлазе у Москву. Свечани испраћај српске делегације која путује у Русију недавно је организован у у холу РТС. Победници овогодишње Беовизије ће с песмом „Ципела“ наступити 14. маја, на другој полуфиналној вечери у Москви, где ће се такмичити за улазак у финале, које ће бити одржано 16. маја. Иначе, за наступ на Евровизији промењена је кореографија, тако да ће извођење поменуте нумере бити у форми мјузикла. Певач и његов тим, на челу са Јеленом Илић, шефом делегације, очекују добар пласман песме на овом такмичењу. Отправлено 04 Май 2009 - 12:20 Аутор: "Свет" Објављено: 03.05.2009 12:58 Бора Ђорђевић и "Рибља чорба" најавили су велики коцерт који ће одржати 5. септембра на београдском Ушћу. На концерту ће свирати сви они који су прошли кроз „Чорбу“, а према речима фронтмена и чланова бенда, потрудиће се да буду бољи него на последњем концерту одржаном у Арени. Великом концерту предходиће турнеја, која стартује 12. маја. „Планирамо да будемо три недеље у Аустралији. Одржаћемо шест концерата, пет је већ испланирано, док ће шести највероватније бити поновљен у неком од пет аустралијских градова, где смо увек одлично прихваћени. Већ је извесно да ћемо имати турнеју и по Србији, Македонији, Босни и Словенији, а као "шлаг на торти" одржаћемо 5. септембра, велики концерт у Београду на Ушћу, којим ћемо обележити тридесет година рада“, каже Бора Ђорђевић . Грађевинци из Србије на привременом раду у Немачкој Живот поред аутопута број 3 Аутор: Драган Ђоковић | Фото:Драган Ђоковић | 03.05.2009. - 00:01 Зоран Тасић из Сурдулице и његов брат Добри дошли су на рад у немачки град Ашафенбург децембра 2007. године. У Сурдулици су оставили породичне куће и комад земљишта који су добили од компаније „Симпо“ у замену за дупло већи плац у селу Топли До, док је „Симпо“ њихову земљу продао „Кока-Коли“ за пуњење минералне воде „власинска роса“. Њих двојица сада раде на немачком градилишту, граде и бетонирају, док се за то време из бушотина на ливадама њиховог имања пуне флаше „росе“. Након што им је држава објаснила да је земљиште у оближњем селу најбоље што су могли да добију јер су, по закону, власници само земље а не и воде која извире из власинских дубина, они су одлучили да срећу потраже у Немачкој. Задовољни су условима рада, месечном платом од око 1.500 евра и пристојном старом кућом уз градилиште, у којој спавају. „Проблеми“ са водом Претходне године радили су на мостовима аутопута број 3 који води према Вирцбургу и даље кроз Баварску и Аустрију према Србији. Аутопут је завршен у периоду кад су се њих двојица родили, од 1957. до 1961. Мостови који су тада изграђени, иако неоштећени, сада су замењени новим и дуготрајнијим. А Зоран и Добри су делимично заслужни за то. И пословни центар на чијој изградњи сада раде налази се у близини истог аутопута којим пролазе, између осталих, и аутомобили хрватских, босанскохерцеговачких и српских регистрација. Србија је тамо далеко на југоистоку. Тамо је њихова Сурдулица, испод Власине где живе остали чланови породице Тасић, који и сами понекад пију „Кока-Колину“, индустријски флаширану воду са сопственог имања. Да ситуација буде интересантнија, на имању Тасића, у међувремену, направљене су нове бушотине, и то на делу земљишта који није уступљен ником, али Тасиће више нико ништа и не пита. Само су дошли, оградили плац и поставили машине, кажу. Ашафенбург је градић нешто већи од Сурдулице, такође испод брда, у близини аутопута који пролази и кроз Србију, поред Власотинца и Сурдулице, све до Македоније и Грчке. И у Ашафенбургу живи породица на чијем је имању, у близини града, изграђена фабрика за експлоатацију воде. Власници, чланови породице Фелер, међутим, не морају да раде на „бауштели“, већ слободно улажу у образовање јер им њихов свакодневни приход од загарантованог процента воде која се флашира с њихове земље омогућава лагодан живот. Небојша Стојковић је такође радио на мостовима прошле године, а онда на изградњи пословног центра у Франкфурту. Обрадовао се почетком прошлог фебруара повратку у Ашафенбург јер му се свиђа град и необична баварска уредност. Али пре неколико дана имао је несрећу. Радећи на циркулару занео се и прстима десне руке закачио сечиво. Баш оним прстима којима се крсти. После хитне интервенције на клиници у предграђу Хосбах, прсти су ушивени и остали су на његовој шаци. Данима је стрепео од могуће инфекције дубоке ране и опасности ампутирања. Срећан што ће ипак моћи да користи своја три прста, отићи ће кући у Власотинце, да обиђе породицу. – Баш сам малерозан. Много ми се свиђа и градилиште и смештај и екипа с којом радим, а нарочито Ашафенбург. Научио сам понешто да кажем на немачком и користим то у свакој прилици. Омиљена реч ми је „ентшулдигунг“ (извините) – каже он. Небојша је, каже, за то време колико је у Немачкој, успео да искористи недељу и празнике и упозна обалу Мајне и бајковито уређена места око Ашафенбурга: Глатбах, Хосбацх, Голдбах... Чак и велики средњовековни дворац у ком је средином XVIII века живео краљ Баварске Лудвиг I. Мада су га неки наши људи опомињали да тамо не иде „јер се тамо скупљају Хрвати“, што њему, како каже, никако није јасно, јер бар њих разуме. Природа као код куће – Највише ме одушевљавају чисте и дотеране улице, обрађене баштице око кућа и зграда. Чудно ми је кад видим неког да метлом детаљно брише тротоар на ком ја не видим ни мрвицу. Природа је овде иста као у мом крају око Власотинца, али је цивилизација другачија – додаје он. Драган Јордановић и Андреја Дојчиновић су тандем на градилишту. Зидају и увек ћуте. Драган је из Ниша, а Андрија из Сурдулице. Месецима не виђају своје укућане, да би могли, како кажу, да живе као људи. – Раздвојени смо од породица и кад радимо на градилишту негде у Србији. Тако да дођемо на исто – кажу. Славиша Коцић је радио као тесар на мостовима и понекад мењао кранисте. На нишком Народном универзитету добио је дозволу за управљање краном што му олакшава рад на терену и омогућава боље плаћен радни сат. Каже да је његово Власотинце лепо само лети, на плажи уз воду реке Власине. Али су плаже ипак лепше и уређеније овде, на Мајни. Никола Петровић и Данијел Јанковић су помоћни мајстори. Обојица су учили мајсторски занат уз своје очеве. Данијел је прошле године био у Америци, у Ричмонду и радио као спасилац на плажи, а затим с једним нашим мајстором правио подове и ормаре. Никола се тешко опростио од својих другара у Сурдулици, с којима је пре десет година као десетогодишњак преживео бомбардовање. Сурдулица је 1999. године погођена из натовских авиона са 11 пројектила, при том је оштећено 300 кућа, погинуло је двадесеторо људи, од тога дванаесторо деце. „Грешком, јер технологија није савршена и никада неће бити“, објаснио је то НАТО. И у Ашафенбургу још увек има људи који памте сурово бомбардовање 1945. године када је страдало много цивила, жена и деце. Технологија није савршена и није никада била. Слободан Милошевић највреднији Највреднији мајстор на градилишту је, сви се слажу, Слободан Милошевић. Због свог имена и презимена често је тема шала, нарочито због тога што врло ретко иде у Србију, јер мора да ради за безбрижан живот четири ћерке. – А што ниси отишао из Србије за време Милошевића, него за владавине Тадића – задиркују га. Исповест: Јелена Генчић Генерали Жуков и Толбухин живели су у нашој кући на Дедињу Аутор: А. Николић | 03.05.2009. - 00:01 Ишла сам у огледну спортску гимназију на Сењаку. Тамо сам упознала Милана Мушкатировића и скоро сви ученици су касније постали репрезентативци. Била сам голман рукометне репрезентације и тајно сам ишла са рекетом испод јакне да играм тенис у новоформираном клубу Партизан на Калемегдану јер је народ и даље мислио да смо реакција, почиње исповест за „Блиц недеље“ Јелена Генчић, вишеструка првакиња државе у тенису и репрезентативка у рукомету, редитељка на телевизији и први тренер Новака Ђоковића. Деда Лазар Мој деда Лазар Генчић студирао је медицину у Бечу, после чега се вратио у домовину и постао први српски хирург. Из страхота Првог светског рата изашао је као признати генерал Српске војске. Никада није разумео ни прихватио одлуку његовог сина, а мог оца Јована да се 1920. године у Бечу ожени странкињом Хермином. Пошто је дипломирао на музичком конзерваторијуму у Бечу, он је прешао у католичку веру и оженио се с мојом мамом Хермином. Тадашњи министар унутрашњих послова Ђорђе Генчић, иначе рођени брат деде Лазара, није хтео да прихвати толику бруку у фамилији, па је неколико пута дописима опструирао трајни боравак мојих родитеља у Београду. Полиција маму спроведе до Беча, а тата седне у први воз и одмах за њом. Они нису хтели да се раздвајају, па су се на неко време скрасили у уџерици у Земуну. Кућа на Дедињу Како нам се увећавала породица, тако је и деда Лазар осећао све већу обавезу према унуцима, па је одлучио да нам сагради кућу далеко од града на тада пустом брду званом Дедиње. Око наше куће била су поља кукуруза, ливаде и лисице. Није било канализације, као што и дан-данас имамо септичке јаме у двориштима. Деда Лазар је наговорио ађутанта краља Александра да сагради кућу до наше да не бисмо били сами. Касније је и сам краљ Александар направио Бели двор на Дедињу, па су богати индустријалци у његовом комшилуку куповали имања уз обавезу да преко пута њих у кућицама станују занатлије које ће одржавати цело насеље. Војничка дисциплина Имала сам три брата и три сестре. Пуно двориште деце. Када је деда био у кући, сви смо мирно седели и нешто цртали. Ко је ишао у школу правио се да учи. Чим он на капију, ми јуриш на пољанче у различите несташлуке као што су прескакање ограде или верање по дрвећу. Једном нас је деда затекао у лудоријама и од тада сваког јутра, без обзира на годишње доба и метеоролошке прилике, били смо обавезни да радимо фискултуру која је подразумевала трчање, пар вежби на разбоју, верање уз конопац и умивање хладном водом. Иза тога деда би са нама причао на француском и руском језику. Никада није ручао са мојом мајком за истим столом, али је по Београду стално причао како има најбољу снају на свету. Како је знао да се ближи Други светски рат, неколико недеља је дан и ноћ без престанка градио бетонско склониште у дворишту наше куће које је на улазу имало дупла врата тешка скоро двеста килограма која су служила за затварање подморница. У зору 6. априла 1941. године пала је бомба на петнаест метара од склоништа и гелери су разбили све прозоре и врата на кући. Дедин предосећај и упорност спасли су нам животе. Деда Лазар је умро 1942. године борећи се против фашиста, а ми смо и 1999. почетак бомбардовања Србије дочекали у дедином склоништу. Гестапо, Руси Како су Немци знали да ми је мајка рођена Бечлијка, у нашој кући за време рата с нама је становало и неколико официра злогласног Гестапоа који ниједног момента нису претпостављали да су се у нашем склоништу крили илегалци. Касније сам чула приче од Коче Поповића да је и сам Тито провео неколико дана у деда Лазаревом архитектонском чуду. Из поштовања према мами Хермини, Немци никада нису сишли у то склониште. Када су Руси умарширали у Београд, генерали Жуков и Толбухин сместили су се у нашу кућу и њихова интендантска служба нам је направила торту. За ратну, изгладнелу децу то је био невероватан шок. Цичали смо од среће. Мама Хермина је тих дана била у подруму јер није знала српски језик. Када су чули да је Хермина родила седморо деце, Жуков је инсистирао да је упозна. Честитао јој је на деци и рекао: „Да живите у Русији, били бисте одликовани.“ Партизани После њих у нашу кућу су се уселили партизани са својим породицама. Они су имали своје магацине, а ми смо куповали на тачкице. Скидали су нам слике са зидова и носили у музеје. Много година касније, радећи као редитељка на телевизији Београд снимали смо емисију у депоу Народног музеја и ту сам затекла слике моје тетке Ане Маринковић. Кустос Никола Кусовац ми је рекао да су те слике сада народно власништво и да ми реверси о одузимању које сам сачувала ништа не вреде. Спорт Мој брат Лазар био је атлетичар, а други брат Драгољуб бициклиста. Обојица репрезентативци. Увек сам била мушкобањаста девојчица, па сам била голман у школском фудбалском тиму. Мама Хермина је правила крпењаче од чарапа па смо јурцали за лоптом по цео дан. Нове власти су тенис сматрале буржујским спортом, па су сви предратни терени били намерно запуштени. У највећој конспирацији смо један од њих насули црном шљаком и кријући се учили да играмо. Тенис с Туђманом Сликар Иван Радовић је формирао ТК Партизан у којем су играли Коча Поповић и Тито. Генерал Бубањ је умро смечујући лопту на тениском мечу. Туђман је био председник Спортског друштва „Партизан“ и стално се хвалио да му је највећи успех у тенису победа над Јеленом Генчић. Лагао је јер ме у синглу никад није победио већ само једном у дублу. Од када је Тито у белим панталонама с рекетом у рукама 1949. године освануо на насловној страници „Политике“, што је организовао извесни Мастиловић из Озне, могли смо слободно да се крећемо по Београду са тениском опремом у рукама. У лето 1957. године била сам већ вишеструка шампионка Југославије у тенису. Политичка каријера ми се завршила пре него што је и почела јер сам се на трећем састанку Омладинске организације Вождовца похвалила да моја фамилија слави славу, православни и католички Божић, верује у Бога. Истерали су ме истог момента. Студије Тата је хтео да студирам медицину јер су ми нудили стипендију и чин у војсци. Из револта сам уписала историју уметности и када сам имала неколико испита до краја, генерал Кораћ ми после партије тениса каже да су ме уписали у тим који ће ићи на едукацију за рад на телевизији јер сам између осталог била чланица Кино-клуба Београд. Пред последњи испит ме на рукометној утакмици у Осијеку противничка играчица погоди копачком у лице. Када ме је професор Крначарски видео, само је питао: „Дете, је л’ доста осмица?“ Једва сам му одговорила да је много и он ми је дао деветку јер је и сам у младости био спортиста. Телевизија У филмском центру у Кошутњаку су формирали Вишу филмску школу која је касније постала ФДУ. Били смо први полазници и без престанка смо учили све о телевизији која је тада била потпуно нови медиј. Ишли смо у Рим на праксу. Миња Дедић нас је предводио у студију на београдском Сајму. Уз Славу Равасија сам много научила у уметничкој редакцији Телевизије Београд. Колега ми је био Здравко Шотра. Много смо пробали драме уживо, које смо емитовали после Другог дневника. Једном нам је нова чистачица покупила све писане подсетнике и морали смо све инструкције из главе да говоримо камерманима. Чиста импровизација. Касније сам годинама радила у редакцији Образовног програма. Авантура у Бразилу Као савезни капитен женске тениске репрезентације СФРЈ, била сам са Мимом Јаушовец и Сабрином Голеш у полуфиналу Федерејшн купа у Бразилу 1984. године. У Сао Паулу је Мима Јаушовец имала меч лопту против Јане Новотне, репрезентативке Чехословачке, али није успела да победи. Тада је најбољих шеснаест репрезентација на једном месту турнирски одлучивало о победнику Фед купа, а ја сам била пријављена као резервна играчица јер Тениски савез није имао довољно пара да пошаље у Бразил још једну играчицу. Да бисмо стигле на Олимпијске игре у Лос Анђелесу, морале смо да летимо из Сао Паола у Мадрид, из Мадрида у Лондон, где нас је чекао лет за Београд. Чим смо слетели у Београд, чекао нас је чартер лет за Лос Анђелес. Данима нисам могла да навикнем организам да спава ноћу и да једе у време оброка. Била сам као зомби. Навратилова У Чехословачкој сам такође предводила СФРЈ тениску женску репрезентацију у походу на Фед куп. Испале смо у осмини финала, али ми је на терену пришла мајка Мартине Навратилове и рекла ми да невероватно личим на њену ћерку. Рекла сам јој да сам двадесет година старија од њене ћерке и смејале смо се пола сата. Мартина је моја одлична пријатељица. Новак Ђоковић Радознали шестогодишњи клиња поред ограде тениског кампа на Копаонику који је два дана гледао тренинге његових вршњака био је много сладак, али некако повучен. Само ми је рекао да се зове Новак Ђоковић. Мало сам га охрабрила да нам се придружи и од првог момента упијао је сваку моју реч као да му од ње живот зависи. По кретању, осећају за простор и одлучности, видела сам да носи дар од бога и одмах разговарала с његовим оцем који је имао кафић преко пута кампа у којем смо тренирали. Предложила сам му да индивидуално радимо јер је Новак јако талентован. Отац је пристао и наредних пет година Новак је откривао тенис и себе као спортским околностима. Пуштала сам му Бетовена и Вивалдија, терала га да чита, учила га да новац никада не сме да му буде главни мотив за играње тениса. Вежбали смо како ће да подигне први гренд слем пехар, како да се понаша на турнирима. Инсистирала сам да игра једноручни бекхенд, али ми је он једног дана пришао и рекао да са две руке може јаче и прецизније да одигра тај ударац. Пробали смо и он се насмејао и узвикнуо „ура“. Као клинац је стално певао и играо, али је мало причао. Био је весело дете и увек је знао шта хоће. Касније је отишао у камп Николе Пилића и сада је трећи играч на свету. Није ме обишао годину дана, али схватам да има огромне обавезе. Он је сада светска звезда. Моника и Иванишевић Девојчицу која је била једва виша од мреже научила сам све о тенису. Њен отац Карољ је био упоран и присуствовао буквално сваком тренингу. Отишла је у САД без поздрава, али ми је било драго када је годинама била број један женског тениса. Њу и Горана Иванишевића сам водила четири године по турнирима. Горан јесте био немирно дете, али је код мене на тренинзима био умиљат као маче. Обоје имају светске каријере. Алекса Бућан Деветогодишњи дечак Алекса Бућан с којим сада радим је сушта супротност Новаку Ђоковићу када је био у том узрасту. Алекса је плавокос и нон-стоп нешто прича, али је једнако талентован као што је био Ноле. Скоро ми је од првих зарађених пара у животу јер је чистио кућу у којој живи са родитељима купио кутију нових лоптица. Све упија и воли да игра што је најважније. Породица Никада се нисам удавала иако сам неколико пута у животу јако волела. Просто никада нисам имала потребе да се вежем за неког јер ми је фамилија бројна. Моја браћа и сестре имају пуно деце и унучића и јако смо срећни. Лична карта Јелена Генчић је рођена 1936. године у Београду. Била је вишеструка првакиња државе у тенису и репрезентативка у рукомету. Завршила је историју уметности на Филозофском факултету у Београду. Радила је као редитељка у Телевизији Београд. Била је савезни капитен женске тениске репрезентације СФРЈ. Била је први тренер Новаку Ђоковићу, Моники Селеш и Горану Иванишевићу. Још увек држи тренинге најмлађим тенисерима. недеља, 03. мај 2009, 14:36 -> 15:25 Еулекс о спорној имовини Високих Дечана Судије Еулекса покренуле поступак у вези са спорном имовином манастира Високи Дечани, тврди координатор за имовинска питања у Еулексовом одељењу за правосуђе Деклан О' Махони. Еулекс ће штитити сва имовинска права људи, укључујући и право СПЦ на Косову. Координатор за имовинска питања у Еулексовом одељењу за правосуђе Деклан О' Махони изјавио је да су судије Еулекса заједно са једним локалним судијом покренули поступак у вези са спорном имовином манастира Високи Дечани. О'Махони је рекао да ће Еулекс штитити сва имовинска права људи, укључујући и право Српске православне цркве на Косову. "Посебна комора при Врховном суду Косова, односно веће у чијем су саставу један локални судија и двојица Еулексових покренули су поступак када је у питању случај манастира Високи Дечани", рекао је О'Махони. Одлуком коју је потписао бивши шеф УНМИК-а Јоаким Рикер општинском катастру у Дечанима је наложено да катастарске податке манастира Високи Дечани врати на стање из 1998. године. Одељење за правду УНМИК-а истрагом је утврдило да је општински катастар у 2001. години незаконито изменио катастар без судских одлука и противно закону и тиме отуђио 24 хектара манастирске земље. О'Махони је, гостујући у програму Радија "Контакт Плус" у Косовској Митровици, истакао да претпоставља да ће одлука у вези са случајем спорне имовине манастира Високи Дечани бити донета за месец дана. И данас протести у Брђанима 4. мај 2009. | 00:44 | Извор: Б92 Приштина -- Протести Срба у насељу Брђани, у северном делу Косовске Митровице најављени су и за данас. Фотографија са протеста Срба из Брђана 1. маја (ФоНет, архива) Они се више од недељу дана противе обнови пет кућа у том насељу чији су власници Албанци, тражећи да се најпре омогући повратак њиховим сународницима на Косово. Током протеста претходних дана припадници међународних снага употребили су шок бомбе и сузавац како би спречили Србе да се приближе кућама на чијој обнови раде косовски Албанци. Срби у насељу Брђани, у северном делу Косовске Митровице, данас ће десети дан за редом протестовати због обнове пет кућа чији су власници Албанци. Куће Албанаца у Брђану обнављају косовска влада и општина у јужном делу Митровице. Срби инсистирају да се обнова кућа обавља уз истовремени повратак Срба у јужни део Митровице и у друге делове Косова. Срби у Брђану траже да се најпре омогући повратак њиховим сународницима јужно од Косовске Митровице, а да се тек потом врате и расељени косовски Албанци, односно захтевају реципроцитет у повратку и договор са њима о обнови кућа у северном делу Косовске Митровице. Представници насеља Брђани најављују да ће наставити протесте и да ће они трајати све док се не постигне договор и Албанци одустану од обнове пет кућа у том насељу. Срби у Брђану тврде да Албанци обнављају куће у зони такзоване жуте линије раздвајања, успостављене још 2000. године. У подручју жуте линије лоцирани су припадници полицијских снага Еулекса. Они су прошле недеље употребили шок бомбе и сузавац, како би спречили Србе да се приближе кућама на чијој обнови раде косовски Албанци. Прошле недеље једна особа је лакше повређена од детонације шок бомбе. У Мисији Еулекс у Приштини је саопштено да је међународна полиција приморана да користи сузавац и шок бомбе како би растерала демонстранте који пробијају кордоне косовске полиције. У Еулексу тврде да њихови полицијски представници делују у подршци косовске полиције и у кординацији са Кфором, са циљем очувања јавног реда и како би била спречена даља ескалација насиља. Еулекс позива обе заједнице, и српску и албанску на уздржаност, и наводи да решење овог питања зависи од обе стране путем преговора и дијалога. Уз најаву даљих протеста Срба, Еулекс је потврдио спремност да реагује на било коју претњу реда и закона. Отправлено 10 Май 2009 - 19:40 Лењинградски каубоји у Београду Фински рок састав "Лењнградски каубоји" (Leningrad Cowboys) наступио је први пут у Србији у београдском Дому синдиката, где их полупуна дворана није спречила да расположено приреде несвакидашњи рокенрол шоу испуњен уврнутим костимима и надахнутим обрадама светских хитова. Десет "Лењинградских каубоја" свирало је нешто преко сат и по, уз један бис, у њима својственим издуженим рокабили фризурама, шареним оделима и гротескно дугим шпицастим ципелама, и уз помоћ две плесациче "Лењинградске каубојке". Обраде светских класика попут "Back In the USSR", "Sweet Home Alabama", "Gimme All Your Lovin'", "Whiskey In a Jar" или "Perfect Day", "Каубоји" су од почетка концерта настојали да претачу једну у другу не дозвољавајући публици да у паузама аплаузима вреднује наступ. Како је њихов први концерт пред српском публиком одмицао, првобитно натегнута атмосфера у дворани је све више попуштала, понајвише захваљујући одличној свирци и непрекидном шегачењу певача Типе Џонсона, који је позивао публику час да устане и "дигне задњице" из столица, час да "спусте задњице" натраг, овисно о расположењу потребном за одређену песму. Џонсон је у више наврата силазио у публику нудећи посетиоцима прилику да запевају са "Лењинградским каубојима", а гитару у облику трактора привремено је посудио дечаку Сави,који се потом попео и бар пола сата провео на бини опонашајући гитаристе, који су му често прилазили и стајали уз њега док су свирали. Иако су промотери обећали бесплатне улазнице сваком ко се појави као двојник "Лењинградских каубоја", на тај позив се делимично одазвао један младић наместивши прилично уверљиво само "каубојску" фризуру. То је ипак било довољно да га квалификује да се попне на бину и са Џонсоном отпева и отплеше "Smoke On the Water". У знак захвалности Џонсон је српском "Лењинградском каубоју" поконио боцу пива. "Не знам да ли ви знате, али ми знамо да нам је ово при пут да смо у Београду. Драго нам је што смо ту, а биће и вама, јер ћете једног дана причати унуцима да сте гледали 'Лењинградске каубоје' кад су први пут свирали у Србији", рекао је Џонсон. Као посебно изненађење публици за свој први концерт у Србији, Финци су се постарали да доведу краља рокенрола Елвиса, у лику свог корпулентног ритам гитаристе преобученог у бели трико са плаштом, за песму "Easy Livin'". У завршници званичног дела концерта бенд је извео познати слагер Тома Џонса "Delilah" као и песму "Those Were the Days", да би се после краће паузе уз бурне узвике одобравања вратили на бис за "Eloise" и класик Дејвида Боувија "Starman". Врхунац вечери била је стара руска песма "Пољушко поље" од које се орила дворана, а њено вишеминутно извођење кулминирало је када се на позив бенда на бину попело да плеше двадесетак посетилаца, који нису пропустили ни прилику да се рукују или сликају са "Лењинградским каубојима". Ђоковић у финалу Бета, 09.05.2009 23:05:44 Новак Ђоковић БЕОГРАД - Српски тенисер Новак Ђоковић пласирао се у финале Отвореног првенства Србије у Београду, пошто је у суботу победио 36. тенисера света Италијана Андреаса Сепија са 2:1 по сетовима (4:6, 6:1, 6:2). Ђоковић је у мечу који је трајао два сата и 18 минута успео да надокнади сет заостатка и пласира се у финале, у којем ће играти са пољским тенисером Лукашом Куботом. Пољак је данас у првом полуфиналу победио Иву Карловића са 2:0 по сетовима (7:6, 6:2). У другом полуфиналу, први, уједно и најдужи гем у првом сету обележила су дуга размена удараца са основне линије, а Ђоковић, који је, чини се, нервозно почео меч, успео тек из шестог покушаја да реализује предност и освоји гем после 13 минута игре. У наредних пет гемова Ђоковић и Сепи су без много проблема освојили гемове на свој сервис. Први до прилике за брејк дошао је Италијан, у седмом гему, али није успео да одузме сервис трећем тенисеру света. Међутим, он је ипак у деветом гему након велике борбе направио брејк и повео са 5:4. Српски тенисер је до прве прилике за брејк дошао у 10. гему, али није успео да је реализује, па је Сепи искористио прву сет лопту и повео у мечу са 1:0. Ђоковић је у другом гему другог сета направио брејк и повео са 2:0, али је Сепи вратио брејк и смањио на 2:1. Српски тенисер је након тога заиграо ангажованије, после чега је освојио наредна четири гема и изједначио на 1:1 у сетовима. Српски тенисер је у истом ритму наставио и трећи сет, направио је брејк и после неколико атрактивних поена освојио и наредни и повео са 2:0. Сепи је након тога освојио гем на свој сервис, али је трећи играч света добио наредна три гема. Сепи је шансу да се врати у меч пропустио у осмом гему, па је Ђоковић искористио прву меч лопту и пласирао се у финале. Колективно венчање испред Скупштине града Судбоносно да 404 пута Аутор: С. Васић | 10.05.2009. - 00:01 Стари двор украшен разнобојним тракама и балонима. Испред стоје насмејани и узбуђени младенци, а поносна родбина само шкљоца фотоапаратима. Између се провлаче трубачи не би ли зарадили који динар свирајући „Калашњиков“ или „Месечину“... Неко виче: „А где ти је ражањ куме?“ и „Јефтино си прошао зете, ниси ништа платио, али нећеш се извући...“ Колективно венчање, овог пута 202 пара, 11. пут је одржано испред Скупштине Београда. Окупљање испред Старог двора почело је још у девет сати ујутру. За 404 младих који су се одлучили да заједно „стану на луди камен“, у 10 сати почео је званични програм који је водио Живорад Николић – Жика Шареница. Поред њега за столовима су седели глумци из серије „Улица липа“ и манекенка која је носила чувени плави комплет Анђелке из „Рањеног орла“. Познати певач Жељко Самарџић као поклон младенцима отпевао је своје две нове песме, а затим се зачуо „Свадбени марш“ најављујући „магични“ тренутак... Матичарка општине Савски венац Снежана Крстовић прочитала је младенцима које су им брачне обавезе, а затим и поставила најважније питање. – Да – изговориле су невесте једногласно. Који тренутак касније, и младожење су изговориле исто, звучећи још одлучније. У том тренутку са терасе изнад њих полетеле су конфете, а засвирао је и Народни ансамбл предвођен Бранимиром Ђокићем. Окупљени су се аутоматски ухватили за руке како би одиграли колце. – Упознали смо се код Кристинине куме на свадби. Одмах су се родиле прве симпатије, а после и љубав. Након церемоније отићи ћемо на ручак са кумовима, а за увече смо планирали журку за пријатеље – рекао нам је Кристинин сад већ муж Драган Ковачевић из Инђије. Трубачи су засвирали "Калашњиков" и "Месечину" Недуго потом, сви младенци су организованим превозом ГСП-а отишли до тениских терена „Милан–Гале Мушкатировић“ на Дорћолу, где је требало да их дочека и поздрави најбољи српски тенисер Новак Ђоковић. Он се, међутим, није појавио јер му је отац Срђан од прексиноћ у болници због високог притиска. Уместо њега на терен је изашла видно расположена глумица Рада Ђуричин. – Желим сву срећу у будућем заједничком животу – рекла је она, испричавши након тога неколико занимљивих прича „новопеченим“ супружницима. Горан Ђоковић је одменио свог брата Новака поздравивши присутне и пожелевши им пуно деце, „будућих тенисера“, чиме је званични део манифестације завршен. Награде за младенце Младенцима су додељене награде, између осталог: продужени викенд у хотелу „Аqуа стар“ на Дунаву, девет дана у Грчкој, преко агенције „Биг блуе травел“, путовање у Грчку преко агенције „Парадизо“, ваучер од 25.000 динара у продавници завеса и намештаја „Брест велана гроуп“ и опрема за стан фирме „Qуадро“... Невесте су од бутика венчаница „Снежана“ добиле на коришћење венчанице, а сваки пар је добио и колица за бебу. Отправлено 10 Май 2009 - 19:41 Аутор: А. Е. | 08.05.2009. - 05:00 Уочи почетка Међународног пољопривредног сајма у Новом Саду, у претходна два дана почело је вредновања квалитета на изложби стоке и оцењивање најбољих у агробизнису. Од суботе, 9. маја, комисије Новосадског сајма вредноваће механизацију у пољопривреди, шумарству и прехрамбеној индустрији, а уједно ће бити познати и добитници признања „Добар дизајн”, које се додељује у сарадњи са Привредном комором Војводине. У Конгресном центру „Мастер” заказане су свечане доделе признања. Претходних дана уручене су награде за квалитет производа у робним групама минерална вода и освежавајућа безалкохолна пића, воћни сокови, амбалажа, храна за животиње, конзумна јаја, сладоледи и производи индустрије шећера, затим вина и јака пића индустријског и занатског типа производње, као и пиво и производи слични пиву. Током оцењивања квалитета на највећој националној изложби стоке, пред комисијама које чине еминентни стручњаци наћи ће се око 5.000 животиња, од којих је око 2.000 грла крупне стоке. Предвиђено је да вредновање квалитета траје до краја недеље, између осталог и због тога што сви пријављени експонати нису стигли на сајам. Први резултати се очекују данас, док ће признања најбољима свечано бити уручена у четвртак, 14. маја. Велики шампионски пехар Новосадског сајма на оцењивању квалитета кондиторских производа припао је београдском „Пиониру” за врхунски квалитет кондиторских производа. Сребрним шампионским пехаром награђени су „Центропроизвод” у Сурчину и „Jaffa” из Црвенке. Добитник пехара Новосадског сајма је „Nelly” из Лознице. За квалитет и асортиман пекарских производа великим шампионским пехаром на оцењивању квалитета производа на бази жита и брашна награђен је новосадски „Хлеб”, сребрни шампионски пехар припао је новосадској „Илијади цо” и „Житку” из Бачке Тополе. Пехаре су понели и суботички „Fornetti mini pecivo” и сурчинска Прехрамбена индустрија „Центропроизвод”. Специјално признање „Др Розика Вукобратовић” за допринос технолошком унапређењу производње добио је „Баскет” СР у Голубинцима за интегралне плочице са семенкама лана. За производњу уља, масти и маргарина, добитник великог шампионског пехара је зрењанински „Дијамант”, а признање му је припало због перманентно високог квалитета производа. Пехаром Новосадског сајма награђени су црногорски „MDS Company” из Бара и „Флорида бел” из Земуна. Велики шампионски пехар за широк асортиман и врхунски квалитет кафе освојио је „Strauss Adriatic” (Don Caffe Group) из Шимановаца, а пехаром су награђени и „Центропроизвод” из Сурчина, СЗР „Сунце”, „Флорес” из Мојковца и врбаска „Самба кафа”. У току је и вредновање производа у пет робних група: производи индустрије шећера, амбалажа и амбалажни материјали, храна за животиње, сладоледи и конзумна јаја. Педесетак узорака из Србије, Хрватске и БиХ достављено је комисији која вреднује квалитет амбалаже и амбалажних материјала, а највећи конкуренти су „Златиборац”, „Strauss Adriatic” и „Хемел”. „Компонента” из Ћуприје је на оцењивање пријавила храну за животиње, као и Ветеринарски завод Земун и „Savić Company” из Бијељине. У конкуренцији за најбоље сладоледе надмећу се сурчински „Центропроизвод” и „Алева” из Новог Кнежевца. Мантер: Обуздати неодговорне лидере на северу Косова Аутор: ФоНет | 10.05.2009. - 14:08 На северу Косова неодговорни лидери на српској страни производе насиље и представљају претњу сопственој и безбедности других, изјавио је у амбасадор Сједињених Америчких Држава у Београду Камерон Мантер и позвао Владу Србије да их обузда. "Говорим о људима који живе у Митровици и ваша Влада зна ко су они. То су људи који изазивају насиље, који су претња сопственој и безбедности других. То није начин за решавање проблема", указао је Мантер у интервјуу ФоНету. Амерички амбасадор је поручио да "веома озбиљно схвата оно на шта су се обавезали предсеседник и министар спољних послова Србије да ће ово питање решити без насиља" и напоменуо да "они морају да одрже реч". "Мислим да акција Владе Србије да обузда неодговорне локалне лидере од изузетне важности и ми их позивамо да то учине", рекао је Мантер и поновио да администрација САД не подржава поделу Косова и мисли да би то била грешка, већ сматра да би Косово "требало да остане целовита, независна држава". Говорећи о ситуацији у Србији, он је истакао да је много оптимистичнији, него што је био пре две године, када је дошао у Београд. "Отишли смо даље од статуса Косова и, упркос нашем неслагању по овом питању, можемо да наставимо сарадњу у областима које су много плодоносније за све у региону и Србији ", оценио је Мантер и нагласио да је демократска Влада Србије, изабрана прошле године, остварила напредак и да иде правим путем. "Наши односи напредују и мислим да је посета потпредседника САД Џозефа Бајдена само још један део тог напретка и веома сам задовољан због тога. Оптимиста сам и мислим да су ствари кренуле на боље", нагласио је Мантер. Амбасадор САД је најавио да ће Бајден, приликом скоре посете Београду, пренети америчку преданост европским интеграцијама Србије и региона и подршку убрзавању тог процеса. "Он ће говорити о прекограничној сарадњи на Балкану, перспективи балканских држава да се интегришу у Европску унију, разговараће о могућности да се у будућности српска јавност и власти одлуче и за интеграцију у НАТО, могућности за будућа безбедносна и стратешка планирања, као и о економској сарадњи и питањима у којима можемо да помогнемо Србији и њеним суседима, како би остварили просперитет", најавио је Мантер. "Веома сам задовољан што је потпредседник Бајден одлучио да дође овде, јер он не долази само да говори шта је америчка политика", рекао је Мантер, "већ и да учи, да се сретне са високим званичницима, да сазна којим путем иде ваша земља и мислим да ће то бити велико искуство за њега и надам се значајно искуство за српску јавност". "Желимо да унапређујемо односе и то је процес у којем смо остварили напредак. Мислим да ће бити развоја на Балкану који ће омогућити просперитет и приступ Европи свим државама и народима на Балкану", нагласио је Мантер. У одговору на питање како Србија и САД могу да развијају односе без напретка око Косова, Мантер је изразио наду да ће на дуге стазе то бити могуће, "али за сада хајде да се фокусирамо на оно што можемо да учинимо". "Да не буде забуне, ми подржавамо успех Косова, али не мислимо да је то на рачун успеха Србије", рекао је Мантер и пренео став САД "да и Србија, и Косово и сви суседи морају да раде заједно, како би остварили заједнички циљ". На питање о томе како ће САД поступити уколико Мађународни суд правде оцени да је независаност Косова била нелегална, Мантер је узвратио да је статус Косова, по америчком уверењу, решен и да ће, како време буде пролазило, бити настављено признавање његове независности. "Случај пред Међународним судом правде о легалности једнострано проглашене независности Косова је део процеса који је у току. Видећете да ће бити још признања независности, јер, мислим да је фер рећи да је Косово признати међународни чинилац", оценио је Мантер. Мислимо да је проглашење независности Косова било у складу са међународним правом и верујемо, као и већима држава које су предале своје мишљење Међународном суду правде, да оно није било нелегално, рекао је Мантер, напомињући да је "убеђен да ћемо добити овај судски процес и наставити у истом маниру као и до сада". Он није могао да одговори на питање о томе да ли ће чланство Косова у Мађународном монетарном фонду утицати на положај Србије у тој организацији, јер Србија мора да одлучи какав ће бити њен приступ, "па ћемо тек видети како ће се то одиграти и не могу да предвиђам". Према речима Мантера, САД снажно подржавају процес интеграција Србије и то не стављају само у контекст европских интеграција, већ интеграција у све структуре и надају се да ће, на крају дана, Србија бити заинтересована и за чланство у НАТО. "Србија ће одлучити о томе, али то је процес интеграција у цео сет западних институција којима Србија припада. Ми га снажно подржавамо и то је угаони камен наше политике. Ми нисмо чланови Европске уније и на државама Уније је да о томе одлуче, али ми то снажно подржавамо", истакао је Мантер. Амерички амбасадор је напоменуо да Вашингтон снажно подржава и напоре Владе Србије да ухапси Ратка Младића. "Лично верујем да ваша Влада чини све што може да покуша да ухвати Младића. Верујем да су Расим Љајић и Владимир Вукчевић, за које имам речи поштовања, као и за ваше безбедносне службе и полицију, искрени у намерама да учине све", рекао је Мантер. Коначна одлука о интеграцијама Србије је на ЕУ, али ове идеје и уверења које имамо, дајемо на знање нашим пријатељима у Европи и желимо да радимо у свим областима, како би осигурали да атрактивност Србије као будуће чланице ЕУ буде ојачана, рекао је Мантер и објаснио да то није само питање деблокирања Споразума о стабилизацији и удруживању. Приступање ЕУ захтева много посла, усвајање закона и њихову примену у свим областима, прецизирао је Мантер и напоменуо да фокусирање само на питање холандског блокирања ССП није цела прича. Охрабрио бих српске власти да спроводе реформе, како би Србија била одрживи кандидат за чланство у ЕУ, рекао је Мантер и истакао да улазак у НАТО није услов за чланство у ЕУ. Чланство у НАТО, напоменуо је Мантер, није само чланство у војној организацији, то је чланство у организацији која штити демократију, људска права, па многи задаци које преузимате чланством у НАТО чине приступање ЕУ лакшим. "Да будемо искрени, поменули сте деликатност питања НАТО овде, због историје. Чини се да ће Србија учинити све да постане чланица ЕУ, пре него што би постала чланица НАТО. То чини задатак тежим и зато је више разлога да се фокусирамо на питања реформи, законодавства и припрема за ЕУ", поручио је Мантер. Према његовим речима, на Србији је да одлучи да ли ће расписати референдум о чланству у НАТО, јер се "НАТО не намеће", пошто чланство у овој организацији "није право, већ привилегија". "Била би нам част да нам се Србија придружи, јер Србија може много да пружи, али то је на вама да одлучите", нагласио је Мантер. Упитан о пословној и економској сарадњи две земље, Мантер је оценио да је "то једна од кључних области у којој можемо много да учинимо за Србију" и констатовао да ту није урађено довољно. "Имали смо бројне америчке компаније које су биле заинтересоване да инвестирају у Србији, између 2006 - 2008. године, али су биле забринуте због политичке стабилности", прецизирао је Мантер и указао да "претходна Влада Србије, која је одговорна за спаљивање амбасаде, није била довољно стабилна за инвеститоре". Инвеститори, за које смо се надали да ће доћи за време нове, проевропске Владе, на жалост због економске кризе, а не проблема у Србији, нису овде инвестирали, нити било где, објаснио је Мантер, али је истакао да је компанија Ју Ес Стил, упркос проблемима на светском тржишту челика, задовољна овде и предана пословању у Србији. "Оптимиста сам кад је реч о будућности, ако српска влада заиста споведе реформе у овој години како би пословање постало атрактивније, дозволе се лакше добијале, правила за пословање била транспарентнија. Ово је одлично место за инвестирање и америчке фирме то знају. Када дође до економског опоравка, убеђен сам да ћемо учествовати у вашем просперитету", најавио је Мантер. Амбасадор САД је, у наставку, нагласио да америчка страна, иако задовољна сарадњом Владе Србије по питању Миладина Ковачевића, сматра да тај случај није завршен, јер се он још није нашао пред лицем правде. "Импресионирани смо да је Влада Србије преузела своју одговорност озбиљно, пошто су званичници који представљају Србију прекршили закон како би помогли Ковачевићу да оде из САД, као и чињеницом да је учињен хумани гест да би се помогло жртви, што је био мудар избор, хумани гест и добар потез за поправљање имиџа Србије", рекао је Мантер. "Иако још имамо посла да бисмо видели да је случај завршен, импресионирани смо да је Влада схватила своју улогу озбиљно, Посебно бих издвојио Министарство правде. То само показује како наша сарадња може бити добра", рекао је Мантер. Упитан о критикама српске опозиције да се мешао у унутрашње ствари Србије, Мантер је одговорио да је "увек почаствован када људи у овој земљи мисле да је много моћнији него што јесте". "Мислим да је ова Влада урадила одличан посао и покренула земљу путем који је народ одабрао, а то је према Европи. Ако погледате резултате избора прошле године, избор Бориса Тадића, избор Владе Србије у мају, видећете шта су гласачи одлучили", подсетио је Мантер. "Питајте народ изван Београда - сви се надају европској будућности. То је оно што ова Влада ради. Још једном, ако ми неко ласка да је то нешто што је моја идеја, ја сам одушевљен, јер је то идеја овог народа", рекао је Мантер. На питање о скором одласку из Београда на нову дужност, Мантер је одговорио да није очекивао да ће раније завршити мандат. "То је изненађење за мене, очекивао сам да проведем три године у Србији, уместо две", нагласио је Мантер. "И моја дестинација је такође изненађење. Наш нови амбасадор у Ираку Кристофер Хил замолио ме је да помогнем њему и његовом тиму. То је било изненађење за мене, али спреман сам да служим својој земљи и то ће бити изазов. Надам се да ћу допринети успостављању мира", рекао је Мантер. Он је напоменуо да је његов најгори дан у Београду био када је претходна Влада Србије дозволила напад на амбасаду САД. "То је било велико разочарање, јер ми је то показало да људи са којима смо изабрали да сарађујемо, нису желели да сарађују са нама", објаснио је Мантер, али је нагласио да је његово свеобухватно искуство у Србији веома позитивно. "Другим речима, ако тражите баланс између разочарења и одушевљења, ја сам одушевљен овом земљом", поручио је Мантер, Мантер не зна ко ће га наследити на месту амбасадора у Београду, пошто је одлука о његовом одласку "скорашња, изненадна и неочекивана, па у САД још није било формалних дискусија о томе". "Оно што читамо у новинама, имена људи за које се шпекулише да су кандидати, они су само кандидати. Нема званичне одлуке", прецизирао је Мантер и предвидео да ће се име новог амбасадора знати до јесени, у септембру. Мантер је најавио да ће у Багдаду остати годину дана, до 2010, јер ће тамо његов посао бити повезан са повлачењем трупа, и не зна шта ће бити после тога, али му је, због пријатељстава које је овде стекао, "тешко да замисли да ће заувек напустити Балкан". "Надам се да ће српска јавност имати поверење у себе, као што ја имам у њу. Имам поверење, које је настало само за две године колико сам овде, у таленат и великодушност", истакао је Мантер, оцењујући да је мрачан и самокритичан тон који овде често чује разумљив, знајући шта се догодило у протеклих 20 година. "Надам се, више од свега, да ће Срби увидети таленат који имају, шта су постигли и шта могу да постигну. Када тај оптимизам постане део српског политичког дијалога, бићу одушевљен", закључио је Мантер. Обележени Дан победе и Дан Европе Широм Србије одржане манифестације у част два велика празника Шутановац полаже венац на споменик Незнаном јунаку на Авали (Фото Фонет) Широм Србије јуче је одржано низ манифестација којима су обележени Дан победе над фашизмом и Дан Европе који се обележавају 9. маја, јавили су дописници ,,Политике” и агенције. Министар одбране Драган Шутановац, у својству изасланика председника Србије, положио је венац на споменик Незнаном јунаку на Авали, што су учинили и представници дипломатског кора и војни изасланици акредитовани у Србији, као и делегација Војске Србије, јавио је Танјуг. Председник Скупштине града Александар Антић положио је венац на Спомен-гробље ослободилаца Београда 1944. године. Уз војне почасти, венце су положили и представници Министарства рада и социјалне политике, Министарства одбране, као и амбасадори Руске Федерације, Украјине и Белорусије. Дописник „Политике” из Ниша Тома Тодоровић, јавио је да су пригодним манифестацијама и полагањем венаца и цвећа на спомен-обележја у граду, Нишлије обележиле ова два велика празника. У име градског руководства цвеће је на Споменик ослободиоцима Ниша положио градоначелник Милош Симоновић са сарадницима. У присуству великог броја грађана преживели учесници Другог светског рата евоцирали су успомене на херојске дане ослободилачке борбе против фашизма током 1944. и 1945. године. Сличне манифестације су одржане у Јагодини, Ужицу, Челареву, Суботици и другим местима у Србији. Председник Социјалдемократске уније (СДУ) Жарко Кораћ изјавио је јуче за Бету, да Србија, нажалост, не прихвата у потпуности идеју антифашизма, што се, како је рекао, „види по томе што је данас паралелно у Саборној цркви одржан парастос Милану Недићу и Димитрију Љотићу, људима који су радили за идеологију која је поражена. И то је слика данашње Србије”, рекао је Кораћ. Невладина организација Жене у црном, Савез антифашиста Србије, Мултинационално удружење Босанаца и Херцеговаца и Квирија центар обележили су 9. мај на Тргу Републике. Активисткиње и активисти носили су транспаренте на којима је писало „Овде је апсолутно забрањена рехабилитација Драже Михаиловића”, „Антифашистичка зона”, „Овде су апсолутно забрањени хомофобија, расизам, неонацистичке организације, порицање холокауста”, „Падај сило и неправдо, народ ти је судит зван”, јавила је Бета. Лидер Српског покрета обнове Вук Драшковић рекао је јуче на скупу на Равној гори да ће ускоро, 63 године после погубљења, бити откривено где је гроб вође четничког покрета Драгољуба Драже Михаиловића, пренела је Бета. Он је казао да је то „државно, а не партијско питање СПО-а” и изразио уверење да ће бити откривени и многи други тајни гробови „од Словеније до Србије”. Дописник „Политике” из Крушевца Раде Станковић, јавио је да су на споменик руском борцу Александру Давидовичу Кукарину, који је погинуо 15. новембра 1944. венац положили су представници Друштва руско-српског пријатељства. У Дому Народне скупштине у Београду јуче је одржана симулација рада Европског парламента на тему „Стављање Србије на белу Шенген листу” у којој је учествовало око 80 студената и средњошколаца из Србије. Симулација је одржана у организацији Центра за развој грађанског друштва Миленијум, бившег премијера Србије Зорана Живковића, а уз подршку делегације Европске комисије у Србији, преноси Бета. Живковић је студентима и средњошколцима честитао Дан Европе и Дан победе над фашизмом, за који је рекао да је веома значајан празник који не би смео да остане у сенци. „Када видите кукасти крст на зиду, то није никакав бунт нити неваспитање и вандализам, него најгора могућа ствар и најгори могући симбол. Не окрећите главу и немојте да помислите да је опет нека будала шарала по зиду, него узмите боју, дођите сутра, поведите пријатеље и прекречите тај знак”, рекао је Живковић. М. А. – Сл. К. ----------------------------------------------------------- У Србији нема места фашизму и нетолеранцији Председник Тадић подсетио да је Србија била део савезничког фронта у борби против фашизма Сент Гален – Председник Србије Борис Тадић изјавио је поводом Дана Европе и Дана победе над фашизмом да је Србија била део савезничког фронта у борби против фашизма и да данас у модерној Србији нема места фашизму и нетолеранцији. „У модерној Србији се штите права свих њених грађана”, рекао је јуче Тадић новинарима у Сент Галену, у Швајцарској, где учествује на симпозијуму посвећеном политичким и економским односима у свету. Председник Србије је, преноси Бета, нагласио да је мировни пројекат после победе над фашизмом довео до стварања Европске уније у којој данас Србија с правом тражи своје место. [Политика: 10/05/2009] Отправлено 10 Май 2009 - 19:44 12:16 | Извор: Тањуг Нови Сад -- Радови на изградњи деонице аутопута Хоргош - Нови Сад, која је део Коридора 10, званично ће опточети сутра, у присуству државног врха Србије. Реч је о изградњи 20 километара леве стране аутопута, а званичном почетку радова ће, како је најављено, присуствовати председник Србије Борис Тадић и чланови Владе Србије на челу са премијером Мирком Цветковићем. Радове ће изводити домаћа предузећа за путеве "Београд" и "Ужице", који су победили на тендеру, а вредност уговора, који је са директорима тих предузећа потписао министар за инфраструктуру Милутин Мркоњић је 1,53 милијараде динара. Предузеће "Београд" градиће 10 километара пута од Суботице ка Новом Саду, док ће "Ужице" градити деоницу која полази од Новог Сада према северу. Председник Владе Србије Мирко Цветковић је навео да је планирано да у наредне четири године буде изграђен друмски Коридор 10 кроз Србију и да је процењена вредност тог пројекта 1,65 милијарди евра, који ће бити обезбеђени медјународним кредитима и сопственим средствима. Цветковић је рекао да су реформе привреде Србије и повећање обима трговине у југоисточној Европи повећали тражњу за транспортним услугама, посебно у путном саобраћају, и додао да су за развој Србије важни и други видови саобраћаја, попут ваздушног и водног. Истакао је да би земље у развоју годишње требало да улажу у развој инфраструктуре измедју пет и седам одсто бруто домаћег производа, што значи да би Србија у ту област требало да улаже око три милијарде евра годишње. Цветковић је рекао да криза угрожава финансирање изградње инфраструктуре јер смањује расположива средства и учешће приватног сектора у изградњи, али је додао да је баш у кризи значајно улагати у инфраструктуру јер то повећава запосленост, посебно у градјевинској и металској индустрији и сектору малих и средњих предузећа. Цветковић је рекао да ће за железнички Коридор 10 у наредних 10 до 15 година бити потребно више милијарди евра да би се постигла велика брзина возова, али да је за "најситније радове" потребно 300 милиона евра. Министар за инфраструктуру Милутин Мркоњић рекао је да ће за изградњу двоколосечног саобраћаја на железничком Коридору 10 и постизање брзине возова од 160 километара на час бити потребно око осам година, а у првој фази ће у наредне четири године бити уложено 1,1 милијарда евра. Цветковић: Ускоро ратификација Споразума о отвореном небу Скупштина Србије би следеће недеље требало да ратификује Споразум о отвореном небу који ће омогућити да и авиони компанија са јефтиним картама слећу на београдски аеродром, изјавио је председник Владе Србије Мирко Цветковић. Цветковић је објаснио да ће примена тог споразума моћи да почне два до три месеца после ратификације. Премијер Србије је навео да ће споразум "дозволити конкуренцију на домаћем тржишту" и повећати значај Београда као важне ваздушне луке у источној Европи. Споразум је потписан средином 2006. године, а у скупштинску процедуру ушао је у септембру 2008. године. Тадић: Не разумем неке земље ЕУ 10. мај 2009. | 10:35 | Извор: Б92 Сент Гален -- Председник Србије Борис Тадић изјавио је да неке чланице ЕУ нису сигурне у вољу Србије да сарађује са Хашким судом, иако су изручена 44 оптужена. Борис Тадић (ФоНет, архива) “Не разумем ту врсту приступа. Из тог разлога трпимо на путу евроинтеграција. Ми смо потписали Споразум о придруживању Унији, али је он замрзнут јер нису изручени Ратко Младић и Горан Хаџић. Али то није исти становиште целе Европске уније, већ само појединих земаља” рекао је Тадић приликом посете Швајцарској. У Београд у понедељак, у дводневну посету, долази главни хашки тужилац Серж Брамерц, у склопу припрема извештаја који ће Савету безбедности представити у јуну. Брамерц је прошле недеље био у Сарајеву, а до краја месеца требало би да посети и Загреб. недеља, 10. мај 2009, 11:38 -> 11:54 Штрајкачи глађу на кућном лечењу Радници крагујевачког "Партизана", који су прекинули осамнаестодневни штрајк глађу опорављају се на кућном лечењу. Обавезе према радницима биће испуњене у предвиђеном року, а фабрика ће наставити да ради, најављује председник УО Јован Алексић. Радници фабрике коже "Партизан" у Крагујевцу прекинули су све видове протеста, а њих 12 је, након 18 дана, прекинуло штрајк глађу. Председник Штрајкачког одбора Светозар Бојанић изјавио је Фонету да су радници, после лекарских прегледа и преписане терапије, упућени на кућно лечење и да се опорављају од последица дуготрајног гладовања. "Сви радници су прегледани, добили су терапију и препоручено им је лечење и мировање код куће. Пошто су у суботу око 23 часа прекинули протест, радници су, уз помоћ чланова породица напустили фабрику," рекао је Бојанић и нагласио да је штрајк глађу прекинут у последњем тренутку, јер су радници који су гладовали били у веома критичном стању. "Свако продужавање штрајка неминовно би водило у трагедију", оценио је Бојанић. Према његовим речима, постигнути споразум са већинским власником фабрике прихватљив је за све раднике, а обавеза је власника да споразум реализује у предвиђеним роковима. Председник Управног одбора "Партизана" Јован Алексић изјавио је да ће, након прекида штрајка и исплате радничких потраживања, фабрика наставити да ради и да ће све обавезе према радницима бити испуњене у предвиђеном року. "Добро је да је коначно прекинута агонија људи који су штрајковали глађу и да ћемо коначно сви моћи да одахнемо. Наравно да ће све обавезе бити испуњене, а средства за то су већ обезбеђена", рекао је Алексић. Пре потписивања споразума, сви штрајкачи су се писмено сагласили да прихватају понуду већинског власника, којом се, практично, испуњавању њихови захтеви. Радницима је понуђено више опција за исплату отпремнина са прецизним роковима реализације, а власника ће исплата накнада и повезивање стажа радницима коштати око 600.000 евра. После исплате отпремнина и повезивања радног стажа, фабрику ће напустити 85 радника. Многе фирме не уплаћују у Фонд ПИО Држава упорно штити неплатише Аутор: С. Тувић | 10.05.2009. - 00:01 У каси ПИО фонда ове године појавио се додатни мањак од 24 милијарде динара јер послодавци не уплаћују редовно доприносе. Мањак је покривен ребалансом буџета, тако да је учешће државе у исплати пензија на овај начин повећано са 189 милијарди на 213 милијарди динара. Ребалансом буџета проблем јесте тренутно превазиђен, али држава нема механизме како би натерала нередовне платише да почну да уплаћују доприносе, штавише, дуг за неплаћене доприносе се много више увећао. Прошле године из буџета је за пензије издвојено 137 милијарди динара, док је ове године буџетско учешће у исплати пензија повећано на 213 милијарди динара. Томе су осим неплаћених доприноса кумовали и линеарно повећање пензија од 10 одсто. – Држава мора нешто хитно да предузме, да се не дозволи даље слабљење финансијске дисциплине. Ако се оваквој пракси не стане на пут, онда ће и редовне платише почети да избегавају плаћање доприноса. Тада ћемо бити у озбиљном проблему. Шта ће бити ако држава до краја године буде у тежој финансијској ситуацији, како ће се обезбедити новац за исплату пензија – пита се Милан Ненадић, председник пензионера Војводине и члан Управног одбора ПИО фонда. Фамозни члан 7 Ненадић каже да су је Управни одбор ПИО фонда тражио да им се достави извештај о уплатама доприноса и да се наведе ко су највећи дужници, али да им из Пореске управе никада нису доставили такве податке. Тренутно дуг ПИО фонду с каматама износи 154 милијарде динара. Зна се да је оволика дуговања направило 40.000 физичких и правних лица. Међутим, ко су највећи дужници за неплаћање пензионог и инвалидског осигурања, у Пореској управи нисмо успели да сазнамо. Они кажу да их Закон о пореском поступку и пореској администрацији у члану 7. обавезује да као службену тајну чувају податке о пореском обвезнику. Неплатише је држава заштитила, а ко ће да штити раднике који због неплаћених доприноса не могу да оду у пензију. Понављају се исте грешке као у доба Милошевића. Власт у Србији очигледно није извукла никакве поуке када је на стотине хиљада људи остало без пензије и када је држава свима од 1991. године до 2003. године повезала стаж. Пензионери Војводине још једном су апеловали на Министарство финансија да се појача рад инспекцијских служби, како би се обезбедио довољан прилив новца за редовну исплату пензија. Отпис камата Иначе, да би натерала послодавце да уплаћују доприносе, држава је одлучила да нередовним платишама отпише камате уколико отплате главницу дуга. Отпис камате рађен је по три модела. Комплетна камата отписана је свима који су главницу дуга исплатили до 31.12.2008. године. Колико је таквих привредника било у Пореској управи, нисмо сазнали. Други модел је подразумевао отпис 75 одсто камате свима који до 31. марта исплате главницу дуга. У касу ПИО фонда по том основу уплаћено је 1,9 милијарди динара (700 милиона дуга, 297 милиона текућих обавеза и 93 милиона од камате), а отписано је 279 милиона. Дужницима који до 30. јуна 2009. године измире дуговања биће отписано 50 одсто камате. ПИО оштећен за четири месечна буџета У ПИО фонду кажу да су се планирани расходи и издаци за 2009. годину 460,638 милијарди динара. Када би у овом моменту држава натерала све „заборавне“ послодавце да исплате своја дуговања (154 милијарде динара са каматама), то би било довољно за комплетну четворомесечну исплату пензија, без дотирања из буџета. Ако се зна да у Србији има 1.581.000 пензионера, то значи да су заборавни послодавци закинули 6,324 милиона пензија. Инфлација једе пензије Милан Ненадић каже да у Влади не би смели ни да помишљају на то да се пензије номинално смање, јер су инфлација и замрзавање пензија довели до смањења реалних вредности пензија. Од октобра до данас пензије су реално смањене за око 10 одсто. До краја године реална вредност пензија ће због инфлације бити много мања. Уколико би се размишљало и о номиналном смањењу, то би на стотине хиљада пензионера гурнуло у беду и сиромаштво – каже Ненадић. Контроверзе око непривођења бившег премијера Косова Агима Чекуа у Паризу Моћна заштита и различити изговори Француске Аутор: Зоран М. Цвијић - Ивана Пејчић Београд, Париз - Случај Агима Чекуа, бившег премијера Косова оптуженог за ратне злочине над Србима и неалбанцима у надлежности је Владе Француске, рекао је за Данас званичник задужен за међународне послове у Министарству унутрашњих послова Француске. Србија је за Чекуом расписала црвену Интерполову потерницу још 1999. Њему се на терет ставља убиство 669 Срба и 18 припадника других неалбанаца. Саговорник Данаса из МУП Француске каже да „не може да износи никакве званичне информације поводом тог случаја, јер то није у њиховој надлежности“. На питање нашег листа да ли је реч о томе да Париз не признаје потерницу Интерпола, будући да Чеку није ухапшен током транзита кроз Француску, овај званичник је признао да не познаје правне детаље, али да је привођење Чекуа правно компликован случај, осим ако не постоји европски налог за хапшење. Према његовим речима, Србија није чланица Европске уније, па је утолико случај компликованији. Наш саговорник је навео и да Интерпол није међународна полиција већ само база података. Како Данас незванично сазнаје у српској полицији, реч је о изговору француског МУП, јер је за претходну годину дана по потерницима које је расписала Србија преко Интерпола у Француској ухапшено пет особа. Уколико је то тачно, истиче наш саговорник, поставља се питање на који начин се примењују потернице других земаља, између осталих и Хрватске, Молдавије, Русије, које такође нису чланице Европске уније и не могу да издају европску потерницу. У француском Министарству спољних послова за наш лист као разлог непривођења Чекуа наводе да је бивши косовски премијер у четвртак био само у пролазу кроз Париз, а Француска је добила налог за његово привођење тек када је „Чеку већ био у одласку, те је било сувише мало времена за примену тог налога“. Наш саговорник из тог министарства истиче да је упознат са писањем Данаса да је Бернар Кушнер, министар спољних послова Француске и некадашњи цивилни администратор Мисије Уједињених нација на Косову, наводно умешан у случај Чеку и демантује те информације, „јер се шеф француске дипломатије прекјуче налазио у Прагу“. На констатацију новинара да постоје различити начини комуникације на даљину, наш саговорник се сложио и поновио да Кушнер није умешан у случај, „пошто то није у надлежности Министарства спољних послова“. Овај званичник је нагласио и да не постоји потврђена оптужница против Чекуа од Међународног суда у Хагу. Нашем листу је потврђено из више извора у Србији, да је пуштање Чекуа била политичка одлука, као и да је министар спољних послова Француске Бернар Кушнер одиграо кључну улогу. Како објашњавају у српској полицији, није у надлежности било које полиције да покреће питање правне ваљаности потернице. Француска полиција је морала по потерници да ухапси Чекуа и да га задржи, па макар и на пола сата, истиче наш саговорник, односно да га изведе пред судију, који ће одлучити о даљем поступању по потерници. Наш саговорник је подсетио и да је Француској био достављен и захтев за екстрадицију Чекуа, а на снази је и Интерполова потерница. У Француској је јуче био национални празник, тако да новинари Данаса нису успели да ступе у контакт са француским Интерполом. Засад једино званично објашњење француског Интерпола српским званичницима јесте да „правосудни органи Француске не трагају за Чекуом“. Чеку је из Колумбије, одакле је протеран на период од 10 година, у четвртак отпутовао у Француску, па у Загреб. У српској полицији сматрају да је мало вероватно да ће доћи до „било какве сарадње хрватске и српске полиције по питању Чекуа“. Чеку има и хрватско држављанство и учесник је у рату у Хрватској 1991-1995. Бивши председник Хрватске Фрањо Туђман је Чекуа одликовао десет пута због заслуга у рату. На основу потраге правосуђа Србије, Чеку је два пута хапшен. Први пут у октобру 2003. на аеродрому у Љубљани, али је пуштен након 12 сати задржавања у полицији. Други пут је приведен на аеродрому у Будимпешти, у фебруару 2004. и тада је убрзо пуштен. Објашњење тадашњих представника мађарске полиције је било да Интерпол није недвосмислено могао Чекуа да идентификује са траженом особом, односно као разлог је наведен тај да је Чеку путовао са хрватским пасошем, а у потерници стоји да је држављанин Србије. Тада је реаговао тадашњи администратор Унмика Хари Холкери. Чеку се Ослободилачкој војсци Косова прикључио фебруара 1999. а већ маја постао је командант ОВК. Када се ОВК расформирала, Чеку је именован за врховног команданта Косовског заштитног корпуса. Пајазити затражио да се одбаце српске потернице Приштина - Косовски министар полиције Зенун Пајазити затражио је од Интерпола да не поступа по потерницама за грађанима Косова које је Србија издала зато што, како је рекао, Србија нема јурисдикцију на Косову, пренели су приштински медији. „Министар је послао писмо Интерполу и његовим чланицама, затраживши од њих да у будућности не понове такве случајева“, рекао је новинарима саветник косовског министра Фисник Реџепи. Бета Црној Гори потребни „сезонци“ из Србије Најтраженији конобари Аутор: С. Васић | 10.05.2009. - 00:01 И ове туристичке сезоне Црногорско приморје биће отворено за многе који желе да раде тамо током лета. Црној Гори, према речима Томе Јанчића, саветника генералног директора Завода за запошљавање ЦГ, тренутно треба 7.198 радника, колико је тражено у огласима. Људи из Србије могу да раде у угоститељству, трговини, туризму или грађевинарству, за шта могу да се јаве Националној служби за запошљавање Србије. До сада се за посао у Црној Гори пријавило 2.600 људи из Србије, што је тек трећина потребне радне снаге за наше суседе. Јанчић открива да је до сада, ипак, највећи број држављана Србије ангажован на грађевинским пословима. – Преко нашег завода послодавци траже 4.700 конобара, 1.600 кувара, 1.000 собарица, 300 рецепционара, 200 посластичара и 1.200 помоћних радника. Њихова примања зависиће од категоризације објеката и од занимања. Најмање плаћени биће помоћни радници, са 200 до 250 евра, док, рецимо, кувар може да заради и преко хиљаду евра месечно – каже Јанчић. За 2009. годину Влада Црне Горе одредила је квоту за запошљавање странаца и одобрила издавање 40.000 радних дозвола. Највише ових дозвола – 13.500 биће издато за сезонске послове у области грађевинарства (зидари, тесари, молери, армирачи...), туризма и угоститељства – 10.500 (кувари, конобари, бармени, собарице, продавци...) и пољопривреди – 3.500. С друге стране, Национална служба за запошљавање Србије обећава нашим радницима веће зараде него што наводи Јанчић. Наши радници који буду засновали радни однос у Црној Гори оствариће, према подацима НСЗ Србије, зараду од 400 до 2.000 евра. Занимања у туризму захтевају да они који буду конкурисали знају најмање два светска језика (један обавезно мора да буде енглески). Сви страни радници у Црној Гори биће пријављени према новом Закону о запошљавању странаца, који је донет по узору на европске земље. Поменути закон је почео да се примењује ове године и, према њему, странци имају иста права као и домаћи запослени, што укључује и радни стаж, здравствено и пензијско осигурање. То нам је потврђено и у НСЗ Србије. Како су нам рекли, то је загарантовано Протоколом о сарадњи који је недавно потписан. А, подаци ЗЗЗ ЦГ показују да је прошле године преко њих радило 17.000 српских држављана, 9.900 Босанаца и 7.700 Македонаца. Од тога је само 15.000 радило у угоститељству и туризму, док су остали били ангажовани у пољопривреди, трговини и грађевинарству. Само трећина Црногораца, тачније 5.000, радило је на сезонским пословима. Царство хероина у Великом Трновцу Процењује се да је у месту у којем живи 4324 пунолетна становника у сваком тренутку ускладиштено око три тоне наркотика Главни дистрибутивни центар трговине наркотицима за Балкан је место Велики Трновац, у општини Бујановац, на југу Србије, показују подаци српске полиције. Процене указују да се шверцом дроге бави око 6.000 Албанаца из тог дела Србије. Прича о Великом Трновцу, као главном пункту за наркотике, поново је актуелизована пре неколико дана када је у акцији полиције заплењено пет килограма хероина, чија вредност износи више од 300.000 евра. Ухапшени су Абдулах Амети (1980) из Прешева и Шабан Хазири (1949) који је управо из Великог Трновца. Дрога је заплењена на наплатној рампи у Бубањ потоку, где је заустављен аутомобил „ауди А4” врањских регистарских ознака којим је управљао Шабан Хазири. Код сувозача Аметија у пределу струка, у две пластичне кесе облепљене селотејп траком пронађен је хероин укупне тежине 4.880 грама. Праћење активности оних житеља Великог Трновца за које постоје подаци да се баве трговином дроге још једном се показало као ефикасно. Подаци наше полиције да је Велики Трновац већ годинама највећи дистрибутивни центар дроге на Балкану поклапају се са информацијама које у својим извештајима већ дуго спомиње и Интерпол. Према истим подацима, у Великом Трновцу у сваком тренутку најмање три тоне хероина спремно је за испоруку. О Трновцу информације имају и у италијанском Центру за борбу против мафије (ДИА). Они су у недавном извештају изнели податак да се скоро 70 одсто дроге намењене западноевропском тржишту шверцује преко Прешева и Великог Трновца. Према том извештају, кријумчарење је главна делатност за око пет хиљада Албанаца из тог дела Србије, а целокупан шверц дроге контролишу породице Османи, Халифи и Буњаку. Италијани су у истом извештају написали да иако се зна да је то подручје пуно криминала, нико им не може стати на крај. Европске полиције немају право да делују на подручју Србије, а службе Србије не могу адекватно да интервенишу. Дакле, све светске полиције то знају, али, чини се, да нико не може да продре у село. Неке процене кажу да те три тоне складиштеног хероина даноноћно чувају страже до зуба наоружаних Албанаца, али поузданих потврда заправо и нема. Један инспектор полиције упућен у ситуацију на југу централне Србије објашњава да су полицијске акције у Великом Трновцу тешко изводљиве јер је цело село укључено у и те како уносан нарко-бизнис. Скоро сви мештани су повезани блиским родбинским везама, па је међу њих немогуће убацити агента или доушника, а сеоске страже су тако добро организоване и постављене да нико непримећен не може да се приближи Трновцу. То управо показује и прошлонедељна заплена хероина који није нађен у Великом Трновцу, већ на наплатној рампи код Београда. Та заплена представља и пресецање још једног канала кријумчарења хероина који се протезао на „северном правцу” такозваног „балканског пута дроге”. Велики Трновац има одличан географски положај и налази се у непосредној близини граница с Бугарском, Македонијом, Косовом и Албанијом. Због тога се у њега слива велики део хероина из Пакистана, Авганистана, Ирана и Турске. Ту се складишти и препакује, а затим кријумчари даље. Процене указују да се из Трновца годишње дистрибуира између 50 и 60 тона хероина, а два главна кријумчарска коридора су преко Албаније и Црне Горе ка Италији и преко Србије ка западноевропским земљама. Свима, који се баве, по разним „основама”, нарко-тржиштем, ситуација постаје јаснија када знају да су Велики Трновац и Бујановац у непосредној близини граничнихпрелазакоји нашу земљу повезују са југом Европе, Азијом и Блиским истоком где се укрштају нарко-магистрале које воде према Великом Трновцу Душан Телесковић [Политика: 10/05/2009] Отправлено 13 Май 2009 - 14:29 13. мај 2009. | 00:45 -> 07:38 | Извор: Тањуг Гњилане -- Судија Окружног суда у Гњилану изрекао је казну кућног притвора, од 30 дана за петоро Срба који су пре две вечери ухапшени, током сукоба са припадницима КПС-а. Припадници КПС (ФоНет) Миливоју Максимовићу, Неговану Ницићу, Ђорђу, Зорану и Сунчици Андрејевић, који су били у притвору задржани под оптужбом за насилно понашање, одређена је казна кућног притвора у трајању од 30 дана, изјавио је регионални портпарол КПС Исмет Хашани. Он је додао да је након изрицања пресуде у Окружном суду у Гњилану Србима који су били у притвору, КПС обезбедила превоз до куће. До хапшења ових Срба дошло је након протеста пре два дана у којима су учествовали мештани села Кормињане, Ранилуг и Ропотово који су, блокадом саобраћајнице Гњилане - Бујановац, желели да искажу протест због искључења струје њиховим селима Интернет портал РТВ - чита на глас за Вас 12. мај 2009. | 10:13 Чит@ај ми! НОВИ САД - Од понедељка 11. маја посетиоцима портала Радио-телевизије Војводине (rtv.rs) доступан је сервис за вокализацију текста, "Читај ми!", који нуди могућност претварања свих текстуалних садржаја у гласовне и њихово слушање у аудио формату. Аудио прилог се налази у оквиру вести "Настављајући тренд иновација на свом интернет порталу, Радио-телевизија Војводине прва је у Србији и региону на свом порталу www.rtv.rs, увела сервис Читај ми!, који пружа могућност да вести које смо до сада читали - од сада и слушамо! Тако РТВ на још један начин врши мисију медијског јавног сервиса и поставља нове стандарде у Србији и региону у области интернет комуникација", каже Ђорђе Иванов, уредник wеб редакције Радио-телевизије Војводине. Овај сервис ће се и даље развијати и ускоро ће бити богатији са још неколико атрактивних понуда. "Чит@ј ми! је синтетизатор говора на основу текста, који ће бити од изузетне помоћи особама са посебним потребама, слепим и слабовидим, како би на лакши и квалитетнији начин дошли до жељених информација и лакше се укључили у свакодневни живот", истиче Иванов. Овај сервис наћи ће примену и код старијих особа које не желе да се додатно замарају читајући текстуалне вести, већ ће моћи да их чују, а постоји могућност и да се за компјутером раде по две или више радњи истовремено, а да се у "позадини" слуша изабрана вест. Синтеза говора на основу текста (ТТС) је најстарија говорна технологија, и њени почеци сежу још у 18. век, када су се појавиле прве "машине које говоре". У међувремену је у тој области дошло до драматичног развоја, у највећој мери захваљујући развоју рачунарске технологије у последњих неколико деценија. За успешну синтезу говора на основу текста потребно је знање из бројних области, почев од акустике, фонетике и лингвистике, па до математике, телекомуникација, обраде сигнала и програмирања. Циљ синтезе говора је да на основу улазне информације у текстуалном облику генерише говорни сигнал разумљив човеку. То подразумева да синтетизован говор мора да звучи природно и да поседује интонацију карактеристичну за природан људски говор. Тоне сјеничког сира за депонију Село Фијуље код Сјенице чини двадесет домаћинстава која укупно имају око 60 тона познатог сјеничког сира спремног за бацање, јер немају коме да га продају Тоне сјеничког сира за депонију Нурчо и Зумрета Угљанин са кацама непродатог сира (Фото М. Дугалић) Фијуље код Сјенице – Необичан рекорд, можда и за Гинисову књигу рекорда, стицајем разних околности, држе ових дана мештани села Фијуље код Сјенице. У млекарима двадесет домаћинстава, 18 бошњачких и два српска, ускладиштено је око 60 тона сјеничког сира, оног по квалитету надалеко познатог, белог, полумасног, од крављег и овчјег млека. Рачуница показује да свака кућа у просеку има по три тоне овог производа којег сада нико неће – ниоткуда купца. Стога очајни домаћини, како који дан пролази, дижу руке од потраге за муштеријама и све биркају место где ће сир одложити а да еколошки не загаде село и околину на пространој и чистој Пештерској висоравни. – Ја за још двадесетак дана имам простора у млекару. У случају да за то време сир не продам одлучила сам да стари, сву количину од 25 каца, одвезем до јаме „Голубњаче”, која је ту надомак села. Та јама је дубока и из ње се неће ширити непријатан мирис. Мислим да ће тако поступити и моје комшије, јер шта друго можемо – стиже нови млади сир, а са старим немамо куда. Не можеш га продати ни по цени „дај колико даш” и зато морам да продајем краве. Зимус смо муж Негослав и ја продали шест и приморани смо да фарму даље смањујемо – каже Десимирка Вујовић, која од 15 крава дневно помузе око две стотине литара млека и у једном дану произведе око 30 килограма сира. Старина, деведесеттрогодишњи Момир Вујовић нам објашњава да не памти теже године за сточарство на Пештери и откуп сточарских производа, рачунајући чак и време ратова. Његов унук Марко Вујовић, двадесетједногодишњи младић, школовао се за за руковаоца-механичара пољопривредне технике, јер је намеравао да остане на селу. – Међутим, сада размишљам шта да радим упркос томе што у штали имамо 17 крава, десетак јунади, два бика... Имамо и двадесетак хектара пашњака. Џаба све то кад оно што произведеш не можеш продати, нити динар зарадити... Зато се често питам да ли шталу треба испразнити и кренути у трговину, шверц, у потрагу за неком бољом зарадом без велике муке – каже за „Политику” Марко Вујовић. Десимирка Вујовић: Врхунски производ нема ко да купи (Фото М. Дугалић) Све каца до каце и у млекару Нурча и Зумрете Угљанин. Има их 80, а то је четири тоне старог сира. Ту је већ и неколико каца младог, још, како се то каже, незрелог. Тако су пуним кацама крцати и млекари Нумана, Фехима и Ахмета Долићанина, Илма и Рагипа Пешковића, Ћемала и Исмета Угљанина... У селу је, заправо, укупно око 1.200 пуних каца сира. – Ама, сиром бисмо цело село поплочали – каже, ипак уз шалу, Нурчо Угљанин. Он нам даље објашњава да има око 40 грла крупне стоке, а тренутно музе 15 крава и сваког дана има по 300 литара млека, односно усири 50 килограма сира. – Шта то вреди кад за сир нема купца ни по два евра за килограм, а за млеко ни по 13 динара. Стварно не знам шта да чинимо. Ето, да сам продао лањски сир, мој приход би био више од двадесет хиљада евра. Овако, нигде динар да зарадиш, јер тешко се и стока продаје, а поред мене, овде у селу, још су два сина и кћерка... Ја и моје комшије смо звали, обилазили купце, нудили на вересију... Нико неће, кажу нема више тржишта, сир се месецима не испоручује Косову, Црној Гори, а за Београд иде мало... – објашњава нам Нурчо Угљанин. Наши саговорници своју муку једино шалом „лече”, тако да, на крају разговора, један од њих шаљиво примећује да су се „ето, овде и мишеви сира заситили, и они би радо дочекали неког богатог купца, рецимо Мишковића...” Мирољуб Дугалић [Политика: 13/05/2009] Закон о забрани фашистичких организација Опозиција и Палма ће гласати против Аутор: М. Малеш | Фото:О. Бунић | 13.05.2009. - 05:00 Закон о забрани неонацистичких и фашистичких организација, који је предложила ЛСВ, има све шансе да прође у Скупштини Србије иако за њега неће гласати ЈС Драгана Марковића Палме и опозиција, који сматрају да Србији генерално не прети опасност од фашизма. Остале странке владајуће коалиције, као и посланици ЛДП, подржаће овај закон како би спречили деловање ултрадесничарских организација попут „Националног строја“ и ширење ксенофобије. Међутим, неће бити забрањени беџеви с ликом Војислава Шешеља, како је изјавио предлагач закона Ненад Чанак. Предлогом новог закона забраниће се истицање симбола и било какво деловање неонацистичких и фашистичких организација или удружења, као и пропагирање њихових идеја. Уколико регистровано удружење или организација покаже претензије према таквим идејама, предложиће се његово брисање из регистра. Предвиђа се, такође, забрана пропагандног материјала којим се подстиче расна, национална или верска мржња, као и нетрпељивост према слободним опредељењима грађана. Међутим, како сазнајемо, одредба закона која предвиђа санкционисање ширења материјала и употребу симбола којима се оправдавају идеје и радње оптужених или осуђених пред Хашким трибуналом, по свему судећи ће бити измењена, с обзиром на то да у супротном СПС неће дати подршку закону. - Биће забрањено све оно што је директно на дискурсу неонацизма и фашизма, јер сматрамо да је то потребно због све учесталијих испада неонацистичких и фашистичких организација, али никоме неће бити забрањено да носи беџеве са ликом Војислава Шешеља или шта слично. То не стоји експлицитно у закону - каже за „Блиц“ посланик ДС Влатко Ратковић. У СПС, чији је некадашњи председник Слободан Милошевић преминуо у Хашком трибуналу, кажу да ће подржати закон, али не у предложеној верзији ЛСВ. - Ми смо против сваког антифашистичког деловања, али не знам какве везе са тим има мантра Ненада Чанка. И да ли то он, можда, себи даје за право да доноси историјску оцену догађања у Србији - коментарише за „Блиц“ посланик СПС Душан Бајатовић. Посланици ЛДП ће сигурно гласати за закон јер, како подсећа посланик те странке Слободан Мараш, још пре две године лидер ЛДП Чедомир Јовановић учествовао је у антифашистичком маршу у Новом Саду, организованом због најава „Националног строја“ да ће обележити рођендан нацистичког вође Химлера. Предлагач закона Ненад Чанак очекује већинску подршку и оцењује да ДСС и СРС неће подржати предлог закона, „јер се осећају директно погођени“, док представници осталих странака, како је навео, морају објаснити из којих побуда не подржавају закон који се ослања на антифашистичку традицију. С друге стране, лидер ЈС Драган Марковић каже да посланици те странке неће гласати за предлог о забрани неонацистичких и фашистичких организација пошто му „није познато да у Србији постоји нека фашистичка или нацистичка организација“. Лидер НС Велимир Илић отишао је још корак даље. Он је у изјави за „Блиц“ оценио да у Србији не постоји ниједан неонациста или фашиста, што кажу и радикали. Шеф посланичког клуба „Напред Србијо“ Томислав Николић је оценио да је предложени закон непотребан и да га треба скинути са дневног реда сматрајући да је довољно то што је Устав опредељен против фашизма и сваког другог облика дискриминације. Траже казну за Алигрудића због снимања камером Шеф посланичке групе ДСС Милош Алигрудић снимао је прекјуче приватном камером посланике владајуће већине да би доказао да изгласавају законе без кворума и тај снимак поделио новинарима, тврдећи да је све било нерегуларно. На снимку се види да неке картице посланика владајуће већине стоје у електронском систему за гласање иако њихови власници не седе на својим местима. Административни одбор закључио је да је неовлашћено снимање видео камером у сали за седнице супротно пословнику и указао на то да је председница Скупштине Славица Ђукић-Дејановић дужна да изриче мере онима који поступају противно одредбама пословника. - То је потпуно погрешно постављена теза. Боље да се постави питање шта је ту снимљено - рекао је Алигрудић. Председница парламента одбацила је оптужбе Милоша Алигрудића да у понедељак парламент у једном тренутку није имао кворум. - Све време је било кворума. Битно је да су посланици владајуће већине који се не изјашњавају о највећем броју амандмана били у сали, да је њихова картица ту где су и они, а то што се не изјашњавају даје им право да могу мало и да устану - рекла је она. Према речима Ђукић-Дејановић, темпо гласања је такав да мали број посланика може "баш мирно да седи све време, без обзира на то што се дају паузе". Да ли Србија заборавља антифашистичку традицију Имали смо врло јак антифашистички покрет и били смо међу земљама чија се застава вијорила на Нирнбершком процесу и зато немамо разлога да се нечега стидимо, поручује Соња Лихт Са једног антифашистичког протеста у Београду (Фото Танјуг) Србија никада није инсистирала на својој антифашистичкој прошлости као што то чине друге европске државе па и оне које немају много историјских аргумената на својој страни, сматрају историчари и представници невладиних организација. Чињеницу да неке друге државе које су чак и биле део сила осовине у току Другог светског рата данас више говоре о антифашизму од нас, историчар Предраг Марковић објашњава тиме што земље попут Италије, Немачке или Хрватске имају проблем са антифашистичком легитимацијом. Хрватска, како каже, мора да истиче антифашизам да би подвукла своју разлику у односу на НДХ-а пошто се она рутински изједначава са том творевином и то не само у Србији. „Наша држава сматра да је довољно што има антифашистичку прошлост и да ту нема шта да се више истиче. Чињеница је да су Срби дали највећи број антифашистичких бораца у току Другог светског рата у односу на број становника. То је податак који се недовољно истиче, а при томе су партизани у огромној већини били Срби”, објашњава Марковић. И председница Београдског фонда за политичку изузетност Соња Лихт слабо инсистирање Србије на антифашистичкој традицији сматра погрешним. „Имали смо врло јак антифашистички покрет и били смо међу земљама чија се застава вијорила на Нирнбершком процесу. Зато немамо разлога да се нечега стидимо”, каже она и наглашава да је „нова Европа” управо изграђена на резултатима антифашистичке борбе и пораза фашизма у Европи. Миљенко Дерета, директор Грађанских иницијатива, сматра да није добро што су у Србији антифашизам и комунизам изједначавани. „Код нас је плурализам настао на апсолутном антикомунизму, а пошто је комунизам идентификован са антифашизмом онда је главно било доказати да у рату нису победили комунисти него неки други па су онда они проглашени националним херојима, а не колаборационистима попут Милана Недића, Димитрија Љотића или Драже Михаиловића“, каже Дерета. Он не мисли да у Србији не јача фашизам у смислу организованих фашистичких група већ да слаби обрачун државе са таквим групама. Предраг Марковић, међутим, сматра да је проблем у томе што су представници једног дела невладиног сектора нетрпељиви према другачијим погледима на комунизам и фашизам. „По њима је непримерена свака идеја да постоји још неки антифашизам осим комунистичког и такве ставове оштро нападају. Зато би требало наћи неку форму обележавања антифашизма која не би била само првоборачка и комунистичка”, каже он. Соња Лихт се слаже да се не могу идентификовати комунизам и антифашизам, али наглашава да антифашизам јесте носилац комунистичке матрице. „Антифашизам је наравно и много шири и не може да се идентификује са комунизмом јер има много антифашиста који нису били комунисти, али је чињеница да су комунисти водили најозбиљнији антифашистички покрет у овој земљи”, објашњава она. Соња Лихт сматра и да у Србији у последње време има озбиљнијих помака у наглашавању значаја антифашизма. Први пут је, како каже, ове године наглашено да је 9. мај и Дан победе и Дан Европе чиме је Европа показала колико ту традицију уграђује у своје вредности. Ј. Церовина [Политика: 13/05/2009] Европска комисија још није завршила процену испуњености критеријума за визну либерализацију Ипак прерано за бели шенген? Аутор: И. Живановић Београд - Упркос јучерашњим изјавама европских званичника да је преурањено говорити о томе која ће држава и када бити стављена на белу шенгенску листу, извори блиски Влади Србије тврде за Данас да нема застоја у процесу визне либерализације. Како нам је речено, Србија је испунила критеријуме за либерализацију и практично сви услови су створени, тако да се сада само чека извештај Европске комисије (ЕК), односно оцена експертских мисија које су посетиле Србију. Београд на то не може да утиче, рекли су Данасу саговорници блиски преговорима о укидању виза. - Све спекулације о томе која ће земља и када бити стављена на белу шенгенску листу преурањене су - рекао је јуче Пјер Мирел, директор за Западни Балкан у Генералном директорату за проширење ЕУ, на конференцији за новинаре у Београду након састанка Сталног унапређеног дијалога ЕУ-Србија. Мирел је истакао да ЕК још није завршила процену испуњености критеријума либерализације визног режима и да мора да разјасни још нека питања са више земаља обухваћених тим процесом. Он је поручио да Комисија жели пре свега да припреми добро утемељене извештаје о напретку држава Западног Балкана у том процесу. Говорећи о реформама неопходним за процес придружења Унији, овај званичник посебно је поздравио усвајање Националног програма интеграција, пакета закона о реформи правосуђа и Закона против дискриминације, нагласивши да је потребно да се осигура примена тих аката. - Власти Србије увелико раде са експертима ЕК на испуњавању услова за визну либерализацију и посао је на добром путу - нагласио је на истој конференцији за новинаре вицепремијер Божидар Ђелић. уторак, 12. мај 2009, 13:33 -> 15:34 Нова тужба против Миладина Ковачевића Незадовољни одштетом коју је Србија платила, породица Брајана Штајнхауера поднела вишемилионску тужбу због штете коју је Миладин Ковачевић нанео колеги. Тужени и остали учесници туче, менаџери и власници клубова. Боровић: Нема основа за нову тужбу против Ковачевића Не постоји правни основ да се према Миладину Ковачевићу покрене поступак за надокнаду материјалне и нематеријалне штете, јер је то питање решено међудржавним споразумом између Србије и САД, рекао је, у изјави за агенцију Тањуг, бранилац Миладина Ковачевича Боривоје Боровић. Боровић је објаснио да је међудржавним споразумом, породици Штајнхауер исплаћена новчана накнада и да су САД практично уступиле предмет Србији. "Ми никакву тужбу из САД нисмо добили, а и ако би она стигла, упутили бисмо приговор пресуђене ствари. Ако је породица незадовољна споразумом који је њихова држава потписала, онда могу да туже људе у Америци", рекао је Боровић. Чега се сећа Штајнхауер Амерички студент Брајан Штајнхауер, кога је у бару Универзитета у Бингемтону у Њујорку претукао Миладин Ковачевић, изјавио је 22. априла, приликом првог појављивања у јавности, да се не сећа напада. Младић, који је после напада неко време био у коми, описао је себе као "нормалног дечка који се нашао у лошој ситуацији, али је задржао позитиван став". Штајнхауер је тада спорим и испрекиданим гласом на конференцији за новинаре у њујоршкој болници "Маунт Синај", окружен породицом и докторима, рекао да није "пун мржње". Породица Брајана Штајнхауера није се задовољила надокнадом од 900.000 долара коју је Србија платила да би донекле изгладила затегнуте односе са Америком због пропуста српских конзуларних представника који су Миладину Ковачевићу, који је у јуну прошле године претукао 22-годишњег Брајана, омогућили напуштање територије САД. Београдске "Вечерње новости" пишу да су убрзо, након уплате из Београда, Штајнхауерови поднели тужбу Окружном суду у Њујорку, који је највиша инстанца у судском поступку, за надокнаду материјалне и нематеријалне штете нанесене не само повређеном Брајану, већ и његовом оцу Ричарду и мајци Марлени. Сво троје потписали су тужбу, у којој на десет страна траже одштету, најпре за Брајанове тешке повреде, а потом за његову "доживотну спреченост за пуно радно ангажовање", трошкове лечења и душевни потрес. Тужиоци Штајнхауера наводе да су и родитељи студента претрпели огроман душевни терет "највишег интензитета", због тешког синовљевог стања. Познаваоци америчког материјалног права указују да би штета коју би тужени морали да надокнаде, уколико би суд прихватио тужбу у целини, била - огромна. И, свакако, у вишемилионском доларском износу, мада се Штајнхауерови још нису изјаснили колико траже за "високи интензитет повреда и потреса". За телесне и душевне повреде нанесене Брајану, трошкове лечења и претрпљени страх Штајнхауерови не терете само Ковачевића, већ и друге учеснике у тучи: Санела Софтића и Едина Xубура, Ковачевићеве познанике, али и клубове, односно њихове власнике и менаџере, у којима је точено пиће Ковачевићу. Породица Штајнхауер, позивајући се на амерички кривични закон, по коме је точење алкохола малолетницима строго кажњиво, сматрају клубове и њихове представнике одговорним, јер су алкохолно пиће дали Ковачевићу који је у време инцидента имао 21 годину, а по америчком закону био је малолетник. "Новости" наводе да упућени у међународно приватно право кажу да се штета за надокнаду надокнађује тамо где је и настала. Стиче се утисак да се америчко правосуђе практично сагласило да се Ковачевићу суди у Београду, а да то није класично уступање предмета, јер Ковачевићу у САД није укинута потерница за преступ непоштовање суда. Из извора блиских адвокатском тиму Рошман из Њујорка, који заступа Штајнхауерове, "Новости" сазнају да је Ковачевићима у Кули, на њихову кућну адресу, оптужница већ достављена. Влада Србије нема везе са грађанском парницом Државни секретар Министарства правде Слободан Хомен тврди да Влада Србије нема никакве везе са новом парницом породице Штајнхауер против Ковачевића. "У овом случају у питању је грађанска парница за накнаду штете против америчких барова и ресторана у којима се точи пиће и која нема никакве везе са кривичним поступком против Миладина Ковачевића. Ковачевићу ће се судити у Србији у кривичном поступку на основу одлуке окружног тужиоца из Њујорка", рекао је Хомен у изјави за агенцију Бета. Према његовим речима, поступак који је у вези са грађанском парницом нема никакве везе са Републиком Србијом јер Влада Србије није и не може бити ничији адвокат. "Република Србија је због кршења Бечке конвенције од стране конзула и вицеконзула платила износ од 900.000 долара породици Штајхауер, на изричит захтев Владе САД која није хтела да узме новац од Републике Србије већ је захтевала да се накнада штете за кршење конвенције исплати породици", објаснио је Хомен. Државни секретар истакао је да Република Србија више нема никаквих обавеза према Влади САД и да ће наставити да изграђује квалитетне пријатељске и билатералне односе са Америком. "Најбољи доказ за то је да су САД одлучиле да управо за милион долара ванредно повећају војну помоћ Војсци Србије", рекао је Хомен. Ковачевић је у САД био ухапшен и оптужен за наношење тешких повреда америчком студенту Брајану Штајнхауеру прошлог јуна, али је после плаћене кауције, са лажним документима отпутовао у Србију. Отправлено 13 Май 2009 - 14:31 Србија није банана република Председник Савета за сарадњу са Хашким трибуналом Расим Љајић оштро одговорио на замерке главног тужиоца Хашког трибунала о коментарисању недавних пресуда тог суда. Србија има достојанство, ово није банана република, рекао Љајић. Серж Брамерц се, раније данас, састао и са премијером Мирком Цветковићем. Председник Савета за сарадњу са Хашким трибуналом Расим Љајић подсетио је главног хашког тужиоца да је Хрватска "отворено и екстремно" коментарисала пресуде "Вуковарској тројци", нагласивши да "ником није пало на памет" да такав потез Загреба пријави Савету безбедности УН. Изјава министра Расима Љајића "Када ми коментаришемо пресуде, то се нађе у извештају у Савету безбедности... Ми имамо достојанство, ово није банана република да нам било ко из међународне заједнице говори шта смемо да кажемо. Поготово, јер су изјаве одмерене", рекао је Љајић. Брамерц је, током јучерашње рунде састанака у Београду, замерио српским званичницима што су коментарисали пресуде Трибунала, оцењујући да "ће то бити отежавајућа околност и за реализацију идеје Београда да осуђени издржавају казне у Србији". Главни хашки тужилац се, раније данас, састао и са премијером Мирком Цветковићем, који је оценио да је Србија доказала потпуну посвећеност сарадњи са Трибуналом и истакао да је његова влада пружила јасан доказ да су њени надлежни органи у потпуности посвећени пуној сарадњи са тим судом. Брамерц је, током разговора са српским премијером, оценио да је од формирања ове владе евидентан напредак у сарадњи са Трибуналом и похвалио ефикасност Београда, нарочито у области достављања неопходних докумената и података, као и приступа архивама, саопштила је Влада Србије. Цветковић је, истовремено, рекао да очекује да ће Брамерц "имати разлога да сачини позитиван извештај о напорима Србије да оствари пуну сарадњу са Хашким трибуналом". Током два дана разговора у Београду, највиши српски званичници пренели су Брамерцу да ће Србија наставити у потпуности да сарађује са судом у Хагу и да се интензивно трага за преосталим оптуженицима. Брамерц се јуче сусрео са председником Борисом Тадићем који је истакао да ће власти у Београду наставити да у потпуности сарађују с тим судом. Главни тужилац Брамерц дошао је у посету Београду у оквиру припрема за подношење редовног извештаја Савету безбедности УН средином јуна, у коме ће оценити и сарадњу Србије. Будући да су на слободи још двојица оптужених, Ратко Младић и Горан Хаџић та сарадња, по Брамерцовом последњем извештају Савету безбедности УН, још није потпуна, упркос значајном напретку, оствареном хапшењем Радована Караџића. среда, 13. мај 2009, 08:14 -> 09:25 Лех Качињски у Београду Пољски председник Лех Качињски борави у једнодневној посети Београду, где би требало да се састане са Борисом Тадићем. Пољска подржава европску интеграцију Србије и либерализацију визног режима са Београдом. Архива: Сусрет два председника у Варшави у новембру Председник Пољске Лех Качињски долази у једнодневну посету Србији и састаће се са председником Србије Борисом Тадићем. Како је Тањугу речено у амбасади Пољске, реч је о узвратној посети после прошлогодишње посете председника Тадића Пољској. Качињски ће у Београд допутовати поподне, а предвиђено је да са председником Тадићем има сусрет у четири ока. Председници Пољске и Србије ће се потом обратити новинарима. Пољска подржава европску интеграцију Србије и либерализацију визног режима са Београдом. Председник Тадић боравио је у новембру прошле године у Пољској, где је учествовао на прослави 90. годишњице независности те земље. Тадић је том приликом позвао пољског председника да посети Београд. Качињски и Тадић су после разговора у Варшави изразили сагласност у ставу да је Србији место у Европској унији, а Тадић је нагласио да наша земља упркос том стратешком циљу неће одустати од очувања Косова и Метохије у својим границама. Мионица Мионица се налази у брдско-планинском пределу западне Србије. Од Београда је удаљена 92, а од Ваљева 20 км. Мионицу карактерише развијено воћарство и сточарство, као и богата културно-историјска прошлост и традиција. Славу Мионице пронео је војвода Живојин Мишић, војни стратег, чија се спомен кућа налази у Струганику. Мионица је позната и по Бањи Врујци. Бања Врујци Мионичка села су шумадијског типа. Природа, култура села и обичаји привлаче туристе из градова и равничарских крајева, који желе да доживе праву сеоску идилу. Берковац је удаљен од Мионице 8, а од Бање Врујци око 2 км. Налази се у подножју планина Сувобор и Маљен. Има 660 становника у 158 домаћинстава. Љубитеље природе привлачи живописна клисура реке Рибнице, а постоји могућност организовања једнодневних излета до Рајца, Робаја и Струганика. Поред боравка на селу, гости могу да користе лековита својства Бање Врујци, у чијем саставу се налази неколико отворених и затворени базен, спортски терени и бројни други садржаји. Планиница је удаљена од Мионице 15 км. Лежи на обронцима планина Сувобор и Маљен, на надморској висини од око 670м. Село има 334 становника у 109 домаћинстава. Карактерише је очувана природа, чија свежина потиче из бројних пропланака, воћњака, ливада и речица. Поред добре кухиње и надалеко чувеног гостопримства, гости могу да посете Струганик и родну кућу војводе Живојина Мишића. У околини села постоје услови за лов и риболов. Попадић се налази у подножју планина Сувобор и Маљен, 8 км од Мионице и 2 км од Бање Врујци. У Попадићу живи 687 становника у 182 домаћинства. Гости могу да уживају у живописној клисури реке Рибнице, а постоји могућност организовања излета до Рајца, Робаја и Струганика. Оближња Бања Врујци има све услове за рехабилитацију и спортско-рекреативне активности, а у околини села постоје услови за лов и риболов. Извор: Туристичка организација Србије Београд пун туриста Уторак, 12 мај 2009 14:55 Број страних туриста у граду повећан је за чак 32 одсто у односу на исти период прошле године, док су ноћења скочила за 31 одсто. У Београд и даље најчешће долазе Словенци и Бугари, затим Грци, Немци, Руси и Италијани. У Туристичкој организацији Београда кажу да немају тачне податке колико странаца тренутно борави у главном граду, али потврђују да се њихов број повећава из месеца у месец. - Очекујемо све већи прилив туриста због предстојеће Универзијаде и концерата познатих светских извођача попут Мадоне, "Еј Си Ди Си" и "Дипеш Мод", али и Беградског фестивала пива. Наравно, припремамо се за активно лето, а све због добре промоције нашег града на иностраном тржишту. Од овог месеца биће и неких новитета - објашњава Дејан Веселинов из Туристичке организације Београда. Пуни хотели Он напомиње да је највише гужве у "дабл декеру" којим се суботом панормаски обилази град. Сем овог вида обиласка града туристима се нуди и разгледање Београда из балона или са река. У програм разгледања града спада и Београдска тврђава, дворски комплекс на Дедињу, Ботаничка башта, цркве и манастири, старо градско језгро и стари Земун. У току маја сваке недеље је у Скадарлији афирмација ове туристичке целине. У хотелу "Балкан" такође потврђују да је број гостију повећан и истичу да су им капацитети током прошлог викенда били испуњени. Према речима менаџера тог хотела, Милоша Костића, попуњеност хотела је била готово 96 одсто. - Од тог броја сасвим сигурно било је око 90 одсто страних гостију који су наши редовни посетиоци. Овога пута је то било због Србија опена, а очекујемо их поново када буде била Универзијада - уверен је Костић. У хотелу "Мажестик" попуњеност капацитета у току прошлог викенда је била 80 одсто, од чега су чак 60 одсто били странци Хостели популарни Сем хотела, све популарнији су и хостели који су посебно интересантни туристима који путују у групи. У хостелу "Чилтон" прошлог викенда није било гужве, док је два викенда раније капацитет хостела био попуњен. - Очекујем већи прилив туриста за концерт групе "Еј Си Ди Си" 26. маја, а дотле је заинтересованост слаба - искрен је Драган Радосављевић, сувласник хостела "Чилтон". У "Хепи хостелу" се ипак могу похвалити бројним туристима и попуњеношћу капацитета. Они су већ сад пуни, а већи прилив гостију очекују од средине јуна. Извор: Press Ноћно путовање кроз музеје 11. 05. 2009 13:23 Нема спавања у ноћи између 16. и 17. маја! Манифестација Ноћ музеја, која се ове године шести пут одржава у Србији, отвориће врата музеја, галерија и изложбених простора у чак 38 градова широм земље, најављено је на конференцији поводом представљања манифестације на националном нивоу. У занимљивим изложбама, перформансима и ревијама, посетиоци ће моћи да уживају на више од 190 локација, на којима ће бити представљено близу 400 различитих садржаја. У Београду ће бити отворено 18 музеја, 40 галеријских простора, 5 страних културних центара, оживеће простор Дворског комплекса Дедиње, Калемегдана и Академског парка. За само осам сати, од 18х до 02х, сазнаћете шта су јели краљеви, а шта Јосип Броз Тито, зашто су џубе подједнако одевале православне, муслиманске и католичке жене, ко је све био на челу југословенске дипломатије, како изгледа савремени српски иконопис, како се прави мозаик, израђују фреске и још много тога. Путовања.инфо ове године учествује у Ноћи музеја као пријатељ изложбе Иницијативе за Панк музеј у Дому омладине (Македонска 22, Београд) чији је циљ да Србија добије први панк музеј на свету. Ова нетипична изложба пружиће могућност посетиоцима да наврате у једну "панк собу" где ће моћи да виде занимљиве експонате, попут одеће и обуће, старих плоча, касета, слика, беџева, улазница за концерте, фотографија и разних других предмета које су поштоваоци панк рока уступили за излагање. Путовања.инфо као водећи wеб портал у области туризма подржава догађаје из области културе и уметности, а посебно иницијативе које за циљ имају ширење наше културне понуде. На Интернет странама www.putovanja.info често се могу пронаћи тематска путовања са посетама изложбама и концертима широм света. Списак учесника као и остале информације о свим дешавањима у Ноћи музеја могу се пронаћи на званичном web сајту www.nocmuzeja.org. Отправлено 13 Май 2009 - 15:40 Село Фијуље код Сјенице чини двадесет домаћинстава која укупно имају око 60 тона познатог сјеничког сира спремног за бацање, јер немају коме да га продају Тоне сјеничког сира за депонију Гость_miloshn_* Отправлено 13 Май 2009 - 16:52 Отправлено 13 Май 2009 - 17:45 beda!!! Sigurno ga (sir) nece otpremiti domovima za nezbrinutu decu .A verujem da se takva neka organizacija nije ni oglasila..Eto kako izgleda novi svetski poredak! NEKA GA BACAJU! BOLJE JE DA ISTRULI NEGO DA GA GLADNA DECA POJEDU! I NE SAMO TO!-BOG ODLICNO VIDI TAKVU ODVRATNOST. I BAS ZBOG TOGA MISLIM DA CE OSTATI I BEZ SIRA I BEZ POSLA UBUDUCE! Отправлено 14 Май 2009 - 12:32 И Срби граде у Брђанима Почела обнова српских кућа у насељу Брђани. Албанци најављују изградњу кућа и у унутрашњости насеља. Представници Срба тврде да Албанцима није до изградње већ до провокација. Појачано присуство припадника Косовске полицијске службе, Еулекс полиције и Кфора. Влада Србије пружа подршку Србима који желе да обнове куће, истакао министар за КиМ Горан Богдановић. После двонедељних протеста Срба у насељу Брђани у севреном делу Косовске Митровице јутрос је започето рашчишћавање терена на пет локација за обнову порушених кућа. Богдановић и Кермабон о ситуацији на Косову Министар Косово и Метохију Горан Богдановић и командант мисије Еулекс Ив Де Кермабон током дана су, како Фонет сазнаје, разговарали у Косовској Митровици о актуелној ситуацији у Покрајини. Богдановић и Кермабон разговарали су о инцидентима у насељу Брђани између локалног српског становништва, које је поротестовало због реновирања албанских кућа, и припадника Еулекса. Теме разговора биле су и могућност повратака Срба у КПС полицију и правосудне институције на северу Косова. Министар Богдановић је од Кермабона затражио већу заштиту за Србе, непристрасан однос Еулекса у проблематичним ситуацијама, као и да међународна заједница пошаље јасну поруку Албанцима да неће толерисати насиље с њихове стране. Богдановић и Кермабон су сагласни да би за та питања требало наћи решења кроз преговоре и компромисе обе стране. Механизација је почела са радом, а у самом насељу изузетно је појачано присуство припадника Косовске полицијске службе, Еулекс полиције и Кфора. Један од представника Срба из насеља Брђани Небојша Минић очекује да ће данашњи дан протећи у миру, али је оценио да би касније могло доћи до тензија, с обзиром да Албанци најављују обнову кућа и у унутрашњем делу насеља. Минић је рекао да Албанци намеравају да наставе са градњом кућа у унутрашњости насеља Брђани, што може да изазове нове тензије у овом делу Митровице. Регионални представник УНМИК-а Јарослав Козак је оценио да информације о најави радова Албанаца у унутрашњости насеља Брђани представљају провокацију. "Сагласно нашем споразуму, данас су почели радови на рашчишћавању на пет локација без икаквих проблема. Што се тиче информација које смо добили овде на терену, ми ћемо их проследити одговарајућим институцијама, али ми на то гледамо као неку провокацију и безбедносне институције морају да се укључе у решавање овог питања", рекао је Козак. Протестом до обнове кућа Представник Срба из Брђана Драгослав Живковић, такође је оценио да се информације о наставку радова Албанаца "уклапају у оно на шта су Срби упозоравали - да Албанцима није до изградње већ до провокација". "Постигли смо договор, почели смо да радимо, али није онај сценарио који су они замислили, да Срби буду криви за све и сада иду даље, приближавају се нашим кућама и желе инцидент да би Срби били кривци", рекао је Живковић. Срби су две седмице протестовали због обнове кућа чији су власници Албанци, тражећи да се уз повратка Албанаца омогући и повратак Срба на Косово, али и обнова њихових кућа у овом делу Косовске Митровице. У Брђанима, где су пре петнестак дана Албанци почели обнову својих кућа порушених током сукоба на Косову 1999. године, налазе се и порушене куће Срба. У насељу Брђани, у 146 кућа живи око 2.000 Срба, међу којима више од 500 деце. Током протеста Срба у минуле две седмице Еулекс полиција је користила сузавац против демонстраната, док су првих дана протеста коришћене и шок бомбе. Влада Србије пружа подршку Србима који желе да обнове куће Министар за Косово и Метохију Горан Богдановић рекао је је да су Срби из насеља Брђани у северном делу Косовске Митровице добили пуну подршку Владе Србије у погледу реконструкције кућа у овом насељу. Богдановић је након састанка са са представницима Срба из овог насеља и локалне самоуправе истакао да је задовољан постигнутим договором да и Срби граде у овом делу Косовске Митровице. "Оно што је врло битно је да ће се те куће градити и надамо се да неће бити проблема, да неће бити сукоба, јер никоме данас није у интересу да постоје трвења и проблеми," рекао је министар. Богдановић је истакао да Срби и Албанци морају живети једни поред других апелујући на Албанце да и они раде на смиривању тензија и дозволе својим комшијама градњу кућа. "У финансирању изградње српских кућа помажу невладине и међународне организације, помагаће и Србија то није спорно. Обавеза Министарства за Косово и Метохију и Владе Србије је да помогне свим интерно интерно расељеним лицима", рекао је Богановић. Говорећи о искључењима електричне енергије српским срединама на Косову Богдановић је изјавио да се ради о политичком притиску. "Свесни смо да струја мора да се плаћа али су апсолутно неприхватљиви притисци који се врше на грађане, пре свега, Косовског Поморавља,"нагласио је министар. "Срби у Косовском Поморављу су спремни да плаћају струју и наш став је, ако одлуче да плаћају струју, да Министарство помогне социјално најугроженијим, и већ смо определили сто хиљада динара по свакој локалној самоуправи за то,"истакао је Богдановић. Министар је нагласио да се воде интезивни разговори са представницима међународне заједнице јер желе да на Косову и Метохији постоји и други провајдер који ће истовремено дистрибуирати електричну енергију и вршити њену наплату. Проблеми у испуњавању обавеза за Шенген Српски пасоши за Косово препрека за укидање виза Аутор: Ж. Јевтић | Фото:з. шафар | 14.05.2009. - 07:58 Гаранције које Европска унија тражи од власти у Београду, како би грађани Србије могли од следеће године да путују без виза, јесу да начин издавања докумената онемогући миграцију и преливање криминала и корупције у чланице ЕУ. Према сазнањима „Блица“, главна питања Европске комисије односе се на пасоше и начин на који би се издавали грађанима Косова, али и двојно држављанство, посебно када је реч о Србима у Републици Српској. Најједноставније објашњено, Европску комисију брине процедура издавања српских докумената, као и да се српски пасоши „не деле шаком и капом“. Додатне одговоре, али и гаранцију да чланице ЕУ неће бити изложене миграцији и преливању криминала и корупције из Србије требало би да пружи министар полиције Ивица Дачић. Технички проблеми Према сазнањима „Блица“, када је реч о Косову, питање је било техничке природе и односи се на предлог власти у Београду да ти пасоши буду другачије нумерисани. Проблем издавања пасоша грађанима са територије Косова траје већ дуже време. Како за „Блиц“ каже добро упућени саговорник из Владе Србије, неколико чланица ЕУ раније је чак захтевало да Београд не издаје пасоше косовским Албанцима. Међутим, овај захтев власти нису могле сасвим да испуне јер се Косово сматра делом територије Србије. Решење које су власти у Београду понудиле ЕУ је да пасоши за грађане Косова буду другачије нумерисани. Како додаје наш извор, постигнут је договор да се ништа не предузима по том питању док се не добије сагласност, то јест одговор Европске комисије. Друга битна ставка, а која кочи Србију на путу ка белом шенгену је питање двојног држављанства и коме ће се и како давати нови пасоши. Тако је властима постављено и питање пасоша за Србе из Републике Српске. - Сва ова питања нису била политичке природе већ искључиво техничке. Европској комисији потребне су гаранције због чланица ЕУ - каже саговорник „Блица“ из Владе. Директора одељења за Западни Балкан Пјера Мирела је интересовало и докле се стигло са законом о спречавању корупције, антикорупцијском агенцијом, али и какав је положај Румуна и Влаха у Србији.чека се oдговор Брисела Влада Србије сада чека одговор Европске комисије. ЕК би требало чланицама ЕУ прво да упути препоруке, а потом и извештај. Прве препоруке биће већ 18. маја и за сада није извесно да ли ће се међу шест држава наћи и Србија. Наравно, ЕК неће направити такву препоруку против које би биле земље, чланице ЕУ. Раније чак и у Бриселу најављивано је да највеће шансе за бели шенген имају Македонија и Србија. За Босну и Херцеговину пре неколико дана је објављено да нема шансе да буде стављена на бели шенген, али се због великог броја неиспуњених захтева са тамошње мапе пута везаних за законодавство то и очекивало. Тадић: Решавати проблеме, а не лицитирати датумима Председник Србије Борис Тадић позвао је јуче да престане пракса лицитирања са датумима укидања виза за грађане Србије и да се уместо тога ради на томе да се реше сви проблеми и препреке у испуњавању обавеза из мапе пута ка ЕУ. После састанка с потпредседницима Владе Србије и министрима Ивицом Дачићем, Божидаром Ђелићем и министарком правде Снежаном Маловић, као и шефом кабинета министра спољних послова Бориславом Стефановићем, Тадић је рекао да је договорено да се набави нова опрема за издавање нових пасоша грађанима Србије. - Имамо још неколико техничких питања које треба да продискутујемо с представницима Европске комисије у наредних неколико недеља и мислим да можемо да будемо оптимисти. Међутим, било би јако добро да се престане с лицитирањем око датума када ће грађани бити ослобођени виза - поручио је Тадић. Марко Кон пред вечерашње полуфинале „Евровизије” говори за „Блиц” Не страхујем од конкуренције Аутор: М. Мијатовић | Фото:Reuters | 14.05.2009. - 05:00 Радио је трбушњаке пред гомилом новинара и фотографа, певао је на хебрејском, грчком, руском, повредио се на проби и примао ињекције, а захваљујући свом ведром духу и необичној фризури, Марко Кон је успео да шармира многе обожаваоце у Москви. Да ли ће нашем овогодишњем представнику на „Евровизији” то бити довољно да се пласира у финале, имаћемо прилику да видимо вечерас, а у интервјуу за „Блиц”, пред друго полуфинале, Марко причао о напорним припремама за наступ и како је песма „Ципела” прихваћена у Москви . - У Москви сам први и једини пут до сада био 2002. године и то само на десетак сати, а то се са овим не може поредити - каже на почетку разговора Кон који баш и није имао превише прилике да упозна град, што због кишног времена, што због напорног распореда. - Наш план и програм овде су врло напорни и интензивни, али ми смо веома вредни и посвећени. Имамо свакодневне пробе, што у хотелу у коме смо одсели, што у арени „Олимпијски” - прича Марко, а на питање да ли има неки „рецепт” помоћу ког ће заинтересовати публику у Москви да гласа за Србију одговара: „То радимо онако како најбоље умемо - песмом, плесом и надам се шармом.” Пре него што је отпутовао у Москву, Марко је имао мини промо турнеју у Сарајеву, Љубљани и Амстердаму и сматра да су те посете биле веома корисне за промоцију „Ципеле”. Песма је такође доживела неколико обрада на различитим светским језицима, енглеском, грчком, руском, хебрејском француском... - Све верзије су ми феноменалне и забавне, на сваком језику „Ципела” звучи другачије и као да носи дух народа који тим језиком говори. Невероватно, али грчка верзија ми звучи као да је одувек била на грчком, а француска као да је настала на Монмартру. Овде у Москви сви добро реагују на „Ципелу”, певају је на свим језицима, а ја се због тога баш лепо осећам - весело прича Марко. Ових дана актуелне су и прогнозе о победнику и финалистима које нуде разне кладионице које прате „Евросонг”, али наш представник се не узда у оваква предвиђања. - „Ципела” се пење на кладионицама, али ја на то не обраћам много пажњу, уосталом на „Беовизији” смо били седамнаести на „клаџама”, уколико се не варам - истиче Кон, а што се тиче потенцијалне конкуренције и шансама за пласман каже: „Не бринем о пласману. Ту смо да дамо свој апсолутни максимум, а резултат ће доћи сам. Исто тако не размишљам ни о конкуренцији.” Противници На питање да ли је задовољан подршком коју је „Ципела” добила од домаће јавности, имајући у виду различите реакције након „Беовизије”, Марко искрено одговара: „Није ту било различитих реакција, само мала група јако гласних антифанова. Овом приликом их поздрављам и захваљујем им се на пажњи коју су ми посветили”. Игор Цукров: Победа ме не би изненадила Игор Цукров, студент популарног риалити серијала „Операција тријумф”, вечерас ће покушати да се пласира у финале „Евровизије” као представник Хрватске. - Наша песма је лепо прихваћена и ништа ме не би изненадило, чак ни победа - испричао је Цукров за хрватске медије. Вече пре другог полуфинала Цукров је отишао и на вечеру са грчким представником Сакисом Рувасом који је, подсетимо, био гост серијала „Операције тријумф”, а овим гестом је хтео да му пружи подршку. Србија на „Евросонгу” 1. 2004. - Жељко Јоксимовић „Лане моје”, друго место 2. 2007. - Марија Шерифовић „Молитва”, прво место 3. 2008. - Јелена Томашевић „Оро”, шесто место 4. 2009. - Марко Кон „Ципела” М. Р. Проблеми на проби Јуче су одржане две генералне пробе другог полуфинала, које су обележиле кашњења и одређени технички проблеми са озвучењем. Ипак, наш представник Марко Кон одрадио је и ову пробу без икаквих проблема, а према реакцијама присутних у арени „Олимпијски” можемо очекивати занимљив наступ. Тема другог полуфинала биће комедија, односно пародија на стереотипе који се и дан данас повезују са Русијом. „Регина” звезде прве вечери Чланови групе „Регина”, који представљају Босну и Херцеговину са нумером „Бистра вода”, били су звезде првог полуфинала у арени „Олимпијски” у уторак увече и успешно се пласирали у финале. С друге стране, велико разочарење представља испадање представнице Црне Горе Андрее Демировић, која упркос сексепилном наступу није изборила своје место у финалу са песмом „Just Get Out of My Life”. Слична судбина задесила је и Македонце, групу „Next Time”, чија је песма „Нешто што ке остане” рађена у рок фазону који доста одступа од оног евровизијског шаблона на који су фанови овог такмичења навикли. Динкић: Свим срцем навијам за „Регину” Министар у Влади Србије Млађан Динкић за „Блиц” каже да га је пласман групе „Регина” у финално вече „Евросонга” искрено одушевио. Подсетимо, пре неколико месеци говорило се да је рефрен песме „Бистра вода” групе „Регина”, која представља БиХ у Москви, идентичан рефрену песме „Олтар” коју је компоновао Млађан Динкић за Кикија Лесендрића. - Искрено ме је одушевио успех групе „Регина” на такмичењу за песму „Евровизије” у Москви. Радовао сам се њиховом пласману у финале, а желим им победу или бар пласман међу првих пет - прича за „Блиц” Динкић и додаје: - С обзиром на то да су преузели рефрен моје песме, очекујем да ће после доброг пласмана у Москви и потоњег дискографског успеха ове песме у Европи доћи до договора око ауторства. Надам се да ће доћи до споразума с тимом композитора Александра Човића, који је компоновао песму „Бистра вода”. У складу са европским успехом песме, било би лепо да бенд „Регина” поштује и европске стандарде који се тичу ауторских права, а у овом моменту желим им све најбоље. В. Ђ. Ђ. Друго полуфинале у Москви (РТС, 21ч) Рибак и Сакис фаворити У Москви се вечерас одржава друго полуфинале „Песме Евровизије” у којем ће, четврти по реду, наступити и представник Србије Марко Кон. По процени кладионице „William Hill”, највећи фаворити за пролазак у финале које се одржава 16. маја су Норвежанин Александер Рибак и Грк Сакис Рувас, а солидне шансе се дају и Марку Кону. Највећи фаворит за тријумф на „Евросонгу” Александер Рибак наравно има највеће шансе за победу у другом полуфиналу и квота на представника Норвешке је 1,8. - То је на неки начин застрашујуће, иако је веома лепо што је Норвешка напокон међу фаворитима. Искрено, трудим се да не размишљам о томе. Песма је настала сасвим случајно прошлог лета док сам стајао на врху једне прелепе планине и свирао виолину - испричао је Рибак за „Блиц”. Сакис Рувас је са квотом 3,5 други највећи фаворит, а грчки певач самоуверено каже да очекује победу. - Не знам зашто сам одлучио да се поново вратим на „Евросонг” ове године, али хајде да то назовемо инстинктом. Убеђен сам да ћу сигурно ући у финале и, надам се, победити на такмичењу - изјавио је Сакис Рувас. Велике шансе за пласман у велико финале имају и представници Азербејџана, Украјине, Естоније, Данске, Србије, а право чудо би требало да се догоди па да Игор Цукров прође у финале... Учесници другог полуфинала на кладионици 1. Норвешка - Александер Рибак - „Fairytale” 1,8 2. Грчка - Сакис Рувас - „This Is Our Night” 3,5 3. Азербејџан - Ајсел и Араш - „Always” 9 4. Украјина - Светлана - „Be My Valentine” 9 5. Estonija - „Urban Simphony” - „Randajad” 15 6. Данска - Бринк - „Believe Again” 26 7. Литванија - Саша Сон - „Love” 34 8. Србија - Марко Кон - „Ципела” 34 9. Молдавија - Нели Чобану - „Hora Din Moldova” 41 10. Албанија - Кејси - „Carry Me In Your Dreams” 67 11. Ирска - Шинејд Малви - „Et Cetera” 81 12. Мађарска - Жоли Адок - „Dance With Me” 81 13. Пољска - Лидија - „I Don’t Wanna Leave” 81 14. Кипар - Кристина Метакса - „Firefly” 101 15. Словенија - Мартина - „Love Simphony” 101 16. Словачка - Камил и Нела - „Let’Tmou” 126 17. Холандија - „The Toppers” - „Shine” 126 18. Летонија - Интарс Бусулис - „Пробка” 126 19. Хрватска - Игор Цукров - „Лијепа Тена” 126 *квоте су за победу у другом полуфиналу пример: ако на Азербејжан уложите 100, добијате 900 динара Владимир Рајчић уочи премијере филма „Serbian scars” „Ожиљци“ ће освојити планету Аутор: Н. Џодан | 14.05.2009. - 05:00 Светска премијера дуго најављиваног филма „Српски ожиљци” биће одржана вечерас у београдском „Сава центру” од 20 сати. Љубавни трилер снимљен у српско-америчкој продукцији поред бројних домаћих глумаца окупио је и холивудске звезде као што су Мајкл Медсен и Марк Декаскос или редитељ Брент Хаф, који су неке од кључних сцена снимили управо у Београду. - Ово је први пут у Србији да се приказује филм у овој ХД технологији, све је дигитално урађено, што нам је и одузело доста времена. Наручили смо из Лондона пројектор који смо дали „Сава центру” како би приказали овај филм, а они су обезбедили дигитални звук тако да ће публика моћи у потпуности да ужива - каже Владимир Рајчић, глумац и продуцент овог остварења који ће моћи да види публика широм света. - Светска премијера је у Београду и након тога ће бити ограничено приказан у биоскопима који могу у технолошком смислу да га подрже. Након тога идемо по свим биоскопима у Европи, Америци и Канади, а имамо најаве да ће филм преко „Warner brothers” бити приказан и у Јапану. „Сони” је купио права за Америку и Канаду, имали смо пробу филма пре две недеље у њиховом студију, били су ту и неки многи велики продуценти, затим редитељ Квентин Тарантино, Мајкл Медсен, Марк Декаскос, Брент Хаф и сви су се одушевили. Прво нису могли да верују када су видели кадрове Београда, а одушевили су се и сценаријом и глумом. То је било први пут да се у том престижном студију пушта српски филм. За Европу, права су откупили „Неw филмс интернатионал” - истиче он. Вечерас ће се публици поклонити и глумачка екипа, а долазак холивудских глумаца остао је неизвестан. - Све смо договорили да сви глумци дођу, али смо погрешили што смо најавили премијеру 14. маја. Тада је и Кански фестивал на коме учествује и Тарантино са новим филмом, а Мајкл Медсен је његов кум и најбољи пријатељ и биће са њим. Али по плану они би требало да дођу и у Београд, карте су купљене све је потврђено... тако да, видећемо - објашњава Рајчић и додаје да ће и следећи филм снимати у Србији. - У новом пројекту ће поново играти Медсен, па Денис Хопер, Харви Кајтел... то је огроман пројекат. Снимаћемо мало у Србији, а већи део у Америци - закључује Владимир Рајчић. Медсен воли Београд Рајчић подсећа како Медсен носи одличне утиске из српске престонице. - Ма, Медсен се одушевио Београдом, па његов асистент је живео у Београду годину дана, а недавно се вратио у Лос Анђелес. Масаже и ноћни живот града му је остао у посебном сећању, а чак је рекао да би волео да купи и стан овде, пошто често ради по Европи. Сви који су били радо би дошли поново. Глумачки деби Бојане Бранковић Млада Бојана Бранковић дебитовала је у филму „Српски ожиљци“, а за своју прву улогу каже да је била веома инспиративна. Растрзана између традиционалних убеђења и љубави њен лик Сенке покушава да балансира у конфликтној ситуацији. - Мени је најподстицајнија била тема забрањене љубави. Између главних ликова се испречио рат и помишљати на љубав у таквим околностима изгледа нереално. Мој лик у филму је сестра главне јунакиње која се свим силама труди да да помогне да та немогућа веза ипак постане могућа. Сенка има 18 година, она је у ствари растрзана између породице која је муслиманске вере и сестре коју много воли и која је удата за православца - каже Бојана и додаје да посебно искуство представља што је радила на истом пројекту са холивудским звездама. - Мени се у филму посебно допада што је Београд приказан, као права европска престоница. Иначе, рад ове филмске екипе карактерисао је холивудски стандард, с тим што атрибут „холивудски“ , који се код нас не звучи баш најбоље, користим у позитивном смислу, као обележје професионалности. За филм и за све нас је од непроцењиве важности што су се ту нашле такве светске величине какав је Мајкл Медсен - истиче она и додаје да је задовољна својом првом улогом. - Ово су моји почеци, не знам којим путевима ће ићи моја каријера али рад са таквим људима је изузетно искуство које ми може користити у било ком послу. Фејт:Београд и Приштина да сарађују 14. мај 2009. | 00:42 | Извор: Тањуг Лондон -- Специјални изасланик ЕУ на Косову, Питер Фејт изјавио је да ни Београд ни Приштина неће моћи да остваре своје европске амбиције док не реше међусобне односе. Питер Фејт (Бета) Према његовим речима, то не значи да Београд треба да призна Косово, нити значи постављање новог услова Србији за улазак у ЕУ. "Не кажем да Београд треба да призна независност Косова, већ да мора да постоји барем минимална сарадња две стране по питањима као што су царине и трговина, а ту је и потреба да се изврши попис становништва и у Србији и на Косову", рекао је Фејт у интервјуу за Би-Би-Си. "Не додајем неки нови услов за улазак у ЕУ. За Србију постоји један услов, чега је она и сама свесна, а то је сарадња са Хашким судом. Међутим, успостављање регионалне сарадње је елемент који би требало да помогне земљама које желе да се учлане у ЕУ", додао је он. Фејт је истакао да "ако се не оствари барем таква минимална сарадња - а ту и Приштина треба да уради више - процес евроинтеграције читавог региона биће много спорији и компликованији". Према његовој оцени, највећи изазов пред владом у Приштини је да успостави добре односе са Србима - што је, како каже, уједно и формула за стабилизацију читавог региона, и његову евентуалну интеграцију у ЕУ. Он је, такође, рекао да је један од највећих изазова за владу у Приштини, и за њега као функционера који је задужен да јој помогне, питање северног дела Косова и спречавање де факто поделе територије. ДАНАС ПОЧИЊЕ РЕДОВНО МАЈСКО ЗАСЕДАЊЕ САБОРА СПЦ Амфилохије остаје на челу цркве Уколико највише јерархијско тело СПЦ буде расправљало о промени састава Синода митрополит црногорско-приморски, који је овлашћени заменик патријарха Павла, и даље би остао на челу „црквене владе“ БЕОГРАД - Митрополит црногорско-приморски Амфилохије и даље ће остати на челу Светог архијерејског Синода Српске православне цркве. Управо овај сценарио намеће се уочи почетка редовног мајског заседања Светог архијерејског Сабора које данас почиње у Патријаршијском двору у Београду. Иринеј: Могуће измене у Синоду Епископ нишки Иринеј изјавио је да су могуће измене у саставу Синода, али да све зависи од договора епископа, чланова највишег тела СПЦ. - Постоји могућност да се измене сви чланови, што је мање вероватно, или само двојица епископа, али све зависи од процене чланова Сабора на самом заседању - рекао је епископ Иринеј и додао да то није толико битно за рад Цркве, јер њени послови теку без обзира на то ко су чланови Синода. Заседање највишег јерархијског тела СПЦ, коме ће присуствовати епископи из земље и расејања, почеће призивом Светог духа, а затим ће бити утврђен дневни ред. Сабору ни ове године неће присуствовати Његова светост патријарх српски господин Павле, који се од средине новембра 2007. године налази на лечењу на ВМА у Београду. - Дневни ред Сабора саставља сам Сабор првог дана рада тако да нико са сигурношћу не може рећи шта ће све бити на дневном реду, јер га не зна. Сваки члан Сабора може да предложи дневни ред - објашњено је Гласу у Патријаршији. Једно од питања којим ће се „црквена скупштина“ сигурно бавити је промена састава црквене „извршне власти - Светог Синода. Занимљиво је да је свим члановима Синода - митрополиту Амфилохију, владикама жичком Хризостому, милешевском Филарету и бихаћко-петровачком Хризостому - мандат већ истекао или истиче на овом заседању. У саставу Синода је и патријарх Павле, који је председник и једини стални члан. Према Уставу СПЦ, састав Синода мења се на заседању Светог Сабора коме председава патријарх. Релативно слична ситуација догодила се од 1939. до 1947. године када се због ратних неприлика није мењао састав Синода. Чак и ако би дошло до промене састава Синода, митрополит Амфилохије, који је овлашћени заменик патријарха Павла, и даље би остао на челу „црквене владе“. - За сада је највероватније да се нови чланови неће бирати, јер би то формално питање могло да доведе до нових мимоилажења владика, а то у овом тренутку прети да наруши најсветији циљ, јединство Цркве - кажу у Патријаршији. Познаваоци црквених прилика, међутим, мишљења су да би састав Синода ипак могао да се мења, иако Сабору не присуствује патријарх Павле. Наиме, „црквеној скупштини“ председава његов овлашћени заменик митрополит Амфилохије, па би у том случају могло да се приступи бирању нових чланова Синода. С друге стране директор Верске информативне агенције Живица Туцић не очекује велике дебате о важним питањима јер сматра да ће већина архијереја рећи да у одсуству патријарха не треба доносити важне одлуке. - Синод није главно питање јер се њиме Сабор сваке године бави. Када је реч о евентуалној промени чланова Синода, сматрам да потпуна замена не би била добра због континуитета рада. Верујем да ће митрополит Амфилохије остати, а вероватно још и део Синода - истиче Туцић и додаје да СПЦ треба да размишља како Синод ојачати, како би његове компетенције биле проширене. - То свакако не значи централизацију Цркве, већ једну опробану праксу других православних цркава - сматра Туцић. Како смо сазнали, поред евентуалне промене Синода, на дневном реду Светог Сабора требало би да се нађу и остале горуће теме у СПЦ. Архијереји ће највероватније расправљати о питању примопредаје објеката СПЦ на Косову и Метохији, питању великих проблема епархија СПЦ у САД и Канади и другим текућим темама. Отправлено 14 Май 2009 - 12:36 Црна Гора спрема амбасадора за Косово Бивши директор РТВ Црне Горе Радован Миљанић главни кандидат, сазнаје Данас * Филип Вујановић не одустаје од посете Београду 18. маја * МИП Србије за сада без коментара Аутор: В. Копривица - Ј. Тасић Подгорица, Београд - Главни кандидат за црногорског амбасадора на Косову је Радован Миљанић, донедавни генерални директор Радио-телевизије Црне Горе, сазнаје Данас из добро обавештених извора у Подгорици. Миљанић (55), дипломирани правник, новинар је с дугогодишњим искуством. Поред посла на телевизији, био је и главни и одговорни уредник Радија Црне Горе, као и сарадник других црногорских и регионалних медија. Председник црногорског парламента Ранко Кривокапић најавио је јуче да би дипломатски односи Приштине и Подгорице на нивоу амбасада могли бити успостављени у наредних неколико месеци. - Постоји много разлога да то буде и прије љета. Ми очекујемо велики број туриста с Косова, којима је потребан дипломатски и конзуларни сервис - објаснио је Кривокапић, гостујући на подгоричкој ТВ Атлас. Да ће ове најаве довести до новог захлађења у односима између Србије и Црне Горе сматра амбасадор Предраг Симић, шеф Катедре за Међународно право на Факултету политичких наука у Београду. Симић је изјавио за Данас да очекује да ће успостављање дипломатских односа Подгорице и Приштине бити централа тема предстојећег београдског сусрета председника Србије и Црне Горе Бориса Тадића и Филипа Вујановића. У Председништву Црне Горе тврде за Данас да планови о успостављању пуних дипломатских односа с Приштином неће ни на који начин омести најављени разговор на државном врху. Нашем листу јуче је у Вујановићевом кабинету потврђено да он 18. маја долази у Београд, где ће се заједно с Тадићем обратити новинарима. У Министарству спољних послова Црне Горе јуче нису желели да појасне изјаву Ранка Кривокапића, нити да одговоре на питање Данаса да ли ће и како успостављање пуних дипломатских односа с Приштином утуцати на нормализацију односа Београда и Приштине. Ни у Министарству спољних послова Србије јуче нису желели да коментаришу најаве из Подгорице уочи Вујановићеве посете Београду, чији је један од резултата требало да буде и именовање новог црногорског амбасадора у Београду. - Успостављање пуних дипломатских односа Подгорице и Приштине довешће до даљег захлађења односа са Београдом. Тешко је прогнозирати да ли ће то утицати на именовање новог црногорског амбасадора, након што ј Анка Војводић проглашена непожељном особом у Србији. Треба сачекати резултате других најављених сусрета - предстојеће посете потпредседника САД Џозефа Бајдена Сарајеву, Београду и Подгорици, као и разговор Бориса Тадића са француским председником Николом Саркозијем у Паризу. Све су то значајни догађаји који могу имати утицај на односе у региону - каже Предраг Симић. Одлични односи с Вашингтоном Црногорски шеф дипломатије Милан Роћен примио је јуче амбасадора САД у Црној Гори Родерика Мура који га је званично обавестио о предстојећој посети Подгорици заменика државног секретара САД Џима Стајнера. „Обострано је констатовано да је ова посета израз одличних билатералних односа Црне Горе и САД, знак континуиране подршке трансатлантској перспективи Црне Горе, као и потврда посвећености нове америчка администрација актуелним процесима и будућности Западног Балкана“, саопштено је из МИП-а Црне Горе. ПРОСЛАВЉЕНИ ФУДБАЛЕР ЛАКШЕ ПОВРЕЂЕН ЈУЧЕ У ЦЕНТРУ БЕОГРАДА ПРЕТУЧЕН ШЕКУЛАРАЦ Екс фудбалер се посвађао са таксистом „Беотаксија“ Гораном Багашом (34) због огреботине на аутомобилу, а овај га је неколико пута ударио песницом у главу БЕОГРАД - Прослављени фудбалер Драгослав Шекуларац (72), претучен је јуче пре подне око 10 сати у Нушићевој 14, после краће расправе са таксистом „ Беотаксија“ Гораном Багашом (34), који га је неколико пута песницом ударио у главу. Тучи између Шекуларца и таксисте претходила је жестока свађа због огреботине на шкоди „октавија“, коју је возио Багаш. У спасавање Шекуларца од разјареног таксисте укључили су се пролазници и посетиоци оближње пекаре који су насрнули на таксисту. Масовну тучу и линч Багаша спречиле су три полицијске патроле. Шекуларца је Хитна помоћ превезла на Ургентни центар, где му је констатован потрес мозга и расекотина испод левог ока. Он је после указане лекарске помоћи пуштен кући, док је таксиста приведен. До свађе, а потом и обрачуна између Шекуларца и таксисте Багаша, дошло је када је он својом „заставом скала 55“ београдских регистрација БГ 888-928, приликом проласка случајно огребао Багашеву шкоду „ октавија“ БГ 806- 550. Према изјавама очевидаца таксиста је Шекуларцу одбрусио „ Шта то радиш, што не пазиш како возиш„. Онда су обојица изашли из возила из кола и почели да се расправљају. - Таксиста се изнервирао, ухватио Шекуларца за косу и бацио га на асфалт. Он је Шекуларца вукао за косу, али је он успео да се подигне и седне у „заставу“. Онда је излетео из кола и ногом откинуо регистрацију на „шкоди“, што је таксисту додатно изнервирало. Он је Шекуларца у бесу ухватио за мајицу и неколико пута жестоко га песницом ударио у главу - испричао је један од очевидаца. Према његовим речима, посетиоци пекаре су истрчали и насрнули на таксисту који се повлачио. Од линча су га спасле три полицијске патроле, којима је требало десетак минута да заведу ред. - Био сам у пекари када сам видео да таксиста песницом набада Шекуларца у главу. Несрећни човек полетео је према излогу пекаре и пао. Истрчали смо да спасемо Шекуларца - испричао је певач Вук Росандић. После десетак минута појавио се и Драгославов син Марко са неколико пријатеља, који га обавестили да му је отац претучен. Не разумем како тридесетпетогодишњи човек, који је већи од мог оца може тако крвнички да га изудара - изјавио је Шекуларчев син Марко. Полиција је поднела прекршајне пријаве против учесника инцидента у саобраћају - Драгослава Шекуларца и возача таксија, речено је Тањугу у МУП Србије. Полиција наводи да је до мањег саобраћајног удеса, кога возачи зову „чукање или чешање“ дошло током преподнева на углу Косовске у Нушићеве улице у центру Београда. Играо шах Драгослав Шекуларац после неколико сати од премлаћивања и пуштања из Ургентног центра седео је у кафићу „Стрип“ и играо шах. - Молим вас, разумем ваш посао, али мени је потребан одмор, после данашњих малера, који су ми се десили потребан ми је одмор - изјавио је Шекуларац. Његови пријатељи кажу да је веома узбуђен и да му је шећер веома висок, а доживео је и мањи потрес мозга због чега му је потребан мир. „Блиц” на проби „Фалсификатора” у БДП-у Кад смех постане крик Аутор: Татјана Њежић | Фото:м. илић | 14.05.2009. - 05:00 На сцени, за омањим столом на коме је мастионица, седи отац Анђелко (Тихомир Станић), а уз њега стоје синови Слободан (Милош Лазић) и Југослав (Никола Јовановић). Размењују бритке и духовите реплике. Недалеко од њих, уз трошни креденац стоји мати (Даница Ристовски). Узнемирена и брижна. Чују се примедбе редитеља... Тече проба представе „Фалсификатор” писца и редитеља Горана Марковића, чија је премијера 17. маја у Београдском драмском позоришту. Смењују се сцене и дијалози који осликавају и духовиту и горку театарску приче о паду једног човека која се одвија паралелно са (рас)падом државе што му је била идеал. Редитељ Марковић даје неколико индикација, затим за „Блиц” каже: „Иако тема није нимало лака, напротив, верујем да ће представа бити ведра. Написао сам овај комад као наруџбину „Гете института”, а у оквиру пројекта којим се обележавају две деценије пада Берлинског зида. У том пројекту учествује 19 земаља, а овај комад представља Србију. Дакле, задата тема била је пад у било ком виду. Изабрао сам појединачни, лични пад јунака који се поклапа са почетком (рас)пада земљу у којој смо живели, Титове Југославије. А, непретенциозно, бавимо се и оним што је ту земљу начело. По мом уверењу, пад Југославије је почео крајем шездесетих, много пре свих крвавих догађаја који су уследили. Везујем то за крах идеала ‘68. Пропаст свеопште побуне и тадашњих покушаја младих људи да живе у складу са својим идеалима јесте корен посрнућа. Мислим да је са јунским гушењем побуне београдских студената ‘68. заправо почео распад земље. Можда то и није историјски утемељено, али ја се историјом и не бавим. Главни јунак је у извесном смислу филантроп: из неке врсте човекољубља бесплатно је фалсификовао и веровао је да је Југославија идеалан свет. Његово посрнуће коинцидира са почетком пада државе. Све је то у офу, а у центру је Анђелко и његова прича.” Главног јунака Анђелка тумачи Тихомир Станић. „Горанова драма је уметничко дело за себе”, каже за „Блиц” Станић. „У њој има пар анегдота из мог детињства и живота мога оца, племенитог човека који је веома држао до образовања. Анђелко је племенит човек, директор школе, који даје сведочанства људима који нису завршили школу. Он то не наплаћује, већ ради у жељи да им помогне. Он нас у овој представи својом дирљивом племенитошћу води кроз причу о другим дешавањима. Јер, савременик је и учесник преломних, драматичних тренутака у ондашњој Југославији.” Миру, Анђелкову супругу тумачи Даница Ристовски која за „Блиц” каже: „Њена породица је већ четири пута бежала, а супруг двапут једва избегао хапшење, тако да је она од почетка до краја у латентном стресу. Патријархална жена, одана породици, чини све у страшним околностима како би породици било што боље. Она никако не одобрава мужевљево фалсификовање диплома, али и то подноси због љубави.” Горан Марковић овако формулише можда и поенту представе: „Велико питање је шта је боље, а шта горе: бити без илузија и скапати од људске покварености или живети у њима што, наравно, има своју цену. Бити несвестан и несрећан, или обрнуто.” И на крају: „Ово је црна комедија. Духовитост је замена за јаукање. Трагедија и комедија су различите форме изражавања које потичу из истог извора; да бисте на нешто реаговали, треба да вас се тиче. Не можете се смејати стварима које вас не тиште”, каже редитељ Горан Марковић. Уметничка екипа Улоге тумаче Тихомир Станић, Даница Ристовски, Миодраг Кривокапић, Данијел Сич, Љубомир Бандовић, Слободан Ћустић, Иван Томић, Саво Радовић и други. Костимографију потписује Љиљана Петровић, сценографију Миодраг Табачки, а музику Зоран Симијановић. ПРЕЛАЗНА УПРАВА ЗВЕЗДЕ НАСТОЈИ ДА У КЛУБ ДОВЕДЕ СТАРОГ ПРЕДСЕДНИКА Само да се Џаја врати Постигнут је компромис у интересу Црвене звезде. Врло је могуће да би управа на челу с Лекићем и Лукићем имала само прелазни карактер, јер обојица желе да у клуб врате Драгана Џајића Драгољуб Лекић као председник и Владан Лукић као спортски директор требало би у наредном периоду да воде Црвену звезду, сазнају Курир и Глас јавности. Резервна варијанта за председника могао би да буде Александар Влаховић, пошто навијачи Црвене звезде и даље инсистирају да сви чланови управе у оставци треба да напусте клуб, мада против Драгољуба Лекића немају ништа против и импонује им што је исправан човек и велики звездаш. Како се ближи скупштина ФК Црвена звезда, заказана за 26. мај, тако се полако и смирује тензија у Љутице Богдана. На састанку који је одржан у уторак постигнут је компромис у интересу Црвене звезде. Врло је могуће да би управа на челу с Лекићем и Лукићем имала само прелазни карактер, јер обојица желе да у клуб врате Драгана Џајића. Ипак, за повратак легендарног фудбалера и бившег председника мора да буде окончан судски процес против њега. У исто време, требало би да буде и промењен статут ФК Црвена звезда по којем би функција председника била подељена на председника Скупштине клуба, односно председника Управног одбора, као некада у време када су „црвено-бели“ били шампиони Европе. У том случају Драгољуб Лекић би био председник Управног одбора, а Драган Џајић председник Скупштине. - Владан Лукић је последњих дана фигурирао као потенцијални председнички кандидат, што он није до сада искључио, али је сада сасвим сигурно да он циља место спортског директора. Свесно је у жижи јавности, како би скренуо пажњу медија. Председник Звезде требало би да буде Лекић - тврди извор Курира и Гласа јавности и додаје: - Наравно, постоји и опција с Александром Влаховићем, који је у кумовској вези с Владаном Лукићем. Његово име веже се и за евентуалну помоћ државе јер је високи функционер Демократске странке. Ипак, све би требало да дође на место када буде окончан судски процес против Драгана Џајића и када се он буде вратио у клуб. Короман у полицији због туче Фудбалер Црвене звезде Огњен Короман боравио је у полицији и дао изјаву везану за физички напад на играча кулског Хајдука Душана Дукића. Искусни везни играч „црвено-белих“ није желео да коментарише саслушавање у МУП, а против њега и Црвене звезде Дукић ће највероватније подићи кривичну пријаву и тражити материјалну надоканду. - Короман се није појавио на вечерњем тренингу у понедељак, иако је добио дозволу клуба да пропусти само јутарњи тренинг. Очекујемо да нам каже како је протекао разговор у полицији, а већ раније је рекао да му је жао што је напао и ударио Дукића - рекао је пи-ар Црвене звезде Богољуб Грујић. ВОДА ИЗ ЗЕМЉИНЕ УТРОБЕ ПОКУЉАЛА НА ЗЛАТИБОРУ Гејзир на “Олимпу„ У дворишту хотела стручњаци из Београда пронашли подземни извор капацитета - милион литара дневно Ако се потврде предвиђања, све гласнија последњих година, према којима смо на прагу доба у коме ће пијаћа вода бити скупља од нафте, онда Златиборци имају све услове да једног дана постану - шеици! У центру планине, у дворишту хотела „Олимп“, стручњаци Рударско-геолошког факултета из Београда, после претходних истраживања и урађене бушотине, открили су пре неколико дана подземни резервоар минералне воде са високим садржајем магнезијума, чији је капацитет више од - милион литара дневно! Општина Чајетина наручила је пролетос од Рударско-геолошког факултета у Београду истраживање подземних резервоара воде испод Златибора, а на основу ранијих истраживања мањег обима која су говорила да сама Чајетина лежи на језеру гео-термалних вода. - Већ прва фаза ових истраживања потврдила је да се испод планине крију велики резервоари, језера геотермалних и минералних вода. Подземни резервоари пијаће воде нађени су на Оку и у Голову, а прве процене говоре да су они довољни за водоснабдевање околних села и насеља у дужем временском периоду. У атару села Рожанство потврђено је присуство термалних вода са лековитим својствима, у Рзаву, код села Јабланица нађена је вода повећане пХ вредности погодна за лечење очних и кожних болести - каже Бојана Божанић, помоћник председника општине Чајетина. После прве фазе ових истраживања, која води професор Дејан Миленић са Рударско-геолошког факултета у Београду, следи друга, односно детаљна испитивања на местима за која се процени да имају највише потенцијала. И без тих истраживања, гости Златибора и домаћини ових дана били су сведоци правог гејзира високог понекад и десетак метара, који су се у дворишту хотела „Олимп“ појавио када је из бушотине, сада дубоке већ близу сто метара, под притиском компримованог ваздуха који је убачен за површине, покуљала вода из земљине утробе. Бушотину је урадила фирма „Гео инг систем“ из Крагујевца. - Поред испитивања која радимо на ширем подручју, ангажовао нас је ХТП „Олимп“ да обавимо истраживања на овој локацији, и резултат који смо добили је - веома значајан. Ради се о извору капацитета више од 14 литара воде у секунди, односно више од милион литара воде дневно. Чекамо резултате детаљних хемијских анализа, али прва процена јесте да је та вода пијаћа, ево, ја је пијем већ данима. Ову акумулацију воде значајне издашности нашли смо у једној пукотини, расцепу у земљи - каже Ђуро Миланковић, стручни сарадник у Центру за обновљиве водне енергетске ресурсе при Рударско-геолошком факултету у Београду. Воду из овог извора у хотелу „Олимп“ планирају да користе за хлађење и грејање објекта, као и за пиће. Већ прве анализе говоре да ће систем топлотних пумпи и измењивача топлоте који ће бити уграђен и који ће користити воду из овог извора чија је температура око 12 степени, на сваки киловат струје, давати четири киловата топлотне енергије. - После овог дела, следи свакодневно посматрање овог извора, односно подземног резервоара, праћење нивоа воде, количине, хемијске и остале анализе и израда елабората - каже Миланковић. Пионирски посао - Воду из овог извора, после неопходних дозвола, користићемо првенствено за грејање хотела, али и за пиће, ако то дозволе анализе које ће бити накнадно урађене. Ми у хотелу већ годинама, за догревање техничке воде користимо сунчеву енергију, а коришћење воде из подземних извора је пионирски посао на овој планини. Све ово радимо свесни уштеда које ћемо постићи, и времена у коме ће моћи да се заради само онолико колико се уштеди а које брзо долази - каже Миодраг Илић, директор хотела „Олимп“. Отправлено 15 Май 2009 - 09:20 Аха, а почему тогда "Лорди" в 2006 году победили? Отправлено 18 Май 2009 - 18:16 18. мај 2009. | 00:55 | Извор: Б92 Београд -- Први пут откако је Црна Гора у октобру прошле године признала независност Косова, у Србију стиже црногорски председник Филип Вујановић. Филип Вујановић (ФоНет, архива) Шеф црногорске државе ће, после свечаног дочека уз државничке почасти пред Палатом Србије, разговарати са председником Србије Борисом Тадићем. Пуних седам месеци Црна Гора нема амбасадора у Београду, јер су га српске власти, због Косова, прогласиле за персону нон грата. Председник Спољнополитичког савета Министарства спољних послова Србије Живорад Ковачевић сматра да је до отопљавања односа између Србије и Црне Горе и сусрета два председника могло да дође и раније, али каже да никад није касно. “Мислим да постоје све шансе да се научимо да живимо са новим реалностима, да Србија, с једне стране, прихвати да Косово не може бити основни критеријум за њене односе са суседима - уосталом ни са другима у свету, али посебно не са суседима - а с друге стране, наши суседи ипак схвате деликатну ситуацију у Србији и да не чине ништа што би могло то да поремети”, сматра Ковачевић. Функционер црногорског владајућег ДПС-а Миодраг Вуковић сматра да је Београд изазвао кризу у односима, јер је само црногорски амбасадор, уз македонског, због признања Косова, протеран из Србије. Вуковић за Б92 каже да председници двеју земаља, као најодговорнији, треба да разговарају о свим проблемима. “Важно је да се ствари покрену, да им се да право име и презиме, одреди прави квалитет односа на обострану корист, корист и једне и друге државе, а онда остаје читава армија оних који носе непосредну одговорност за поједина питања да раде по налозима које добију од предсједника, односно на основу закључака који ће бити конституисани посла разговора првих људи двије државе”, каже он. Вуковић каже да је једно од крупнијих отворених питања и проблем двојног држављанства. “Са Србијом идемо по оном старом, изрђалом поступку – крени-стани. Четири до сада сусрета, ни макац. Треба ту ствар довршити до краја јер грађани очекују да ствар постане јаснија. Боља и тешка или лоша извјесност, него наводно обећавајућа неизвјесност која је на дугом штапу”, сматра он. Вујановић ће у Београду боравити три дана. Сутра ће се сусрести са председницима Владе и Скупштине Србије, Мирком Цветковићем и Славицом Ђукић-Дејановић, док ће у среду посетити црногорску заједницу у Ловћенцу. Дијета Супруга Војислава Шешеља тврди да је основни узрок његове гојазности недовољна физичка активност услед дуготрајног суђења БЕОГРАД - Узрок повећања тежине лидера радикала Војислава Шешеља највероватније је недовољна физичка активност проузрокована дуготрајним суђењем, тврди супруга председника СРС Јадранка Шешељ. Она у изјави за Курир каже да је неспорно да њен муж има вишак килограма, али „не толико колико у Хагу приказују“. - Према мојој процени, Воја има између 112 и 120 кг. Могуће је да је томе допринела његова недовољна физичка активност. Он је у протеклом периоду имао веома напорно суђење, па је слободно време, намењено за шетњу и рекреацију, користио за припремање своје одбране. Воја није гурман и највише воли да једе поврће, салате и воће. Међутим, тамо је храна веома лоша и неукусна, иако је у почетку била солидна. Додуше, они у кантини могу да купе нешто пристојнију храну и да себи спреме неко јело, али она је три-четири пута скупља него у обичним продавницама - објашњава Јадранка Шешељ. Лекарска брига за здравље притвореника је, према њеним речима, веома лоша. - Анализе Војине крви у последњих седам месеци указују на поремећај рада јетре, односно повећање референтних вредности. Када им је на то указао, њега су само рутински без икаквих помоћних апарата прегледала три лекара, и то не у болници, већ у помоћној просторији притворске јединице - открива супруга лидера радикала. Информације Хашког трибунала о томе да се Војислав Шешељ угојио чак 40 килограма Зоран Красић, посланик СРС, оцењује као лаж. - Они тврде да је Шешељ пре седам месеци имао 93 кг, а да сад има 133 и да је то узрок његове лоше крвне слике. Ако су налази крви били лоши пре седам месеци, кад је имао 93 кг, и ако су исто лоши и сада кад има, како они кажу, 133, како је онда могуће да повећана тежина утиче на крвну слику. Они тврде да је разлог лоших здравствених резултата његова повећана тежина, што је лаж. Осим тога, Војислав Шешељ је свега неколико пута у животу имао 93 кг. Први пут на факултету, после за време боравка у затвору у Зеници и недавно, када је 8. децембра 2006. године окончао штрајк глађу. Међутим, човек који је висок два метра а има свега 93 кг изгледа суво и испоснички - оцењује Красић. Подсетимо, Хашки трибунал је објавио налазе холандских лекара да оптужени Војислав Шешељ нема озбиљних здравствених проблема, али да је гојазан и да има „масну јетру“ и повишен крвни притисак. Прецизирајући да је Шешељева телесна тежина порасла са 93 килограма у новембру прошле године на садашњих 133 килограма, холандски лекари су као терапију препоручили „промену животног стила, уз примену дијете и физичке активности“. ТЕРЕТАНА СВЕ РЕШАВА Нерма Јелачић, портпарол хашког суда, каже да се нико, укључујући и Војислава Шешеља, није успротивио објављивању налаза лекара о тежини лидера радикала. - Сви оптужени имају приступ игралишту које је ван зграда и оном које је унутра. Такође, током целог дана могу да тренирају у теретани. Што се тиче хране, сви притвореници имају право да бирају хоће ли јести готово јело или ће припремати своју храну. Уз то, многи имају дијететске захтеве условљене верским и другим разлозима, којима настојимо да изађемо у сусрет - појашњава Јелачићева. недеља, 17. мај 2009, 19:30 -> 10:26 Тензија пред Церићеву посету У Тутину забрањено одржавање верских скупова, иако је поводом посете Мустафе Церића планиран свечани дочек на главном тргу. Адем Зилкић поручио Церићу да не долази у Санџак. У Србији постоји само једна Исламска заједница, каже Церић. У Србији постоји само једна Исламска заједница Реис ул улема Исламске заједнице БиХ Мустафа Церић поручио је, уочи сутрашње посете Санџаку, да у Србији нема сукоба међу муслиманима, да постоји само једна традиционална Исламска заједница и да Бошњаци који ту живе треба да поштују законе државе Србије. "Обилазим Санџак у оквиру своје редовне активности. Реч је о рутинској посети од које не треба правити никакав догађај јер то ништа неће променити у досадашњим односима Новог Пазара, Санџака и Сарајева", рекао је Церић у интервјуу Тањугу пред посету која је изнова подигла тензије између две ривалске муслиманске заједнице у Санџаку. Реис Церић, који ће обићи сва већа места у тој области, каже да има разумевања за оне који се, из неког разлога, не слажу са институициоалним и духовним устројством Исламске заједнице, али наводи да је то њихово демократско право, као и да такве групе људи постоје у свим државама и системима, па и у БиХ. Општинско веће и Скупштина општине Тутин затражили су од полиције да због безбедности грађана забрани јавни скуп Исламске заједнице у Србији који је заказан за сутра у центру општине. Сеад Шаћировић, портпарол Мешихата исламске заједнице у Србији коју предводи главни муфтија Муамер Зукорлић рекао је за РТС ра да ће се сутрашњи дочек одржати према предвиђеном плану и програму. Дочек Реиса Мустафе Церића заказан је за 13 часова на главном тргу у Тутину. Општинско веће и Скупштина општине Тутин донели су данас одлуку о забрани одржавања верских скупова ван верских објеката, као и коришћења јавних површина у те сврхе до даљњег. Због високог ризика и угрожавања безбедности грађана одлучено је да сутра ђаци у основним и средњим школама у овој општини немају наставу. Реис-ул-улема супростављене Исламске заједнице Србије Адем Зилкић упутио је раније писмо Церићу да не долази у посету Санџаку све док се не стекну минимални услови мира за његов долазак. Зилкић је том приликом упозорио Церића да његова посета може да има "крвав епилог". Зилкић је Церићу упутио писмо након рањавања председника Сабора Исламске заједнице Санџака Мустафе Макића. Исламска заједница у Србији, на челу са главним муфтијом Муамером Зукорлићем, део је Ријасета у Босни и Херцеговини. Ривалска Исламска заједница Србије, којој припада Макић, није део тог Ријасета, него је изабрала свог реиса - Адема Зилкића. У покушајима да успоставе контролу над што више објеката и институција припадници две исламске заједнице су се више пута физички сукобљавали, а у тим инцидентима неколико особа је рањено ватреним оружјем. У сукобу представника супростављених заједница у Тутину су прошле године повређене две особе из ватреног оружја. Уочи посете потпредседника САД „Бајденомобил“ стиже у Београд Аутор: Т.С.-Н.М.Ј. | Фото:АФП | 18.05.2009. - 07:42 Потпредседника САД Џозефа Бајдена, који у среду стиже у Београд, сачекаће аутомобил сличан ономе који користи и председник САД Барак Обама, звани „обамамобил“, а који новинари зову и „звер“. Наиме, „звер 2“, како сазнаје „Блиц“, требало би већ данас да се нађе у једном од карго авиона који стижу у Србију уочи посете потпредседника САД. Лимузина је слична председничкој лимузини, а истом погодношћу користио се председник Француске Жак Ширак приликом посете Србији. Потпредседник САД би у Србију требало да стигне авионом „Аир форце 2“ и уз исто обезбеђење које прати Обаму. Како је „Блиц“ већ објавио, Бајденов авион ће у ваздушном простору Србије пратити „мигови“ Војске Србије и тада ће ваздушни простор над Србијом бити затворен, а најмање два сата неће бити полетања ни слетања на београдски аеродром. Посета потпредседника Америке Џозефа Бајдена региону Балкана коштаће укупно десет милиона долара и комплетно ће ићи на терет Беле куће. Америчка администрација има стриктно правило да, без обзира да ли њени највиши званичници иду или долазе у госте, увек сносе све трошкове званичне посете. Бајдена ће по региону пратити укупно 350 безбедњака за разлику од председника САД кога прати око 600 људи. Половина је већ стигла као претходница, а остали долазе заједно са потпредседником САД, кажу за „Блиц“ српски извори укључени у припрему ове значајне посете. Јањић: Простор за сарадњу - Најважније питање у овом тренутку јесте где је простор за сарадњу Београда и Вашингтона. Косово то сигурно није. Очекује се да, приликом своје посете Београду, потпредседник САД изрази подршку приступању Србије НАТО. Упркос проглашеној војној неутралности, споразуми које је Србија до сада потписала са НАТО отварају простора да се војнобезбедносна сарадња прошири. То је једини простор где могу да сарађују Београд и Вашингтон - каже за „Блиц“ Душан Јањић, директор Форума за међуетничке односе. Исповест Авганистанаца који су смештени у Центар за азил Пре бих да ме убију талибани него да овако живим у Србији Аутор: Слободан Пајић | 18.05.2009. - 05:00 Пре две године напустио сам Авганистан, а у Србији сам око 50 дана. Желео сам да одем у Норвешку, Шведску или Енглеску и да тамо наставим школовање. Нажалост, нисам имао среће. Ухапсила ме је српска полиција и завршио сам овде - прича за „Блиц” двадесетогодишњи Раншбар, један од 42 илегална имигранта који су тренутно у Центру за азил у Бањи Ковиљачи. Раншбар каже да је у Авганистану студирао права и да је стигао до друге године. - Мој отац је био комуниста. Није се слагао ни са талибанима ни са новом власти, тако да сам због режима морао да побегнем. Тешко бих се прилагодио животу у Србији. Ако бих остатак живота морао да проведем овако као што ми је сада, радије бих се вратио у своју државу, па макар ме тамо талибани одмах убили. Ово није моја жеља. Ни овде није добра ситуација, доста је сличних мени, а Србија нема новаца да нас све издржава - прича овај младић. На његову причу се надовезује двадесетседмогодишњак из Авганистана, који се представља као Жан. - Желео сам да се домогнем Енглеске, али на том путу завршио сам у Србији. Из Авганистана сам легално прешао у Иран, јер ми је речено да одатле без проблема авионом могу да одем у Енглеску. Међутим, када сам стигао у Иран, сазнао сам да то није могуће, већ да морам прво у Турску, а тек одатле у Енглеску. Турска не даје визе Авганистанцима, па сам успео да набавим лажни пасош. Прешао сам у ту земљу, а затим у Грчку где су ми тражили да платим 1.200 долара за пут до Енглеске. Ја то нисам могао - прича Жан. Он каже да је ипак успео да се докопа Енглеске, али није желео да исприча како му је то пошло за руком. - У Енглеској сам провео пола године. Нашао сам пријатеље и било ми је лепо, али су ме и одатле поново вратили у Грчку јер сам из те земље дошао у Британију. У Атини има доста Курда, који су опасни за Авганистанце. Мафија је прилично развијена и покушава да невољнике као што сам ја ангажује у криминалним радњама. Тамо сам срео земљака Мустафу и с њим испланирао одлазак у Енглеску, али крај тог пута био је у Србији - прича младић. Са сапутником Мустафом (28) он је из Грчке, преко Италије, ушао у Француску, где су пронашли камионџију који им је, уз позамашну новчану надокнаду, обећао превоз до Енглеске. - Возио нас је два дана у камиону. Били смо скривени и нисмо знали где се налазимо. Онда се зауставио, избацио нас, рекавши да даље морамо пешице. То је иначе уобичајен начин нелегалног преласка границе. Мислили смо да смо већ одавно ушли у Енглеску, али када смо срели полицајце и питали их где се налазимо, били смо шокирани сазнањем да смо у Србији - препричава свој пут Мустафа, који је из Авганистана отишао пре четири месеца. Он каже да је тамо имао проблема с талибанима. У делу Кабула у којем је живео полиција је преко дана контролисала ситуацију, али, како прича, ноћу су долазили талибани присиљавајући људе да иду у борбу. - Присиљавали су нас да ратујемо против Американаца, а ми то не желимо. Не желимо никога да убијамо. Исто тако не желимо да погинемо у борбама које не подржавамо. Једино решење је било да напустим земљу и спасем сопствени живот. Моја мајка и један брат су у Ирану, а сестра и други брат живе у Пакистану - каже Мустафа, који се бавио у домовини прерадом животињских кожа. Жан додаје да је имао проблема са владом, а породица му је била у сукобу с породицама „неких моћних људи”, који су и њему претили и радили о глави. - Могли су да раде шта хоће, да ме убију или затворе. Зато сам морао да побегнем и ослободим се тог страшног притисака. Моји родитељи су мртви, а сестра и брат живе у Ирану, тако да у Авганистану немам никога од уже породице због кога бих пожелео да се вратим. У Авганистану ми је девојка о којој често размишљам - искрен је Жан, који говори енглески и помаже својим земљацима у Центру да комуницирају с другим људима. Каже да је по занимању стаклорезац и столар. За разлику од Раншбара, ова два Авганистанца Србију виде као место где би могли да остану уколико нађу посао и добију легална документа како би живели као и сви други. У супротном, како кажу, и даље ће трагати за бољим животом. 1. Најчешће илегални емигранти на територију централне Србије улазе с Косова и Метохије. Најпрометнији канал води преко КиМ, Новог Пазара, Пријепоља и Црне Горе, а следећа дестинација за пут у бољи живот је Босна и Херцеговина. 2. Друга рута је преко Гњилана, Бујановца и Врања, до Ниша. 3. Илегалци се пребацују и преко Медвеђе, Подујева и Косовске Каменице. 4. Сви путеви кроз централну Србију укрштају се у Београду, где је главна база за окупљање илегалаца из Албаније и са КиМ. 5. Из Београда се пут најчешће наставља ка Шиду и Хрватској, а потом даље ка Италији. 6. Алтернативни правац води кроз Мађарску, али се ретко користи. ЉУБОМИР БАНДОВИЋ, ГЛУМАЦ ЈУГОСЛОВЕНСКОГ ДРАМСКОГ ПОЗОРИШТА Свето је само оно што носиш у себи Човек се брзо навикне на добро. Ипак, треба задржати једну дозу умерености, јер ништа материјално није вечно, сматра глумац Иако је одиграо низ значајних улога на сцени националног театра и матичног Југословенског драмског, Љубомир Бандовић ширу популарност стекао је тек пре две године улогом Завише у ТВ серији „Вратиће се роде“. Протеклих месеци свој глумачки потенцијал исказао је у серијама - „Горки плодови“ и комедији „Паре или живот“, а ових дана публика га може видети и у представи Горана Марковића „Фалсификатор“ у БДП-у. - У овом нашем послу, док те телевизија глумачки не верификује, веома је тешко стићи до тог неког света познатих - објашњава Љубомир за Глас јавности. - Мени то никад и није био неки крајњи циљ, иако сам свестан да та позиција медијске личности представља, на известан начин, саставни део глумачког позива. То је посебно изражено у данашњим временима када људи углавном седе код куће и гледају телевизију с обзиром на то да је позориште као институција, у једном узвишеном значењу, мало изгубило смисао - тврди глумац кога телевизијска публика зна и по улози у реклами за игру на срећу. Поред поменутог „Фалсификатора“, Бандовић игра у више наслова, од којих посебно издваја „Дервиш и смрт“ Меше Селимовића, у коме у режији Егона Савина тумачи лик Хасана Џелебџије. - Он је оличење неког живота, памети, здравог разума... Ту његову једноставност издвојио бих као нешто што и лично, као Љуба Бандовић, тежим да достигнем у свом животу. Да разумем шта ми се дешава, да разумем дате околности у којима живим и да се, хватам у коштац са животом. Управо ми је Хасан омогућио да себи потврдим да је тачна она реченица: „Многи од нас се питају шта очекујемо од живота, а нико од нас се не пита шта живот очекује од нас“. Мислим да је управо то оно питање на које треба да тражимо одговор - сматра Љуба и додаје: - Данас некоме даш 50 динара и он ће бити задовољан, али ће му већ сутра иста та цифра бити мала. Човек се брзо навикне на добро. Ипак, треба задржати једну дозу умерености, јер ништа материјално није свето. Свето је само оно што носиш у себи, пре свега генетика, образовање, нешто до чега си дошао бављењем собом... Иако је рођен 1976. године, захваљујући физичком изгледу, Бандовић делује много старије. У шали, вели, цирка једно десетак година. - Не могу да кажем да ми је то била ни олакшавајућа, али ни отежавајућа околност. У одређеним моментима сам знао да жалим што нисам играо улогу неког млађег човека, јер у себи имам енергије и за то, а потом сам долазио и у ситуације да кажем себи како то, можда, и није лоше јер ћу долазити до својих година када ће улоге почети да ме „гађају“. А тај период ће, вероватно, трајати дуже него код некога ко је предиспониран да игра само улоге млађих људи. Сећам се реченице коју је, када смо у Народном позоришту радили представу „Јанез“, рекао Синиша Ковачевић: „Штета што ти никад нећеш добити награду за младог глумца“. А, имао сам тада само 21 годину - додаје Бандовић. Зрно ведрине Лик Завише, како Бандовић каже, од самог старта био је „осуђен“ на наклоност гледалаца због његових људских особина. - Он није био класичан криминалац, већ један добрица, дилеја који дугује живот погрешном човеку због чега се и налази у тим сумњивим водама. У супротном би се, можда, бавио ботаником или не знам чиме. Мића поштар је био човек пун оптимизма. Многи гледаоци су ми говорили да су се везали за њега, јер је он, упркос чињеници да се серија бави тешким темама, нудио неко зрно ведрине. Мени пријају улоге тих ведрих људи који доносе оптимизам - прича тумач улога у филмовима „Сутра ујутру“, „Спасите наше душе“, „Љубав и други злочини“... понедељак, 18. мај 2009, 12:52 -> 13:16 Стиже струја у српска села [i]Српска села у гњиланској општини платила Косовској енергетској корпорацији паушал од 26 евра. Решење привремено, разговори ће се тек водити, рекао председник општине Гњилане Предраг Стојковић. Сва српска села у гњиланској општини платила су Косовској енергетској корпорацији (КЕК) паушал од 26 евра, а села Шилово и Пасјане ће то урадити у току дана када и очекују да добију струју, изјавио је председник општине Гњилане Предраг Стојковић. Стојковић је Бети рекао да је разговарао са представницима мештана ова два села који су му рекли да је прикупљен новац за уплату паушала од 26 евра, што је услов КЕК да им се укључи струја, и да ће бити уплаћен КЕК-у у току дана. "Уплата паушала је само привремено решење како би се премостили тренутни проблеми са искључењем струје и то је за сада добро решење, али очекујем да ће се тек водити разговори о налажењу трајног решења за снабдевање Срба на Косову струјом", рекао је Стојковић. Стојковић је навео да Срби из Косовског поморавља нису одустали од захтева да се као трајно решење за снабдевање струјом српских насеља уведе други провајдер из Србије и да локалну електро мрежу одржава српска Електропривреда, како је то било у последњих 10 година. Срби из Шилова су без струје готово два месеца са мањим прекидима, док је Пасјану струја искључена пре десетак дана. Отправлено 27 Май 2009 - 11:28 27. мај 2009. | 00:12 | Извор: Б92 Београд -- Србија је испунила већину услова за визну либерализацију, каже се у незваничној верзији извештаја Европске комисије. Дуго очекивана шенгенска виза (Фонет, архива) У ишчекивању званичног извештаја Европске комисије о томе колико су земље Западног Балкана одмакле у испуњавању услова за укидање виза, у јавност је доспела још једна незванична верзија тог извештаја. Увид у документ имала је Европска иницијатива за стабилност- ЕСИ, а у објашњењу на сајту те организације стоји да је Европска комисија закључила да је Македонија испунила све, Србија и Црна Гора већину, а Босна и Херцеговина и Албанија још морају да раде на испуњавању услова за визну либерализацију. У извештају Европске комисије пет земаља региона рангирано је на основу процена експерата и Европске комисије. Македонија је прворангирана са оценом 1, што значи да је испунила све или готово све услове предвиђене мапом пута. Србија и Црна Гора имају оцену 1,75, што значи да је испуњен већи део услова. Босна и Херцеговина и Албанија имају оцену 3, а према објашњењу ЕСИ-ја - то значи да су на "правом путу, али не испуњавају још све потребне услове". Представница Европске иницијативе за стабилност Александра Штиглмајер тврди да постоји могућност да Македонија, Србија и Црна Гора заједно у јануару добију безвизни режим са земљама Европске уније. Забрињавајући резултати акције саобраћајне полиције Пијани возачи возе децу на екскурзију Аутор: А. Ж. Аџић, Б. Милисављевић | Фото:л. шарац | 26.05.2009. - 20:00 Стазом која је посипана цвећем на вечни починак испраћена је у родном Рељинцу тринаестогодишња Бранкица Стошић настрадала у удесу аутобуса који су у суботу, 23. маја, превозили ученике шестог разреда Основне школе „Никодије Стојановић Татко“ у Прокупљу. Несрећну девојчицу на пут до вечне куће испратило је више од хиљаду људи. - Бранкица је била дете за пример. Понос родитеља. Вредна, насмејана, добар ђак. Велика несрећа нас је све задесила - шаптали су окупљени људи, саосећајући у болу породице Стошић. Бранкица је погинула на тринаести рођендан док је у аутобусу бомбонама частила своје другове и наставнике. Поводом трагедије у уторак је на подручју прокупачке општине био дан жалости, а настава у школама је почела минутом ћутања. У биоскопској сали у том месту одржан је комеморативни скуп, где се од Бранкице топлим речима опростила и њена најбоља другарица Оливера Смиљковић. До судара два аутобуса с ђацима дошло је због непоштовања прописаног растојања између возила у колони. Према сазнањима „Блица“, полиција је прошле године открила 31 возача који су били пијани. Седамнаесторици возача алко-тест није показао три нуле пре поласка на екскурзију, док је 14 њихових колега пило у току вожње и тако угрозило безбедност око 50 малишана у сваком од тих аутобуса. У прва четири месеца ове године саобраћајци нису открили ниједног пијаног возача пред полазак на екскурзију или у току вожње. У истом периоду прегледано је 1.366 аутобуса за превоз ученика, а код шест је приликом техничког прегледа утврђена одређена неисправност. Три аутобуса су због техничке неисправности искључена из саобраћаја непосредно пред полазак на екскурзију. Расипник Градоначелник Крагујевца Верољуб Стевановић нема времена за причу о штрајкачима глађу у овом граду, али зато најављује реконструкцију аеродрома „Лађевци“ БЕОГРАД - У граду у коме људи штрајкују глађу градоначелник Крагујевца Верољуб Стевановић даје силне паре за изградњу аеродрома! Он је, наиме, одобрио 22.000 долара за суинвестирање студије изводљивости аеродрома „Лађевци“, иако многи становници овог града у срцу Шумадије буквално немају од чега да живе. - Одлука да Крагујевац уђе у пројекат финансирања студије изводљивости за аеродром „Лађевци“ донета је јер смо проценили да је Шумадији потребан пословно-цивилни аеродром овог капацитета - објаснио је Стевановић. Економско-саобраћајну студију о изводљивости аеродрома „Лађевци“, која кошта 178.000 долара, финансира америчка владина организација УСАИД са 85.000 долара, а поред Крагујевца, новац су издвојиле и остале општине региона, сразмерно броју становника и економској развијености. Радикалки Вјерици Радети целокупна прича о Крагујевцу личи на шарену лажу. - Крагујевац је град у коме људи свакодневно остају без посла, у коме има много гладних. Сетимо се само породица које су хтеле да скоче с крова зграде. Стевановић је очигледно у дилу с Млађаном Динкићем, па покушава да промовише своју нову странку на терет грађана Крагујевца и Србије. Колико су само пара потрошили на припрему доласка „Фијата“? Издвајају новац за тамо неке пројекте што још не значи почетак радова, а људи масовно остају без посла, нема нових запошљавања, а Крагујевац полако постаје долина гладних - истиче Радета. Посланик ДСС Драган Шормаз сматра да у овом тренутку има много важнијих питања од аеродрома. - Те паре су издвојене само за пројекат, а колико ли ће тек радови да нас коштају, не могу ни да претпоставим. Каква је власт, они ће папире за пројекат представити као да су изградили аеродром! Причамо о децентрализацији, а на другој страни нишки аеродром не ради пуним капацитетом и служи нам као резервни. Шта ли ће тек бити с овим - пита се Шормаз. Бојан Димитријевић, економиста и функционер СНС, тврди да би аеродром „Лађевци“ требало оспособити да буде помоћни. - То не сме да буде политичка инвестиција, какве смо имали у време комунизма. Тај аеродром треба да буде прилагођен за нискобуџетну авијацију и за потребе туризма. То никако не сме да буде међународни аеродром, јер су на за то Београд и Ниш сасвим довољни - оцењује Димитријевић. Економиста Бранко Драгаш оцењује да у овом тренутку уопште није паметно улагати новац у аеродром. - Најважније је да запослимо људе, и кад направимо паре, онда ћемо их лако уложити у аеродром. Кад у Крагујевцу плате буду од 500 до 800 евра, онда можемо говорити о аеродрому. У оваквој неликвидности потребна су нам обртна средства за привреду - закључује Драгаш. А МОЖДА ПРЕСЕЛИ И РОЛАН ГАРОС У КРАГУЈЕВАЦ! Мирослав Маркићевић, председник ИО НС, каже да градоначелник Крагујевца има велике пројекте „само у својој глави. - Можда одлучи да пресели и тениски турнир Ролан Гарос из Париза у свој град! Стевановић прво мора да одговори на многа питања везана за своју нову странку, која није ништа друго до експозитура Г17 плус у Крагујевцу. Вероватно зна да Г17 није омиљена странка у народу, па је крагујевачком огранку дао друго име. Преуређење војног аеродрома у цивилни има сврхе, и то уопште није спорно, али много се он захуктао. Народ у његовој близини нема леба да једе, а он би да гради аеродром. Лако ће људи летети, али их прво треба нахранити. У граду у коме је он градоначелник људи су штрајковали глађу по 15-16 дана, а он је за то време организовао некакве прославе. Одакле му паре за те певаче? - пита се Маркићевић. Батинање у мантији Објављен нов снимак премлаћивања наркомана у центру Црна река, отац Бранислав туче штићеника док остали чекају у реду за "преваспитавање" БЕОГРАД - Отац Бранислав Перановић и сам је ашовом тукао непослушне наркомане, штићенике центра за рехабилитацију Црна река, показује снимак који је јуче процурио у јавност. Подсетимо, пре два дана Перановић је у изјави за Курир тврдио да никада није тукао своје штићенике. На снимку који је направио један од оних који су чекали порцију батина види се како у малој просторији отац Бранислав премлаћује несрећника пресавијеног преко кревета. Перановић је после објављивања снимка за Курир рекао да прекида сваки даљи контакт с новинарима и одбио да одговори на питање зашто је претходно изјавио да никада није тукао своје штићенике. Само два дана раније, отац Бранислав је дословце рекао следеће: "Никада нисам крио да понекад примењујемо силу, али ово је заиста превише. Снимак је стар две, три године, а ја нисам присуствовао том батинању. Иначе, и сам сам против батина, наравно да никад нисам тукао штићенике." Марко Караџић, државни секретар Министарства за рад и социјална питања, каже да методе које се примењују у Црној реци нису у складу са законом, нити са моралним и људским начелима када се лече људи који су већ довољно унесрећени. - Постоји, међутим, одговорност према људима који су већ у том центру. Њихово отпуштање на улицу не би био хуман чин. Њима на сваки начин мора да се обезбеди алтернатива јер су показали да хоће да се лече - подвлачи Караџић. Републички омбудсман Саша Јанковић тврди да му је и одраније познато постојање овог снимка, што ће бити само још један аргумент више у прилог затварању центра. - Кривична пријава коју сам поднео обухвата руководиоце хришћанско-мисионарско-духовног центра. Сви који у раде у организацији центра, укључујући и управника Перановића, обухваћени су пријавом, а ово је само додатни доказ за тужилаштво у разматрању кривичне пријаве. Сигуран сам да, без обзира на пријаву, центар више неће радити као до сада. Не видим могућност како би могли и даље да постоје, тим пре што се огласио и Синод СПЦ - истиче Јанковић. Раније јуче Перановић је, док је још био расположен да даје изјаве за наше новине, рекао да би било безумно да се центар угаси. - Чисто је безумље затворити центар без икаквог истраживања и испитивања! То је противно вољи родитеља и самих штићеника. У јеку медијског линча не да ниједан није напустио центар, него није ни изразио жељу! Нико од родитеља није тражио да повуче своје дете из центра, напротив, сву снагу и енергију уложили су да по сваку цену сачувају центар. Браниће га телима и животима - поручује Перановић. МОГУЋЕ И РАШЧИЊАВАЊЕ? У Епархији рашко-призренској незванично нам је речено да судбину центра Црна река може одредити само владика Артемије. - Перановића би владика требало да казни, од његовог преосвештенства зависи како. Најтежа казна је рашчињавање. Захтев Синода није без тежине, није безазлен, мада епископ има највиши степен аутономије - кажу у Епархији рашко-призренској. Сарајево – разлог подела Исламске заједнице из бивше СФРЈ на различите начине решиле су свој однос према некада јединственом Ријасету у главном граду БиХ Сталан сукоб две исламске заједнице који у Србији траје дуже од две године појачао се последњих дана инцидентима повезаним са посетом поглавара исламске заједнице у БиХ верницима у Санџаку. Несугласице муслиманских верских лидера због тога где ће бити седиште исламске заједнице резултирало је не само непомирљивом унутрашњом поделом него и озбиљнијим политичким трвењима, пре свега у Санџаку. Део проблема повезан је свакако и са организацијом Исламске заједнице у претходној држави и различитим лидерским и политичким амбицијама које су дошле до изражаја после њеног распада. Исламска заједница у време СФРЈ била је јединствена, са реис-ул-улемом на челу, седиште је било у Сарајеву, с тим што су постојали и републички сабори. Распад СФРЈ и стварање нових држава довело је и до формирања самосталних исламских заједница. То је „озваничено” променама Устава Исламске заједнице у СФР Југославији на заседању у Скопљу у фебруару 1993. године, на основу кога су проглашене самосталне исламске заједнице Босне и Херцеговине, Македоније и Црна Горе, док је Мешихат Исламске заједнице Србије, чије је седиште било у Приштини, преименован у Исламску заједницу Косова. За Ријасет у Сарајеву остале су везане исламске заједнице у БиХ, Хрватској, Словенији и Србији. У Србији дуже од две године постоје Исламска заједница Србије са седиштем у Београду, на чијем је челу сада реис-ул-улема Адем Зилкић, и Исламска заједница у Србији са седиштем у Новом Пазару, коју предводи муфтија Муамер Зукорлић која је организационо повезана са Сарајевом. Према објашњењу које се може наћи на веб-сајту Министарства вера Републике Србије, основно питање о коме овдашњи муслимани немају јединствен став јесте однос према Исламској заједници у Босни и Херцеговини. Члан 1. Устава Исламске заједнице у Босни и Херцеговини гласи: „Исламска заједница у Босни и Херцеговини је једна и јединствена заједница муслимана у Босни и Херцеговини, Бошњака изван домовине и других муслимана који је прихватају као своју. Мешихат Исламске заједнице Санџака, Мешихат Исламске заједнице у Хрватској и Мешихат Исламске заједнице у Словенији, саставни су дио Исламске заједнице у Босни и Херцеговини”. Пошто у Србији већина муслимана нису „Бошњаци изван домовине” и будући да не живе само у Санџаку, него на територији целе републике, овдашњи муслимани су осетили да је Исламска заједница у Босни и Херцеговини неподесан организациони оквир за њихов живот и деловање у Србији, став је Министарства вера . Однос исламских заједница на југу Србије није ништа мање проблематичан. Муслимани у Прешеву, Бујановцу и Медвеђи су од 1971. године организовани као одбор Исламске заједнице Косова, који је касније приступио Исламској заједници у Србији (чије је седиште у Новом Пазару). Самостална Исламска заједница Прешева, Бујановца и Медвеђе основана је 2003. године и сада је део Исламске заједнице Србије чије је седиште у Београду. Мада је ситуација данас најкомпликованија у Србији, где више исламских заједница оспорава једна другој легитимитет, проблема је било и у другим бившим југословенским републикама. Тако у Словенији постоје две исламске заједнице, од којих Мешихат Исламске заједнице у Словенији (са седиштем у Љубљани) делује у саставу Исламске заједнице у Босни и Херцеговини, док је 2006, након сукоба словеначког муфтије и Ријасета у Сарајеву основана и Муслиманска заједница Словеније, која делује самостално. [Г. Новаковић 27/05/2009] Тресле се ливаде Дипломци Војне академије у присуству председника Србије и министра одбране јуче на војном полигону извели вежбу са бојевом муницијом ЋУПРИЈА - Студенти четврте године 129, 130, 131. и 133. класе Војне академије одржали су јуче на војном полигону Пасуљанске ливаде показну вежбу „Дипломац 2009“, на којој су демонстрирали стечено знање. Будући потпоручници оклопномеханизованих јединица, пешадије, артиљерије, саобраћајне, телекомуникационе, интендантске службе гостима су приказали величанствен спектакл, зачињен налетом и дејством борбене авијације српског ваздухопловства. Овој захтевној вежби, у којој је учествовало 1.500 официра, подофицира и војника, присуствовали су председник Србије Борис Тадић, министар одбране Драган Шутановац, начелник Генералштаба генерал Милоје Милетић, као и високи војни и полицијски функционери. Показној вежби је присуствовао и епископ хвостански Атанасије Ракита, као и студенти војних академија Холандије и Египта. Вежба је отпочела испаљивањем сигналне ракете, да би убрзо полигон прелетео у бришућем лету „супергалеб Г4“, који је према сценарију вежбе извиђао терен. По уочавању агресорских јединица затражена је помоћ авијације, која је надлетела полигон са два пара ловаца „миг-29“ парајући небо, а два „орла“ уништила су одабране мете дејствујући невођеним ракетним зрнима калибра 57 милиметара и авионским топовима калибра 23 милиметра. Комплетна вежба и гађање извршени су бојевом муницијом, а наставници су директно на терену оцењивали практични рад студената. Ојачани тенковски вод с тенковима М-84 и оклопним транспортерима оставио је без даха све посматраче током гађања циљева у покрету. Студенти смера артиљерије показали су дејство минобацача калибра 82 и 120 милиметара на живу силу, као и заштиту сопствених снага димном завесом. Сваки прецизни погодак у мету на постављеним бинама изазвао је громки аплауз и међусобно честитање. Председник Тадић поручио је припадницима оружаних снага да је политика наше земље мирољубива и да на Србију могу да рачунају и Европа и свет. - Војска Србије је инструмент спољне политике земље, земље демократије која хоће да постане чланица Европске уније, чланица Партнерства за мир - рекао је Тадић и наговестио да ће српски медицински тим ускоро бити послат у Чад. Председник Србије изразио је задовољство што се млади све више јављају на студије Војне академије и захвалио генералима Војске Србије што су поново афирмисали војни позив. - Наши подофицири, студенти и војници биће обучени за извршавање најкомплекснијих задатака, а када буде требало, ићи ће и у мировне операције - додао је Тадић. Министар одбране Драган Шутановац изјавио је да војска у наредном периоду планира још већи број вежби, закључно са септембром, када ће се одржати највећи војни маневри у региону. Шутановац је изразио задовољство вежбом студената. МИРОВНЕ МИСИЈЕ Један од интересантних приказа била је контрола пункта у мировној мисији. У овој показној вежби учествовале су и млађе генерације студената, које се током свог школовања оспособљавају за мировне мисије. Упечатљиво је било њихово знање енглеског језика, који је одјекивао преко разгласа, као и сукоб с демонстрантима и напад на пункт, који су успешно одбранили. Отправлено 27 Май 2009 - 11:31 Килограм малине два евра Малинари тврде да је то минимум на који ће пристати, док хладњачари предлажу доношење аконтативне откупне цене, а тек на јесен поделу добити УЖИЦЕ - До бербе малине у ужичком, ариљском, ивањичком и пожешком крају остало је тек 15 до 20 дана, а још се не зна откупна цена рода. Малинари тврде да је минимална, али реална цена, два евра по килограму, а хладњачари предлажу да се одреди аконтна откупна цена која би покрила трошкове производње малине, а да се добит подели тек на јесен пошто извоз одреди коначну цену. Драгиша Терзић, председник Удружења малинара „Виламет“ из Ариља, каже да нема разлога да ова сезона буде неизвесна. - И хладњачари знају да је два евра за килограм реална цена. Са друге стране, има пара за откуп, банке нуде доста повољне кредите... У Пољској и Чилеу очекује се подбачај рода малине, а и код нас изгледа да је стање доста лошије него прошле године... Нема дана да град негде не сатре малињаке - каже Терзић. Он наводи да је прошлогодишњи род продат 95 одсто по цени од 2,7 евра за „гриз“ и од три до 3,5 евра за прву класу. - Криза је, ђубриво и заштитна средства у међувремену су дупло поскупела, а град и суша су смањили приносе. Цена од два евра је минимум на који ћемо пристати - тврди Терзић. Међутим, обе стране слажу се да се тешко може поновити прошлогодишња цена откупа малине од 2,30 до 2,40 евра за килограм. - Зна се да је прошле године цена надувана чистим мешетарењем, да су у посао откупа ушли они који су тако прали новац и које профит није занимао. Зато су страдали хладњачари. Да би са том откупном ценом, хладњачари на крају сезоне били на нули, требало је да просечна извозна цена буде 3,10 евра, а 80 одсто прве класе продато је по цени до 2,90 евра, 10 одсто до три евра и само десет одсто више од три евра, а да је цена „гриза“ била од 1,90 до максимално 2,50 евра - објашњава један власник велике хладњаче у околини Ужица. Његов колега из Ужица каже да је најгори могући сценарио да дође до хиперпродукције малине. - То би могло да се деси да ако Чиле, Пољска и Србија, који су прошле године тржишту понудили око 180.000 тона, ове годину произведу рецимо - 300.000 тона. То може довести до катастрофе. Подсећам да је купина пре неколико година откупљивана по цени од 120 динара, да је затим та цена прошле године пала на 10 до 15 динара, и да су хладњаче сада пуне купине коју нико неће. Најгоре ће бити ако се то деси и са малином. Ова година изузетно је важна, понајвише да се очува производња малине - каже он. Један од власник велике хладњаче код Ужица каже да се већ пет година бори против плаћања малине готовим новцем приликом предаје. - То је велики извор сиве економије. Држава јесте у међувремену смањила могућности за мешетарење, али тога ће бити и ове године, јер је откуп воћа добра прилика за прање новца. Са друге стране, биће и ове године оних који ће уместо чврстих уговора и реалне цене малинарима нудити - обећања која је тешко или немогуће испунити, а на произвођачима је да одлуче коме ће веровати - каже наш саговорник. Љубојевић: Рано за цену Раде Љубојевић, председник Удружења хладњачара Србије, тврди да онај ко сада прича о откупној цени малине, не познаје тржиште. - Жеље произвођача су једно, али они морају да знају да је криза и те како оставила последице, да пада куповна моћ... С друге стране, ми више нисмо у могућности да диктирамо цену, конкуренција из Пољске, Чилеа и Бугарске је све јача... Они су прошле године малину Европи продавали за мање од два евра, а ми смо је куповали за 2,40 - каже Љубојевић. Губитак српске привреде 37 милијарди динара БЕОГРАД, 26. маја 2009. (Бета) - Привреда Србије је у 2008. години пословала са губитком од 37 милијарди динара, након две године позитивног пословања, објавила је у уторак Народна банка Србије (НБС). Директор Одељења НБС за регистре и бонитет Ружица Стаменковић је представљајући резултате пословања српске привреде у 2008. казала да је губитак последица тога што профитабилност није била довољна да покрије нагомилане губитке, подржи ликвидност и обезбеди даљи раст. Она је казала да је на основу 89.834 обрађена финансијска извештаја фирми за 2008. годину 53.769 предузећа пословало позитивно, а 27.342 предузећа је имало губитак. Негативан финансијски резултат, навела је, последица је високих курсних разлика на позајмљени капитал (кредити и дуговања добављачима) и камата. ЈАТ постаје "Ер Сербија"? 26. мај 2009. | 02:15 -> 12:32 | Извор: ФоНет, Вечерње новости Београд -- ЈАТ донео одлуку да промени име, највероватније у "Ер Сербија", пишу "Вечерње новости". (ФоНет, архива) Менаџмент овог авио-превозника донео је одлуку да се истовремено са набавком нове флоте, подмлађивањем свих структура запослених, а посебно стјуардеса и стјуарта, промени назив компаније. Тако ће назив “Јат ервејз” највероватније бити замењен са “Ер Сербија” или “ Сербија ерлајнс”, “Сербија ервејз”. Вршилац дужности генералног директора Јат ервејза Саша Влаисављевић рекао је за "Новости" да је велики притисак јавности и путника да се у назив националног авио-превозника унесе и име земље. Према његовим речима, постоји договор да се назив компаније промени доласком првих нових авиона, који се очекују на пролеће наредне године. Свака нова летелица носиће име једног града у Србији. Конкурс за нови идентитет Јата требало би да буде расписан на пролеће 2010. године, а промениће се лого и комплетна документација. Процењује се да ће нови идентитет авио-компанију коштати око 250.000 евра, преносе "Новости". Има ли фалсификата на изложби Саве Шумановића у „Хаосу” Уверљиве сумње чекају доказе Аутор: М. Марјановић | 27.05.2009. - 05:00 Изложба акварела, пастела и цртежа Саве Шумановића која је у "Ноћи музеја" отворена у београдској галерији "Хаос" довела је у питање аутентичност неколико дела. Ово питање постављају и неки стручњаци, галериста, али и јавност која ју је видела. Изложбу је приредио др Срђан Ђурић. Најзад, ова изложба, шта год да се на њој налази, иницирала је међу стручњацима расправу, али на предлог вашег новинара и иницијативу да је због бујања црног тржишта уметнинама неопходно радити на отварању центра за експертизу. У центру би лаборанти анализирали платно, папир, боју, оловку, рам... пре него што би се дело "под сумњом" окарактерисало као оригинал, бар кад је реч о нашим високо котираним уметницима, а коначну реч би изнели историчари уметности који се одређеним аутором баве деценијама. Др Срђан Ђурић је на изложби у "Хаосу" представио мање знане радове из приватних колекција (30 од укупно 35 радова). Стручњаци, међу којима је Љубица Миљковић, виши кустос Народног музеја и аутор монографије о уметнику, изразила је сумњу у аутентичност неких радова, па чак и у један који потиче из музејске колекције Народног музеја у Смедеревској Паланци. У бучној, али конструктивној расправи учествовали су већ поменути историчари уметности, затим Борка Божовић (уметнички директор Галерије "Хаос"), Гордана Станишић (води збирку цртежа и графика у Народном музеју) и Маја Сковран (РТС). "Блиц" је забележио ову расправу. Да ли је ово фалсификат? - Ако неко мисли да на изложби има фалсификата, нека ми се писмом обрати, свакоме ћу одговорити. Овако је неозбиљно, јер се годинама бавим стилском форензиком и спектрографском анализом. Иза свих анализа увек стоји реч стручњака. Тврдим да је све што сам изложио оригинал. Оваква полемика за нас је новост, али се у свету свакодневно дешава. Граничну тачку тешко је одредити. Међутим, ту су и тзв. тајни знакови самих сликара које треба знати. За неколико Ван Гогових дела још увек се доказује аутентичност! Шумановић је био врло прецизан, чак је и време сликања бележио да би се знало каква је светлост тада била. Вољан сам да на сва ваша питања одговорим иако се нисам припремио јер нисам знао шта ме чека - рекао је Срђан Ђурић. „Стара циглана”, оригинал, из 1934, инв. број 95, Галерија Саве Шумановића у Шиду Уследила је видео презентација Љубице Миљковић којом је сугерисала одређена поређења радова да би нам предочила стилске разлике, разлике у потезу и колориту између, по њеном мишљењу, оригинала и фалсификата у које је, каже, готово сасвим сигурна. - Жао ми је што сам изазвала гнев неких. Нисам говорила никоме иза леђа већ оно што мислим. И даље мислим да овде има 15 фалсификата. И сама сам ставила рад из Смедеревске Паланке у монографију о Сави верујући колегама који су ми слајд проследили. Сад кад сам га видела, рекла бих да је проблематичан. За осталих 14 дела, по мојој оцени, рекла бих да су груби фалсификати. Њима се нарушава Савин опус у целини. Не тврдим да сам у праву, али 99 одсто чини ми се да јесам. Закључујем о чему је реч на основу специфичног потписа Саве Шумановића, грубости или финоћи потеза, по палети. Сава је опонашао природу по цртежу на лицу места на коме је бележио боју. Скоро са сигурношћу могу да тврдим да је све "фалсификате" израдила иста рука. Лепо се то види на примеру слике инвентарски број 95, "Стара циглана" из 1934, која је похрањена у Галерији Саве Шумановића у Шиду. Осим испитивања стила или руке, Маја Сковран је инсистирала на томе да се испита ко је, где и зашто копирао Шумановићева дела и уђе у траг власничким листовима. У помоћ треба позвати и жиг на папиру, јер се тачно зна ко је какав и када производио - сугерисала је Сковран, на шта је Миљковићева додала да се нпр. зна да је 1974. године сликар Владимир Николић израђивао фалсификате Саве Шумановића и био ухапшен због тога. Претпостављам да их је још таквих било, јер је Сава био на цени, а многи сликари од свог дела нису могли да живе, те су, претпостављам, улазили у неморалне послове. Све се то може утврдити хемијском анализом. Своје мишљење износим на основу свог искуства. Можете ми веровати, али и не морате. Након, на моменте, жучне расправе, и Божовићева се прикључила сумњи у аутентичност два цртежа. - Ово је тек почетак изношења на видело неких наших недоумица и мени је драго да се то баш у мојој галерији дешава, јер арт маркет треба да регулишемо. Зато нам је неопходан центар за експертизу, да бисмо били сигурни да су наши музеји без фалсификата, да су колекције чисте. На крају је Станишићева поентирала: - У мојој збирци је 65 Савиних цртежа, али сличне овима нисам видела, што опет не значи да су изложени кривотворени. На тржишту у Мексику појавило се недавно 50 фалсификата Фриде Кало, због чега је неко згодно констатовао: стичем утисак да је Фрида много више сликала од када је мртва! 26. мај 2009. | Извор: Б92 Лукић председник ФК Црвена звезда Владан Лукић изабран је у уторак за новог председника ФК Црвена звезда. За кандидатуру Лукића гласало је 30 присутних чланова Скупштине, 26 је било уздржаних међу којима и 19 представника навијача, а тројица против. Гласање је било јавно. Како Б92 сазнаје спортски директор биће Иван Аџић, заменик Небојша Крупниковић, тренер Владимир Петровић Пижон, а саветник председника клуба и директор Омладинске школе Ратомир Дујковић. Лукић је био једини кандидат за председника пошто је Драгољуб Лекић, кога је претходно кандидовало пет чланова Скупштине, што је и саопштио члановима највишег клупског органа. У новом Управном одбору су бивши фудбалери Владица Поповић, Стеван Стојановић, Петар Кривокућа, Душан Маравић и Стеван Остојић, али и тренер рукометног клуба и бивши играч "црвено-белих" Игор Бутулија и бивши директор Управе за спорт Драган Вуксановић. УО је сменио Сашу Козић са места генералног секретара клуба, а на ту функцију ће у среду бити именован Андрија Клеут . Скупштина ФК Црвена звезда, на којој би требало да буду изабрани председник и управа, каснила је пола сата јер није било кворума. Навијачи, који су чланови највишег тела, дошли су са закашњењем, а такође није било договора ко ће водити Скупштину. Инцидент је настао када су се ватерани побунили против председавајућег Анте Бошковића. „Већ две Скупштине водиш, срам те било“, викао је Војин Лазаревић. Председник клуба у оставци Ден Тана обратио се присутнима писмом у коме се захваљује на поверењу и жели да се изабере нови први човек клуба из Љутице Богдана. Интересантно, Танасијевић се потписао као „ваш келнер из Холивуда“. Представник навијачке групе Делије Јован Шурбатовић рекао је да ниједан кандидат нема подршку и предложио прелазну владу. „Ниједан кандидат није способан, не верујемо у план Лукића и његове људе. Оштро се противимо лошем плану Лукића. Не допуштамо Лекићу да се кандидује, а Лукићу не дамо подршку“, изјавио је Шурбатовић. Кандидат за место председника ФК Црвена звезда Владан Лукић каже да његов план може да помогне клубу. „У понедељак смо добили подршку Асоцијације привредника коју је потписало 150 предузећа која су исказала спремност да помогну Звезди. Слажем се да Звезда мора да нађе унутрашњи мир који је пољуљан. Кажите ми разлог зашто ми морамо да се мрзимо. Ја сам данас хтео да прочитам материјал, али овде слушам ко је био мали или велики играч. До 22. године сам играо за Звезду, долучио сам три дербија, био сам део тима који је освојио највеће трофеје, од оних који ме омаловажавају, не мислим на играче, већ на Лекића, ја сам више зноја пролио за Звезду него он воде попио“, рекао је Лукић. Владан Лукић је четврти председник Црвене звезде од 2005. године када се са тог места повукао Драган Џајић. Драган Стојковић Пикси био је на челу клуба из Љутице Богдана две године, а оставку је поднео средином октобра 2007. После њега клуб је водио Топлица Спасојевић, а потом Добривоје Танасијевић. Лукић је рођен 16. фебруара 1970. године. Као играч највеће успехе је имао са Црвеном звездом, а играо је и за Војводину, ОФК Београд, Атлетико Мадрид, Марбељу, Мец, Сион. У 30. години завршио је играчку каријеру. На последњим локалним изборима предводио је листу "Група грађана Владан Лукић", која је освојила 12,12 одсто гласова и добила четири мандата у скупштини општине у Сопоту. Лукић обавља и функцију потпредседника те београдске општине. Отправлено 29 Май 2009 - 22:20 Француска отвара Србији европска врата Аутор: Тамара Спаић | Фото:ФоНет | 29.05.2009. - 08:00 Француска ће здушно подржати укидање виза Србији и пружити помоћ Београду у преговорима о кандидатури, а разговори српске делегације, коју у Паризу предводи Борис Тадић, пре свега са председником Николом Саркозијем, прошли су неочекивано добро. Србија је добила још једну шансу да јој једна од две кључне земље ЕУ постане близак партнер и ослонац, рекли су за „Блиц“ извори блиски врху француске дипломатије. - Договор два председника да Србија и Француска потпишу споразум о стратешком партнерству какав наша држава нема ни са једном другом земљом значи да су размимоилажења са Француском превазиђена и да Београд може да рачуна на њену подршку у приступању ЕУ. Без подршке једне од две најјаче земље Европе нема ни наших евроинтеграција - каже за „Блиц“ Предраг Симић, професор Факултета политичких наука и донедавно наш амбасадор у Паризу. Подршка Француске свакако ће бити значајна противтежа Немачкој која се у последње време отворено супротставља даљем проширењу ЕУ (са изузетком Хрватске), делом и због парламентарних избора. Такође, требало би додатно да отопи ставове Белгије и Холандије, које су још на становишту да Србија „не заслужује позитивне сигнале и охрабрење“ пре него што преда Хагу Ратка Младића. Најава Бориса Тадића након сусрета са Николом Саркозијем пре два дана у Паризу да ће бити потписан споразум ентузијастичког назива, указује на то да се отвара нова шанса за блиске односе две државе. Наши традиционално веома пријатељски и савезнички односи с почетка двадесетог века на почетку овог покварили су многи погрешни потези Коштуничине владе. На пријатељски пружену руку бившег председника Француске Жака Ширака, захваљујући коме је одмах после демократских промена 2000. године управо Војислав Коштуница као председник СРЈ био примљен на самиту шефова ЕУ у Бијарицу, Србија је одговорила фаворизовањем домаћих тајкуна у приватизацијом фабрика за које су биле заинтересоване француске фирме. „Даноне“ је био губитник у афери са продајом фабрике „Књаз Милош“, „Винчи“ се неславно повукао тако што је банкротирао „Интермост“ и пропали планови за градњу аутопута од Мађарске до јужног Јадрана, „Лор“ није успео са „Шинвозом“... Да тога није било, каже професор Симић, питање је какав би став Француске био према Косову и његовој независности. - Са овом посетом, уз претходни састанак Тадића и Саркозија у Евијану, две земље су спремне да отворе нову страницу. Сигурно је и успешна посета потпредседника САД Џозефа Бајдена утицала на париски успех. Надам се да нови импулс неће бити поново заустављен нашим трапавим поступцима. Србија мора наћи простора за француски капитал и интересе ако жели да има упориште у Француској и обезбеди више слуха за наше интересе у Паризу - упозорава донедавни амбасадор у Француској. Највероватније да већ на јесен или крајем године треба очекивати посету председника Француске Србији и да ће том приликом најављени споразум и бити потписан. Извор „Блица“ из српског Министарства спољних послова каже да посету треба посматрати у оквиру познате стратегије да је „малој држави у међународној сарадњи потребан већи брод да би јој отварао пут и да би ишла брже“. - Стратешко партнерство са једном од кључних земаља ЕУ је велики помак у односима. Споразум о стратешком партнерству ми немамо ни са једном државом ЕУ. Састанак Тадића и Саркозија је веома позитиван развој који ће утицати на наше економске односе и укидање виза Србији, а посебно ће значити када уђемо у преговоре о кандидатури - каже за „Блиц“ Милан Симурдић, председник Форума за међународне односе. Тадић: Односи бољи за неколико октава Председник Србије Борис Тадић оценио је јуче да је његова дводневна посета Паризу била прилика за нови почетак у односима Србије и Француске и да се на емоцијама са почетка 20. века граде односи две државе на почетку 21. века. - Све овде је било за неколико октава више и боље него што је било у нашим односима у протеклих 20 година - истакао је Тадић. Према његовој оцени, нема тачака неспоразума, а за места где постоји неслагање, попут питања Косова и Метохије, постоји воља да се разумеју различитости. Тадић је јуче у Паризу открио плочу погинулим српским војницима у Првом и Другом светском рату. Терал: Саркози жели да брзо напишемо споразум - Ради се о споразуму између Француске и Србије који се тиче највећег дела наших међусобних односа, с посебним нагласком на нашој подршци Србији у процесу европских интеграција, на развоју економских односа, на културној размени. На садржају споразума почињемо да радимо већ од данас. Циљ нам је да будемо брзи у складу са жељом коју је изразио председник Саркози - каже за „Блиц“ амбасадор Француске у Београду Жан-Франсоа Терал. Основне поруке на крају ове посете биле би: подршка Француске напорима које Србија улаже како би приступила ЕУ, потврда наше намере да се дође до потпуног укидања виза и нови замах нашим билатералним односима - наглашава француски амбасадор. Пријава против Перановића 29. мај 2009. | 15:11 | Извор: Б92 Београд -- Полиција у Новом Пазару је поднела кривичну пријаву противи бившег управника центра Црна Река Бранислава Перановића и једног његовог сарадника. Бранислав Перановић (Б92) У питању је Немања Радосављевић, звани Кеба, из Лазаревца. Они су осумњичени да су извршили кривично дело насилничког понашања на штету Д. П. из Зајечара, бившег штићеника поменутог центра и на штету С. Ј. из Лознице, бившег штићеника поменутог центра. Наведене кривичне пријаве поднете су Општинском јавном тужилаштву у Тутину. О свим предузетим мерама и радњама полиција је доставила извештај Општинском јавном тужилаштву у Тутину и Окружном јавном тужилажтву у Новом Пазару. Полиција је саопштила да наставља даљи рад на утврђивању чињеница које би могле указати да је у наведеном центру дошло до злоупотреба у финансијском пословању. Усвојен закон о саобраћају 29. мај 2009. | 12:02 | Извор: Тањуг Београд -- Скупштина усвојила закон о саобраћају који предвиђа ригорознију казнену политику и треба да допринесе смањењу броја удеса. Примена закона почиње за 6 месеци. (ФоНет, архива) За Закон о безбедности у саобраћају на путевима, који је усаглашен са стандардима ЕУ, гласало је 126 посланика, од 146 присутних, а његова примена почеће кроз шест месеци. Новим законом дозвољена количина алкохола у крви смањена је са 0,5 на 0,3 промила, предвиђено је пооштравање казни, као и уписивање казнених поена у возачку дозволу. Несавесни возачи за које се утврди да су у крви имали до 0,5 промила алкохола плаћаће новчану казну, док ће онима који буду имали веће количине алкохола у крви бити одузета дозвола. У насељеним местима опште ограничење брзине смањено је са 60 на 50 километара на сат. Закон уводи казнене поене, тако да ће се несавесним возачима сматрати они који сакупе 18 казнених поена, који проузрокују саобраћајну незгоду са смртним исходом или две саобраћајне несреће у којим су телесно повређени други учесници у саобраћају. Тим возачима полиција ће моћи да одузме возачку дозволу, која ће им бити враћена тек пошто у одговарајућим институцијама буду доказали да су способни да управљају возилом. Новина коју уводи закон је и кажњавање на основу видео снимка учесника у саобраћају, а новчане казне за саобраћајне прекршаје неће бити плаћане полицајцима на лицу места, већ ће возачи добијати уплатницу на основу које ће извршити уплату. Закон пооштрава казнену политику, па ће тако новчане казне износити од 3.000 до 50.000 динара, а у случају када возач покаже безобзирност или намеру да у знатнијој мери угрози безбедност саобраћаја, предвиђена је и казна затвора. Возачи, који саобраћајни прекршај изазову док се дете налази у возилу, плаћаће два пута веће казне, а закон прописује и забрану употребе мобилног телефона током вожње. Млади возачи, од 16 до 18 година, добијаће пробне возачке дозволе и неће моћи да управљају возилом без пратње сувозача са редовном дозволом и искуством од најмање пет година, а вожња ће им бити забрањена у периоду од 23 до пет сати ујутро. Нови закон предвиђа оснивање Агенције за безбедност саобраћаја, док ће влада донети петогодишњу националну стратегију о безбедности саобраћаја, на основу које ће бити прављени годишњи програми. Влада усвојила квоте за упис на факултете у школској 2009/2010. Ове године биће уписано мање бруцоша Аутор: Јелена Илић | Фото:г. срданов | 29.05.2009. - 05:00 Влада је јуче усвојила предлог квота за упис бруцоша, тако да је извесно да ће државни факултети ове године припремити мање индекса него лане. Најмање студената ове године биће уписано у Крагујевцу, где је планирано 1.000 бруцоша мање, а ништа боље није ни на Нишком универзитету. Ипак, ако је за утеху, број буџетских студената неће се битније променити, а смањење се углавном односи на оне који ће се школовати о сопственом трошку. Универзитет у Београду, према предлогу факултета који су у његовом саставу, ове године уписаће укупно 14.607 бруцоша. У односу на прошлу годину, то је 126 студената мање на буџету и 496 мање оних који сами плаћају школовање. Предложени број буџетских студената за упис на неки од факултета Универзитета у Новом Саду мањи је од прошлогодишњег за 415 места, односно ове године планирано је да буде уписано укупно 8.273 бруцоша. Уписне квоте остале су исте као прошлогодишње једино на Технолошком, Правном и Грађевинском факултету, док ће само Филозофски, Медицински и Факултет техничких наука ове године примити већи број буџетских студената. Свршени средњошколци који не успеју да освоје довољан број бодова за неко од места на буџету ове године имаће мање шансе да се упишу као самофинансирајући студенти, будући да је тај број, према предлозима новосадских факултета, смањен за 558 места. Ипак, на крагујевачким факултетима ове године биће драстично смањен број уписаних бруцоша. Према речима Зорана Поњавића, проректора за наставу на овој високошколској установи, о трошку државе студираће 2.015 академца, колико и 2008. године, али ће број самофинансирајућих бити мањи за више од хиљаду. Разлог за смањење су акредитације које су факултети добили или пак траже према просторним и кадровским могућностима, као и платежној моћи родитеља студената. - Поучени искуством из претходних година, Агрономски у Чачку и Машински у Крагујевцу не планирају упис самофинансирајућих бруцоша - каже за „Блиц” Зоран Поњавић и наводи да су и остали факултети смањили број од 20 до 60 одсто. На шест департмана и 20 студијских програма Универзитета у Новом Пазару предложено је да ове године биће уписано 735 студената, док ће на 10 факултета Универзитета у Приштини бити уписано укупно 1.865 академаца, односно чак 1.086 мање него лане. Погледајте квоте за упис на све универзитете - http://www.blic.rs/_...ustvo/kvote.pdf Губици НИС-а 8 милијарди динара? 29. мај 2009. | 01:34 | Извор: Политика Београд -- Губици НИС-а за 2008, према ревизорском извештају, процењени су на чак осам милијарди динара, односно око 90 милиона евра, незванично сазнаје Политика. Након објављивања ревизорског извештаја КПМГ о пословању Нафте индустрије Србије за 2008. годину, који би данас требало да буде представљен Управном одбору, могли би да се реше стари, али и да дође до нових српско-руских неспоразума. Тим пре што су губици НИС-а за 2008. годину процењени на чак осам милијарди динара, односно око 90 милиона евра, како Политика незванично сазнаје из извора блиских тој компанији. Уколико овај податак данас буде потврђен, то значи да су губици НИС-а готово двоструко већи од оних са којима је већински власник “Гаспромњефт” изашао у јавност почетком године, а према којима су процењени на око 3,8 милијарди динара или око 40 милиона евра. Српска страна, како се сазнаје, неће прихватити овакав извештај КПМГ, већ ће тражити или нову ревизију или поновни попис комплетне имовине НИС-а, залихе, билансе стања и успеха... Јер, без тога ревизорски извештај о завршном рачуну не може бити прихваћен, тврди за Политику Никола Мартиновић, члан Управног одбора НИС-а. Он каже да су сви чланови Управног одбора већ упознати с детаљима ревизорског извештаја КПМГ-а. Он је неприхватљив највише због, како објашњава, методологије коју је ревизор користио да утврди да ли је НИС лане пословао с добитком од 2,3 милијарде, како тврди српска страна, или с губитком. Упитан како је могуће да “Гаспромњефт” пре потписивања купопродајног уговора није знао у каквом је финансијском стању НИС, као и откуд сада губици од чак осам милијарди динара, Мартиновић категорички тврди да је руски партнер морао све да зна, те да изненађењу нема места. Он сматра да негативан завршни рачун о пословању компаније неће заоштрити односе с “Гаспромњефтом”. Напротив, верује да ће се решење с руским партнером наћи колико данас. У интересу и једних и других је да крену с модернизацијом компаније како би спремно дочекали конкуренцију, каже он. Истовремено, извори блиски руској страни нису баш уверени да ће се компромис тек тако лако постићи, наводећи да је право српске стране да се не сложи с извештајем КПМГ. Међутим, губитке неко мора да надокнади. Да би извештај ревизора добио зелено светло, потребно је да га усвоји и Скупштина НИС-а, односно да се с њим сложе министар енергетике Петар Шкундрић и директор “Гаспромњефта” Александар Дјуков, најкасније до 30. јуна ове године. Нови поступак за батинање Понавља се суђење Марку Милошевићу Аутор: Вук З. Цвијић | Фото:Бета-АП | 29.05.2009. - 08:00 Окружни суд у Пожаревцу укинуо је решење Општинског суда којим је обустављен кривични поступак против Марка Милошевића и његових сарадника, вођен по приватној оптужници сада покојног члана „Отпора“ Радојка Луковића за наношење тешких телесних повреда. Луковић, који је страдао прошле године у саобраћајној несрећи је још маја 2000. тужио Марка Милошевића, његове сараднике и чланове обезбеђења Сашу и Милана Лазића, Милана Пајића, Бојана Тадића и Зорана Ивановића. Милошевић, његови сарадници и телохранитељи напали су и претукли тројицу „отпраша“ 2. маја 2000, међу којима је био Луковић. Судија Општинског суда Гордана Видојковић обуставила је кривични поступак сматрајући да се у законском року од три месеца од погибије нико од Луковићевих правних следбеника није преузео гоњење. Окружни суд у Пожаревцу је решење укинуо уз образложење да би у поновљеном поступку Општински суд требало да утврђује одговорност за наношење тешких телесних повреда члановима „Отпора“, па тек након тога треба оцењивати да ли има места примени законских одредби и доношењу решења о обустављању кривичног поступка. Окружни суд је решење донео 19. маја, а пуномоћнику оштећеног Луковића уручено је јуче. Након што је Окружни суд у Пожаревцу 14. фебруара укинуо ослобађајућу пресуду Општинског суда Марку Милошевићу и његовим сарадницима и телохранитељима за наношење тешких повреда, очекује се да судија Видојковић закаже главни претрес. Пожаревачки Општински суд је јуна прошле године због наводног недостатка доказа одустао од оптужби против Милошевића и петорице његових сарадника за наношење тешких повреда тројици „отпораша“. Координатор пожаревачког „Отпора“ Момчило Вељковић, који је био повређен у нападу Милошевићеве групе, изјавио је после поништења пресуде Општинског суда да је то пребацивање одговорности са циљем да поступак застари. - Један суд другом враћа пингпонг лоптицу у намери да добију на времену јер предмет застарева у мају 2010. Тада истиче 10 година од дана када смо били брутално претучени на улици у Пожаревцу и када су Луковићу поломили нос и нанели му тешке телесне повреде и када је мене Марко тукао пиштољем по глави - рекао је за „Блиц“ Вељковић. Смрт у саобраћајној несрећи У несрећи 10. јула 2008. на мосту на Великој Морави живот су изгубили новинар и члан Отпора Миле Вељковић, члан пожаревачког Отпора Радојко Луковић и музички уредник телевизије „ИН” из Пожаревца Александар Митровић. Њих тројица су била у аутомобиу „опел омега”, кога је отпозади ударио камион-шлепер. Након удара они су слетели с моста у Велику Мораву, а рониоци су касније на обалу извукли аутомобил са њиховим телима. петак, 29. мај 2009, 08:00 -> 14:10 Аустрија значајан политички партнер Србије Министар одбране Србије Драган Шутановац састао се у Бечу са аустријским колегом Норбертом Дарабошом. Министри разговарали о подршци Аустрије процесу европских интеграција Србије, сарадњи две одбрамбене индустрије и реформама оружаних снага. Српски министар одбране Драган Шутановац разговарао је у Бечу са аустријским министром одбране и спорта Норбертом Дарабушом о подршци те земље процесу европских интеграција Србије, сарадњи две одбрамбене индустрије и реформама оружаних снага. Након разговора, Шутановац је на конференцији за новинаре рекао да је Аустрија један од најзначајнијих спољно-политичких партнера Србије, као и да два министарства и две војске имају одличну сарадњу. Шутановац је подсетио да је Аустрија један од највећих инвеститора у Србији и да искуства њене војне неутралности, реформе оружаних снага и активног учешћа у програму НАТО-а Партнерство за мир могу да буду веома значајни за Србију. "Сложили смо се да делимо исти безбедносни простор али да треба да делимо и заједничке вредности", рекао је српски министар и додао да је у разговору поменута и "опасност од асиметричних претњи" по безбедност у региону. Шутановац је подсетио да Аустрија има развијену војну индустрију и да је Србија веома заинтересована да чланице њене одбрамбене индустрије успоставе сарадњу и размотре могућности заједничке производње наоружања и војне опреме. Српски министар одбране задовољан је због тога што је Аустрија прихватила да учествује на међународном аеромитингу који је ће у септембру бити одржан у Београду, и додао да тај догађај има велики симболички значај због чега је битно да се окупи што више пријатељских земаља. Подршка интеграцијама у ЕУ Аустријски министар је поновио да Србија има пуну подршку у процесу приближавања ЕУ и у реформи оружаних снага. "За нас у ЕУ процес реформе Војске Србије је веома важан јер ће Србија на тај начин допринети и процесу приближавања Европској унији", рекао је Дарабуш и оценио да је Србија битан фактор стабилности на Балкану због чега заслужује сваку врсту подршке у интеграционим процесима. Шутановац је као могући простор за сарадњу Војске Србије и Војске Аустрије навео заједничку обуку, заједничке активности специјалних јединица и размену искустава из области војне медицине. Двојица министара су, такође, изразили спремност да сарађују по питању учешћа припадника две војске у мировним мисијама у свету. Шутановац је раније данас, у пратњи колеге Дарабуша, положио венац на Споменик незнаном јунаку након свечаности којој је присуствовала почасна чета аустријске Гарде, војни оркестар и велики број грађана и туриста. "Слава свим јунацима и невиним жртвама који су положили животе за слободу и просперитет свих грађана Европе. За вечно пријатељство! За Србију, за Аустрију", уписао је Шутановац у књигу утисака након полагања венца на Споменик незнаном јунаку. петак, 29. мај 2009, 17:39 -> 17:40 Обележавање 40. годишњице смрти Радивоја Кораћа У Београду ће низом манифестација 1. и 2. јуна бити обележена четрдесета годишњица трагичне смрти нашег прослављеног кошаркаша Радивоја Кораћа. Кошаркашки савез Србије, Кошаркашки савез Београда, Олимпијски комитет Србије и екипа филма "Жућко" - скица за портрет Радивоја Кораћа желе да пошаљу поруку да величине као што је Кораћ не смеју да буду заборављене, али и да је време да се вратимо неговању истинских вредности, поштовању традиције и успеха претходних генерација. Обележавање Кораћеве смрти почеће 1. јуна у 18,30 часова у Кнез Михаиловој улици, преко пута кафане "Руски цар", где ће се први пут после више деценија окупити легенде југословенске и светске кошарке. На том месту, завном "Жућков ћошак", некада су се због Кораћа окупљали најзначајнији људи из света спорта и уметности. Ту ће ускоро бити постављено спомен обележје које ће пролазнике подсећати да су се на том месту некада окупљале легенде наше кошарке, на челу са Кораћем. У понедељак у 20 часова председник Олимпијског комитета Србије Владе Дивац организоваће коктел у просторијама националног комитата. У уторак 2. јуна у Кошаркашком савезу Србије у 10 часова биће организован "Дан сећања" на Кораћа, а у 11,30 биће положени венци на његов гроб у Алеји великана на Новом гробљу. У 15 часова биће организован пријем у трофејној сали Кошаркашког клуба Партизан, а у 18 часова пријем ће бити организован и на теренима Црвене звезде на Малом Калемегдану. У уторак од 19,30 на теренима Партизана на малом Калемегдану биће одиграна утакмица између ОКК Београда и екипе Радивоје Кораћ. У току утакмице биће приказан филм о Кораћевој генерацији и уручени поклони и признања гостима и великанима наше кошарке. Обележавању четрдесете годишњице Кораћеве смрти присустоваће многи играчи из шездесетих и седамдесетих година. Из Словеније ће доћи Иво Данеу и Борис Кристанчић, из Хрватске Петар Сканси, Дамир Шолман, Јосип Ђерђа, Никола Плећаш, Винко Јеловац и Рато Тврдић, а из Босне и Херцеговине Вјечеслав Тољ, Хидо Башић и Муриз Алић. Поред бивших репрезентативаца Југославије, у Београд ће допутовати и Кораћеви саиграчи из италијанске Петрарке, последњег клуба за који је играо, Франческо Верото и Фабио Фабионо. Биће ту и Кораћеви саиграчи из Србије Слободан Гордић, Милорад Еркић, Немања Ђурић, Драгослав Ражњатовић, Драган Капичић, Владимир Цветковић, Зоран Мароевић, Момчило Пазмањ, Бата Радовић, Блаж Котарац, Небојша Вучинић и Бата Ђорђевић. ЈАТ активира уговор о набавци "Airbus" авиона Извор: Putujem.com петак, 29. мај 2009. Уговор о набавци "Аирбус" авиона из 1998. године могао би да буде активиран, сазнају "Новости". Менаџмент "Jat Airways" очекује позив из Париза, а у плану је замена авиона АТР 72-200 најновијим и најмодернијим АТР 72-500. Србија је са "Аирбус" уговорила набавку авиона у вредности од 580 милиона долара.Произвођачу из Тулуза још пре десет година уплаћен је депозит од 23,5 мил УСД, а ниједан авион није испоручен. Светске авиокомпаније су, иначе, отказале значајан број поруџбина "Airbus" због економске кризе која је смањила број путника за 20 до 40%. Како незванично сазнају "Новости", у петак би Управни одбор "Јата" требало да усвоји нову систематизацију са највише 1.200 запослених, а намера менаџмента је да до јуна комплетно изнајми свој пословни простор на Новом Београду (у Булевару уметности 16) од неколико хиљада квадрата, и да сви запослени пређу на аеродром. Тиме ће се само од рентирања пословне зграде добијати више од 30.000 евра месечно. Генерал Лазаревић жалбом тражи ослобађање 29.05.2009 | 17:01 Извор: Бета Пензионисани генерал ВЈ Владимир Лазаревић затражио је жалбом од Хашког трибунала да га ослободи кривице за злочине на Косову, због којих је у првостепеном поступку пред тим судом осуђен на 15 година затвора. У најави жалбе, коју је данас објавио Трибунал, одбрана Лазаревића тврди да је првостепено судско веће погрешно утврдило чињенице о догадјајима у више општина на Косову и погрешно применило право када је Лазаревића прогласило кривим за помагање и подржавање присилног премештања и депортације Албанаца с Косова 1999. године. Поред тога, одбрана генерала Лазаревића се жали и на висину изречене казне која је, како оцењује, престрога. Браниоци Михајло Бакрач и Дјуро Чепић стога траже да апелационо веће Трибунала преиначи првостепену пресуду и генерала Лазаревића ослободи. Као алтернативу томе, у жалби се наводе ново судјење или значајно смањење првостепене казне, уколико и апелационо веће утврди да је Лазаревић био одговоран за нека од почињених злодела. Преиначење првостепене пресуде и ослобадјање, затражили су и бивши потпредседник Владе СР Југославије Никола Шаиновић и генерали Драгољуб Ојданић, Небојша Павковић и Сретен Лукић, који су били осудјени заједно са генералом Лазаревићем. Крајем фебруара, првостепено веће судије Ијана Бономија (Iain Bonomy) неправоснажно је на по 22 године затвора Шаиновића (60), Павковића(62) и Лукића (55), као кључне учеснике "у удруженом злочиначком подухвату" насилног протеривања стотина хиљада албанских цивила са Косова од марта до јуна 1999. године. Они су проглашени кривим по свих пет тачака оптужнице - за присилно премештање, депортације, убиства и прогон албанског становништва с Косова. Шаиновић је у критично време био потпредседник владе СР Југославије, Павковић командант Треће армије Војске Југославије, а Лукић начелник Штаба МУП Србије на Косову. Генерале Ојданића (67) и Лазаревића (59), Трибунал је првостепено осудио на по 15 година затвора зато што су "помагали и подржавали" почињење злочина у оквиру спроводјења тог подухвата, али нису имали намеру да Албанце масовно раселе. Ојданић и Лазаревић проглашени су кривим за помагање и подржавање присилног премештања и депортације, а ослободјени су кривице по остале три тачке. У то време, Ојданић је био начелник Генералштаба ВЈ, а Лазаревић командант Приштинског корпуса. Бивши председник Србије Милан Милутиновић, као првооптужени, првостепеном пресудом је ослободјен кривице. Тужилаштво Хашког трибунала најавило је јуче да се неће жалити на ослобадјање Милутиновића, али је жалбом затражило повећање казни Шаиновићу Драгољубу Ојданићу, Небојши Павковићу, Владимиру Лазаревићу и Сретену Лукићу. У најави жалбе, Тужилаштво уопште не помиње Милутиновића, а првостепене казне изречене осталима назива "очигледно непримереним" тежини злочина и стога тражи њихово "значајно повећање". О жалбама ће, пошто буду поднете, одлучивати апелационо већа Трибунала. Суђење Милутиновићу и саоптуженима почело је 10. јула 2006, а завршено је у августу прошле године. Првостепена пресуда изречена је 26. фебруара 2009. Током доказног поступка, тужиоци су извели 112 сведока, а одбрана 120 сведока. Оптужени Шаиновић и Ојданић су у притвору Трибунала од пролећа 2002, а Милутиновић од јануара 2003, када су се добровољно предали. Генерали Павковић, Лазаревић и Лукић добровољно су се предали суду 2005. годне Отправлено 31 Май 2009 - 14:31 ДС: Регионализација кључна за Србију Идеја регионализације није идеја поделе Србије, већ управо идеја јачања њеног интегритета, рекао председник Тадић на седници Главног одбора Демократске странке. Тадић упозорио да ће се Србија, ако не спроведе суштинске реформе, за десет година суочити са великим тешкоћама. У првом плану борба против корупције и криминала. Председник Србије и лидер Демократске странке Борис Тадић изјавио је на седници Главног одбора ДС да је питање регионализације и децентрализације од суштинског значаја за Србију. Бескомпромисна борба против криминала Један од приоритетних циљева Владе у наредном периоду мора бити и бескомпромисна борба против организованог криминала и корупције, чиме ће Србија допринети европској и светској стабилности, рекао је Тадић. "Србија се налази у средишту борбе против организаваног криминала и ми ћемо ову борбу спровести до краја", истакао је Тадић. Србија стално јача своје капацитете за борбу против организованог криминала јер се само на тај начин обезбеђује сигурност за будућност. Тадић је истакао да "нико није заштићен ни у једној странци" и оценио да су све странке у Србији дубоко у корупцији, али и неке друге професије и други делови друштва. Од чланова Демократске странке, Тадић очекује да предводе борбу против корупције. "Идеја регионализације није идеја поделе Србије, већ управо идеја јачања њеног интегритета. Ако земља нема равномеран регионалан развој то угрожава њен интегритет", рекао је Тадић. Председник је истакао да то није идеја стварања регија, које би личиле на Војводину и Косово. "Код нас се регионализацији обично приступа на основу историјског принципа и то је потпуно погрешан приступ. Он је дисфункционалан и понекад угрожава и саму идеју децентрализације", објаснио је Тадић и најавио да ће питање регионализације, у које дубоко верује, на следећој скупштини странке кандидовати као централно место политике ДС-а. Регионализација Србије ће се, како је рекао Тадић, одвијати у две фазе: прва ће бити завршена до 2013. године, а друга 2020. године. Тадић се позвао на европска искуства, која познају два функционална модела регионализације, статистички и економски. "Стратегија регионализације и децентрализације треба да буде усмерена ка грађанима, а не ка политичким елитама, па да се формира систем 'феуда', који би довео у питање интегритет земље", рекао је Тадић у говору на Главном одбору ДС-а. Питање Закона о надлежности Војводине и Статута, према Тадићевом мишљењу треба да се реши тако што ће бити уклопљено у статегију регионализације. Уверен је да Србију на крају мандата ове владе чекају озбиљне политичке реформе и сматра да треба мењати Устав. "Устав који имамо јесте добра основа за дограђивање и побољшавање, али то није свето писмо које је неизмењиво", рекао је Тадић. Евроатлантске интеграције без уцена Говорећи о евроатлантским интеграцијама, Тадић је рекао да Србију нико неће уцењивати признавањем Косова и да је крај ове године реалан рок за укидање виза грађанима Србије. Навео је да је добио чврста уверања Џозефа Бајдена да Србију у њеним европским интеграцијама нико неће условљавати Косовом и да то исто важи и за интеграцију у НАТО када за то дође време. Председник Србије је поновио да ће се за Косово Србија борити свим дипломатским средствима. Истакао је да Србија има јасну европску перспективу и нагласио велики значај Француске као статешког партера која је понудила сарадњу у више области на путу Србије ка Европској унији. Осврћући се на економску ситуацију, Тадић је оценио да ће све земље региона ове године, а можда и следеће бити у рецесији, и истакао да Влада Србије планира нове море којима би стандард грађана био додатно заштићен. Избори нису решење Лидер Демократске странке изјавио је да би скоро расписивање превремених парламентарних избора било неодговорно, и одраз политичке незрелости. Тадић је истакао да у Србији нема добронамерног политичара који би у условима економске кризе могао инсистирати на превременим изборима. "Избори сами по себи нису решење. Они су део демократског процеса и у стабилним земљама дешавају се у четворогодишњим циклусима и Србија треба да тежи таквим циклусима", рекао је Тадић. Тадић је рекао да би скори избори одговарали Демократској странци, јер би она тај начин повећала свој политички утицај, али да такво решење не би донело нова радна места, већу стаблност и подизање међународног кредибилитета Србије. "Ако Србија не доврши послове започете седамдесетих, осамдестих година, па и оне након 2000. године и не спроведе реформе суочићемо се 2020. са непремостивим проблемима као друштво", оценио је Борис Тадић. Хрватска, Словенија и Црна Гора се боре за српске туристе Аутор: Блиц online | 30.05.2009. - 08:32 Хрватска, Словенија и Црна Гора воде мали "рат" билбордима, не би ли привукли туристе из Србије, пред почетак туристичке сезоне, преноси РТС. У јеку економске кризе, стручњаци кажу да, туристи из Србије бирају место одмора искључиво по томе колико их то кошта. Од када су се појавили билборди који маме на море, јавност дискутује о томе да ли ове земље очекују да туристи из Србије спасу туристичку сезону. Представници Храватске кажу да овог лета очекују више организованих посета, и да су билборди део маркетиншке кампање коју споводе и у Русији и Украјини. "Ово је само почетак, ми ћемо морати поново успоставити односе, и ми ћемо учнити све да се туристи из Србије осећају сигурно", рекао је амбасадор Хрватске у Београду Жељко Купрешак. Мишљења грађана о могућности летовања на Хрватском приморју су подељена. Да би привукли туристе, Словенци су поједноставили процедуру издавања виза преко туристичких агенција. "Нисмо компаративни са Хрватском, али имамо шта да понудимо", рекао је Мирослав Луци, амбасадор Словеније. Црногорци су ове године због економске кризе снизили цене услуга. "Туристи из Србије су на домаћем терену, а експанзија других туристичких тржишта неће утицати на посету гостију из Србије", оценио је директор Туристичке организције Црне Горе. Груба рачуница показује да су потребне четири просечне плате за седам дана на хрватском или словеначком приморју, што је скупље него за друге дестинације, додаје РТС. Туристи ове године, више него раније гледају да уштеде сваки евро, па је тренутно први избор Грчка, а следе је Бугарска и Турска. Косовска Митровица: Бомба испред супермаркета Субота, 30. мај 2009. 14:29 У северном делу Косовске Митровице, у центру града, испред улазних врата једног од најпрометнијег супермаркета у граду јутрос је пронађена неексплодирана ручна бомба коју су нешто касније деактивирали припадници Кфора. Командир полицијске станице у северном делу Косовске Митровице Милија Милошевић изјавио је Тањугу да је бомба пронађена јутрос нешто иза шест часова, после чега су на лице места стигли припадници специјалне јединице Кфора који су деактивирали бомбу. Експлозивна направа је пронађена испред супермаркета који се налази у центру града у улици Краља Петра Првог и ситуација је нормализована око осам часова, рекао је Милошевић. Власник супремаркета Драгиша Костић изјавио је митровичком радију "Контакт Плус" да је бомбу испред локала нашао његов радник јутрос када је дошао на посао. "Случај смо пријавили полицији, после чега је дошао Кфор", рекао је Костић. Он је додао да му до сада нису биле упућиване никаве претње и да не зна шта би могао бити мотив остављања експлозивне направе испред његове радње. (Танјуг) Милетић: Србија може остати војно неутрална Субота, 30. мај 2009. 10:11 Начелник Генералштаба Војске Србије(ВС) Милоје Милетић изјавио је да је могуће да у Србија остане војно неутрална у садашњем распореду геополитичких снага у свету. "То потврђује и постојање европских земаља које нису чланице војнополитичких савеза, али су активно укључене у колективни систем безбедности", рекао је Милетић у интервјуу сутрашњим Вечерњим новостима. На питање о критикама да у Стратегији националне безбедности и Стратегији одбране нигде не стоји да ли Србија треба да уђе у НАТО или да остане војно неутрална, Милетић је рекао да се Војска Србије понаша у складу са одлукама Скупштине Србије која је усвојила резолуцију о војној неутралности. Додао је и да су промене у вези са тим питањем у надлежности Скупштине Србије. На питање шта у овом тренутку представља највећу претњу по безбедност земље, Милетић је рекао да је "не само за Србију и регион већ и за целу Европу највећи безбедносни изазов покушај отцепљења аутономне покрајине Косово и Метохија". Додао је и да је безбедност у Србији и региону много боља него претходних година, али да на њу и даље у великој мери утичу проблеми из прошлости. "Национални, верски, политички екстремизми, поред постојећих економских тешкоћа отежавају демократизацију и транзицију држава на Балкану", рекао је Милетић. На питање колику претњу по Србију представљају Косовске снаге безбедности, Милетић је рекао да 2.500 припадника тих снага, који су углавном наоружани лаким оружјем, у овом тренутку не представљају војну претњу за Србију. "Међутим на дужи рок то може бити потенцијални извор нестабилности", рекао је он и додао да "стварање нових оружаних формација, које не предвиђа ни резолуција Уједињених нација 1244 нити било који други међународни споразум, ремети биланс снага на овим просторима". На питање о иницијативи за укидање Копнене зоне безбедности, Милетић је рекао да су у току "одређене политичке консултације о редефинисању војно-техничког споразума са Кфором", али је навео да је у овом моменту тешко предвидети када ће се то догодити. Милетић је рекао и да је ВС спремна да преузме контролу у Копненој зони безбедности истакавши да су се стекли услови за њено укидање, јер су се, како је навео, прилике у протеклих 10 година суштински промениле. "Од позиције супростављених страна изградили смо позиције партнерских односа", рекао је Милетић. Говорећи о утицају економске кризе, Милетић је рекао да она неће зауставити реформе у Војсци Србије и да очекује да најкасније до 2011. Србија "добије професионалну војску". "Можда ће због кризе неки рокови бити продужени, успорена модернизација и опремање, али стандард и обука кадрова неће бити угрожени", рекао је Милетић у интервјуу сутрашњим Вечерњим новостима на питање о Владиним мерама штедње због кризе. Милетић је рекао да припадницима војске нису смањене плате, али да је војни буџет "значајно смањен за 5,1 милијарду динара". (Бета) Избори на Космету опет деле Србе Уколико не спроведу децентрализацију пре избора, Албанци нису заинтересовани за мултиетничко Косово, каже Рада Трајковић Рада Трајковић Председник Косова Фатмир Сејдиу наставља консултације с представницима политичких партија о локалним изборима, а до средине недеље ће бити завршене консултације са представницима свих политичких партија и тада ће Сејдиу изаћи са конкретним предлогом о датуму одржавања општинских избора, највероватније у другој половини октобра. Локални избори које приштинске власти организују самостално, без Унмика, већ су поделили косовске Србе, јер не постоји јединствен став о томе да ли на њима треба учествовати. За сада, ни Влада Србије ни Министарство за КиМ немају став о томе, а док се не изда препорука, односно обавезујуће упутство за косовске Србе, како је то бивало на свим претходним изборима, косовски Срби ће се опредељивати према страначкој припадности и ставу њихових „централа”. Председник Покрајинског одбора СПО-а Ранђел Нојкић и овога пута залаже се за излазак на биралишта, али под условом да се истовремено одрже и парламентарни избори. „Албанци не могу једнострано примењивати Ахтисаријев план у коме јасно пише да се након успостављања закона, који су већ донесени у скупштини Косова, почне са одржавањем и локалних и парламентарних избора”, каже Нојкић за „Политику”. Београд мудром политиком може много да уради и да натера све Србе да гласају: Ранђел Нојкић На питање да ли је то једини услов под којим би Срби требало да изађу и да ли сматра да би учешћем у скупштини Косова нешто добили с обзиром на то да су Срби у мањини, Нојкић одговара да „Београд мудром политиком може много да уради и да натера све Србе да гласају”. Потпредседник СНВ-а Косова и Метохије Рада Трајковић сматра да на изборе треба изаћи, али тек пошто се обави децентрализација и Срби добију своје општинске и територијална целине. „Уколико не буде децентрализације, то значи и да међународна заједница, али и Албанци, нису заинтересовани за мултиетничко Косово”, каже Рада Трајковић. Тачан датум одржавања избора није познат, а поједини албански политички представници спомињу 25. октобар. Ипак, ни овај датум за „Политику” нико није могао да потврди у Централној изборној комисији. На консултацијама код косовског председника већ је био Бојан Стојановић, потпредседник Самосталне либералне странке, партије која је добила место министра за повратак и заједнице у влади Хашима Тачија. Представници Срба са севера Косова оштро се противе изласку на биралишта. Марко Јакшић каже да тај позив не треба ни коментарисати, јер се „они којима је стало до КиМ тога дана сигурно неће појавити на биралиштима”. До сада су се на КиМ у организацији Унмика одржавали локални избори 2000, затим годину касније када и парламентарни, потом 2004. (такође и парламентарни). Унмик је 2007. године био само посматрач и и обезбедио је логистичку подршку. Како за „Политику” каже Богољуб Сталетовић, в. д. главног извршног службеника Секретаријата ЦИК-а, избори ће се ове године одржати у 38 општина (с обзиром на то да су Албанци већ спровели децентрализацију у три, а у плану је у још пет општина). Према досадашњим информацијама Еулекс неће имати никакву улогу у организацији осим што ће евентуално учествовати као посматрач, односно биће у служби безбедносних снага. Б. Радомировић Б. Митриновић [Политика: 31/05/2009] Тадићева посета Француској протекла боље од очекиваног? 31. мај 2009. | 03:48 БЕОГРАД - Посета председника Србије Бориса Тадића Паризу и његов сусрет с француским председником Николом Саркозијем протекли су далеко боље него што се очекивало, тврде извори "Блица" блиски српском државном врху, додајући да је Министарство спољних послова Француске са Бернаром Кушнером на челу припремило по Србију много неповољнији приступ. Према речима извора "Блица", председник Саркози је на састанку рекао: "Србија је много пропатила, била је понижена и време је да се прекине са тим." Француски председник је подсетио на велике жртве на Косову и нагласио да Србија више не сме бити условљавана, пише "Блиц". Након тога, Саркози је обећао сву потребну подршку да Србија што пре дође до безвизног режима са земљама ЕУ и брже настави процес европских интеграција. Српски извори овакав Саркозијев став тумаче и тиме да је састанак са највишом делегацијом Србије у Паризу учинио да утицај Кушнера на политику Француске према Србији опадне и да се из нове политике коју је током посете Тадића Паризу заузела званична Француска може закључити да је Француска проценила да су јој потребни поуздани савезници међу новим чланицама ЕУ. Потпредседник Владе Ђелић указује да је договор да Француска и Србија потпишу споразум о стратешкој сарадњи посебно важан кад се има у виду да Француска нема ниједан такав уговор са земљом ван граница ЕУ. Ђелић каже да је министар за европске послове Бруно ле Мер добио недвосмислену инструкцију председника Саркозија да на Савету министара ЕУ 15. јуна тражи деблокирање Прелазног трговинског споразума. Саркози је рекао да Србију препознаје као најснажнију државу на Балкану кроз војне и економске потенцијале, и као земљу која може да повуче друге земље Балкана. Он је додао да верује да ће ту улогу Србија имати у целој југоисточној Европи када постане део ЕУ, каже Божидар Ђелић за "Блиц". Српске бање рај за Русе Дијана Димитровска, 30.05.2009 19:46:54 ВЛАСНИЦИ земље и станова у Црној Гори нису чули за кризу! Као да је златно доба тек на старту, они држе високе цене некретнина због чега Руси, који су подигли земљу из запећка и многе учинили милионерима, продају своје станове и селе се у Турску, Египат и - Србију! - Потенцијал некретнина у Србији расте и многи сада покушавају да продају скуп квадрат у Црној Гори да би успели да купе још релативно јефтин у Србији - каже Алексеј Смирнов, власник компаније „Адријастројинвест“, прве која на руском тржишту нуди некретнине у Србији. Током зиме, од када су се са црногорског преоријентисали на српско тржиште, ова агенција је продала на десетине некретнина по Србији, а, између осталог, како наводи Смирнов, један њихов клијент је купио стари индустријски објекат на 5.000 квадрата у Војводини, адаптирао га, легализовао документацију и продао га немачким бизнисменима. - То је био посао са стопроцентном добити - каже Смирнов. - Наши купци са руског тржишта изузетно су заинтересовани за српске бање. Они су ранијих година ишли у Чешку, али Србија има много више минералних извора и бања, клима је дивна, земља плодна, а двоспратна кућа са баштом може да се купи за 40.000 или 50.000 евра! У Црној Гори за те паре можете да купите само земљу. У Србији је 500.000 евра крупна инвестиција, док је у Црној Гори то смешна сума. Осим тога, наводи овај Рус, Србија већ има све законе, добијете све папире и не треба да се чека као овде да се усвоји ова или она регулатива а да је ваша некретнина у спору или неукњижена. Колико је Руса купило некретнине по Србији тешко је проценити. Смирнов тврди стотине, а између осталог и он учествује у пројекту вредном пет милиона евра: изградња хотела са четири звездице у Сијаринској бањи, на југу Србије. Истовремено, ова руска агенција, која је годишње продавала више од 300 некретнина у Црној Гори Русима, за последњих шест месеци продала је тек двадесетак. Посла нема, због чега се агенције масовно гасе. Иако се у Црној Гори углас тврди да су цене некретнина пале, у стварности, такве примере је тешко наћи. На приморју где се процењује да има више од 10.000 празних станова (само на будванској ривијери 5.000), стан за хиљаду евра по квадрату може да се купи само у причи. Агенције за некретнине и појединци у огласима нуде следеће цене: Будва, стан 50 квадрата, 150.000 евра. Будва, стан 45 квадрата 95.000 евра. Плац у Тивту квадрат 300 евра. Бечићи, кућа 185 квадрата, 400.000 евра. Кућа 370 квадрата 1,3 милиона... - Цене су пале због изостанка инвеститора и рецесије, и квадрат се креће од 1.200 до 5.000 евра, у зависности од локације и квалитета - каже Драган Николић, власник агенције „Империја“ у Будви, и наводи да ће после тренутног затишја Црна Гора поново доживети инвестициони бум за годину-две, када се очекује да глобална криза прође. МИЛИОНЕРИ Земља и некретнине, у последњих неколико година, од обичних људи средње класе учиниле су милионерима. Према подацима општинске пореске службе, само у Будви има 300 домаћих милионера. КАПАРА НекадаШња потражња некретнина усрећила је појединце и преко мере. У месту Станишићи изнад Будве, Енглези су уговорили посао вредан 20 милиона евра, капарисали га са два милиона, али пошто нису добили грађевинску дозволу, капара је остала власницима. Ответить Количество пользователей, читающих эту тему: 1 0 пользователей, 1 гостей, 0 скрытых пользователей